Fuvahmulakun gehlunu kujjaa faruvaa dhenikoh maruvejje\nފުވައްމުލަކުން ގެނބުނު ކުއްޖާ ފަރުވާ ދެނިކޮށް މަރުވެއްޖެ\nޏ. ފުވައްމުލައް: މޫދަށް އެރި އުޅުނު 12 އަހަރުގެ ކުއްޖަކު ވަނީ މަރުވެފައި --\nމޫދަށް އެރި އުޅެނިކޮށް ގެއްލިގެން ހޯދަނިކޮށް ފެނުނު ފުވައްމުލަކު ކުއްޖާ، ފަރުވާ ދެމުންދަނިކޮށް މަރުވެއްޖެ އެވެ.\nފުލުހުން ބުނީ ޏ. ފުވައްމުލަކު މާނޭރެ އަތިރި ސަރަހައްދަށް މޫދަށް އެރި އުުޅުނު 17 އަހަރުގެ ފިރިހެން ކުއްޖަކު ގެއްލިގެން ރިޕޯޓް ކޮށްފައިވަނީ މިއަދު ހަވީރު 4:45 އެހާކަންހާއިރު ކަމަށެވެ. ފުލުހުން ވަނީ އެ ކުއްޖާ ހޯދުމަށް އެ ސަރަަހައްދު ބަލާފައެވެ.\nހޯދަމުން ދަނިކޮށް ކުއްޖާ ފެނިފައިވަނީ އެ ސަރަހައްދުގެ މޫދު އަޑިން 5:50 އެހާކަންހާއިރު ކަމަށް ފުލުހުން ބުންޏެވެ. އެ ހާދިސާ ހިނގީ ގެނބެމުންދިޔަ ދެ ކުއްޖަކު ސަލާމަތް ކުރަން އުޅެނިކޮށް ކަމަށް މައުލޫމާތު ލިބިފައިވެއެވެ. އެކުއްޖާ މަރުވީ ހޮސްޕިޓަލަށް ގެންގޮސް ފަރުވާ ދެމުންދަނިކޮށެވެ. މަރުވެފައިވަނީ ފުވައްމުލަކު ސްކޫލުގެ ގްރޭޑް 10 ގައި ކިޔަވަމުންދާ، ދޫނިޑިގަން، ޔޫރޯ އަހްމަދު ފައުޒަން އެވެ.\nމިއަދު ގެނބިގެން މަރުވި ކުއްޖާ: މުޅި ފުވައްމުލަކަށް ލިބިފައިވަނީ ބޮޑު ހިތާމައެއް —\nފައުޒަށް ގެއްލުނީ ގެނބުނު ދެ އަންހެން ކުދިން ސަލާމަތް ކުރަން މަސައްކަތް ކުރަމުން ދަނިކޮށް ކަމަށް އެނގިފައިވެއެވެ. އޭގެ ތެރެއިން އެއް ކުއްޖަކަށް މިހާރުވެސް ދަނީ ހޮސްޕިޓަލްގައި ފަރުވާ ދެމުންނެވެ. އެ ކުއްޖާގެ ހާލު ސީރިއަސް ނޫން ކަމަށް ހޮސްޕިޓަލުން ބުންޏެވެ.\nމޯލްޑިވްސް ޕޮލިސް ސާވިސް ފުވައްމުލައް މަރު\nޒުވާނެއްގެ މަރާ ގުޅޭ ތަހުގީގެއް ފަށައިފި\nދެކުނުގެ މަޝްހޫރު ބޭސްވެރިޔާ އަވަހާރަ ވެއްޖެ


ޅ.ނައިފަރު ޕޮލިސް ސްޓޭޝަންގައި މަސައްކަތްކުރާ ޕޮލިސް ސާރވިސްގެ ބޭފުޅުންނަށް ކައްކާ ކާން ތައްޔާރުކޮށްދޭނެ ފަރާތެއް ހޯދުމާއި ބެހޭ\n1. މޯލްޑިވްސް ޕޮލިސް ސާރވިސްގެ އެދިލެއްވުމުގެ މަތިން، ޅ.ނައިފަރު ޕޮލިސް ސްޓޭޝަންގައި މަސައްކަތްކުރާ ޕޮލިސް ސާރވިސްގެ ބޭފުޅުންނަށް ކައްކާ ކާން ތައްޔާރުކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މިމަސައްކަތަށް ބީލަން ހުށަހެޅުމުގެ ފުރުޞަތު މިކަމަށް ޝަރުޠުހަމަވާ ހުރިހާ ފަރާތްތަކަށް އަލުން ހުޅުވާލަމެވެ.\n3. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2018 ނޮވެމްބަރު 08 ވާބުރާސްފަތި ދުވަހުގެ 14:00ގެ ކުރިން ތިރީގައިވާ އެޑްރެހަށް ފޮނުއްވުންއެދެމެވެ.\n4. ބިޑު ހުޅުވުން އޮންނާނީ 2018 ނޮވެންބަރު 18ވާ އާދިއްތަ ދުވަހުގެ 10:00ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ޚިދުމަތް ދޭ ފަރާތުގެ ނަން ލިޔެވިފައި އޮންނަންވާނެއެވެ.\n6. މިޕްރޮޖެކްޓް ކާމިޔާބުކުރާ ފަރާތްތަކުން ކައްކާ ކާންދިނުމުގެ ކަންތައްތައް އިންތިޒާމް ކުރަންޖެހޭނީ ޅ.ނައިފަރުގައެވެ. ރަށުން ބޭރުން ކައްކައިގެން ގެންދިއުމަށް ހުއްދައެއް ނުދެވޭނެއެވެ.


މައްސަލަތައް ހައްލުކުރަން ރައްޔިތުން އެއްބައިވުމަށް ރައީސް ގޮވާލައްވައިފި – Dhen.mv\nމައްސަލަތައް ހައްލުކުރަން ރައްޔިތުން އެއްބައިވުމަށް ރައީސް ގޮވާލައްވައިފި\nރާއްޖޭގައި ހުރި މައްސަލަތައް ހައްލުކުރަން، ސުނާމީ ކާރިސާގައި ރައްޔިތުން ދެއްކި އެއްބައިވަންތަކާއި އަޅައިލުމުގެ ނަމޫނާ ކުރިއަށް ނެރުމަށް ރައީސް އިބްރާހިމް މުހައްމަދު ސޯލިހް މިއަދު ގޮވާލައްވައިފި އެވެ.\nރައީސް މިކަމަށް ގޮވާލެއްވީ ވީ މިއަދު ފާހަގަކުރަމުންދާ ދިވެހިންގެ އެއްބައިވަންތަ ކަމުގެ މުނާސަބަތުގައި ތ.ވިލުފުށީގައި ބޭއްވި ޖަލްސާގައި ވާހަކަ ދައްކަވަމުންނެވެ.\nމި ރަސްމިއްޔާތުގައި ވާހަކަދައްކަވަމުން ރައީސް ސޯލިހު ވިދާޅުވީ މުޅި ގައުމުގެ ހާލަތަށް ބަލާއިރު އެއްބައިވަންތަކަމާއި އެކުވެރިކަން ކުރިއަށް ނެރެގެން މެނުވީ ހައްލުކުރަން ދަތި ކިތަންމެ މައްސަލަތަކެއް މިއަދު އެބަހުރި ކަމަށެވެ. އޭގެތެރޭގައި ދީނުގެ ނަމުގައި ފަތުރާ ހަރުކަށި ފިކުރުތަކާއި ހިންގާ ހަރުކަށި އަމަލުތަކާއި، ދީނަށް އިހާނާތްތެރި ކުރުމުގެ މަސައްކަތާއި، މާރާމާރީތަކާއި ގޭންގު ކުށްތަށް އަދި މަސްތުވާތަކެތީގެ މައްސަލަތައް ހިމެނޭކަން ރައީސް ފާހަގަކުރެއްވިއެވެ.\nއެގޮތުން މިފަދަ ކަންކަމަކީ ގާނޫނުތައް ނެތިގެން ނުވަތަ އަދަބުތައް ކަނޑައެޅިފައި ނެތުމުން ހިނގާ ކަންތައްތަކެއް ނޫން ކަމަށާއި މި ބާވަތުގެ ކޮންމެ ކަމަކީވެސް ފަރުދީ ޒިންމާއަށް އިހުމާލުވުމުގެ ނަތީޖާ ކަމަށް ރައީސް ވިދާޅުވިއެވެ.\nރައީސް ވިދާޅުވީ މިއަދު އަޒުމަކަށް ހަދަންވީ މިފަދަ ހުރިހާ ކަމަކަށް ފާޅުގައި ދެކޮޅު ހަދާ، އެފަދަ ކަންކަން ހުއްޓުވުމަށް މަސައްކަތް ކުރުން ކަމަށާއި މިފަދަ ކަންކަން ހުއްޓުވޭނީ މުޅި މުޖުތަމައު މި ކަންކަމާ ދެކޮޅު ތެދުވެގެން ކަމަށެވެ.\n"ކުރިން މި ދެންނެވި ފަދަ ނޭއްގާނީ އަމަލުތަކުގައި ހަރަކާތްތެރިވާ ހުރިހާ ފަރާތްތަކަށް ވެސް އަޅުގަނޑު ދަންނަވާލަން އޮތީ އަދި ވަގުތު ފާއިތެއް ނުވެއޭ. މިހާރު ތިޔަ ހިންގާ ނުރަނގަޅު މަގު ދޫކޮށް އިސްލާހުގެ މަގު ހިޔާރުކުރާށޭ. އެކަހެރިވުމާއި ވަކިވެ ގޮތުމުގެ ގޮތްތައް ދޫކޮށް އިޖުތިމާއީ މިންގަނޑުގެ ތެރެއަށް ވަނުމަށް ސަމާލުކަން ދޭން." ރައީސް އިލްތިމާސް ކުރެއްވިއެވެ.\nއެއްވެސް ދިވެއްސަކަށް ދެރަ ގޮތެއްވާން ނޭދޭ ކަމަށާއި އިސްލާހުގެ މަގު ހިޔާރު ކުރުމުން ދެ ދުނިޔޭގައި ވެސް ކާމިޔާބާއި ބާއްޖަވެރިކަން ކަމަށް ރައީސް ވިދާޅުވިއެވެ. އަދި އެއްބައިވަންތަ ކަމުގެ ދުވަހެއް ފާހަގަކުރާއިރު މިއަދު އެއްބައިވާން ޖެހިފައިވަނީ މިފަދަ ކަންކަމާ ދެކޮޅަށް ކަމަށްވެސް ރައީސް ވިދާޅުވިއެވެ.\nމިއަދުގެ ރަސްމިއްޔާތުގައި ރައީސް ވަނީ ވިލުފުށީގައި ހެދި އެއްބައިވަންތަކަމުގެ ބިނާ ހުޅުއްވައިދެއްވާފައެވެ.


ބީއެމްއެލްގެ އެހީއާއެކު ކުމުންދޫގައި ސޯލާ މަގުބައްތި ހަރުކޮށްފި – Haftha\nSun, 12 July, 2020, 6:16 pm\nދެމެހެއްޓެނެވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީތެރިވުމުގެ ގޮތުން ބޭންކް އޮފް މޯލްޑިވްސް އިން ހިންގާ “އަހަރެންގެ ބޭންކް ކޮމިއުނިޓީ ފަންޑު” ގެ ދަށުން ހދ. ކުމުންދޫގެ ބައެއް މަގުބައްތިތައް ސޯލާ ބައްތިއަށް ބަދަލުކޮށްފިއެެވެ.\nބީއެމްއެލް އިން ބުނީ ކޮމިއުނިޓީ ފަންޑުގެ ދަށުން، ކުމުންދޫގައި އަލަށް މީހުން އާބާދުވަމުންދާ ސަރަހައްދުގެ ބޮޑުމަގުގެ ބައްތިތައް އިޔާދަ ކުރަނިވި ހަކަތައިން ދިއްލޭ ބައްތިއަށް ބަދަލުކުރެވިފައިވާ ކަމަށެވެ.\nބީއެމްއެލްގެ މެނޭޖަރ ޕަބްލިކް ރިލޭޝަންސް މުހައްމަދު ސައީދު ވިދާޅުވީ ތިމާވެއްޓާ ރައްޓެހި ޕްރޮޖެކްޓްތަކަށް ބޭންކުން ވަރަށް ބޮޑު އިސްކަމެއްދޭ ކަމަށާއި މި ޕްރޮޖެކްޓަކީ ކޮމިއުނިޓީ ފަންޑުގެ ދަށުން ހިންގުނު ތަފާތު ޕްރޮޖެކްޓެއް ކަމަށެވެ. ޕްރޮޖެކްޓްގެ ސަބަބުން ކުމުންދޫގެ ކަރަންޓް ގްރިޑަށް ލޯޑް ކުޑަވެ، ކަރަންޓަށް ކުރާ ހޭދައަށް ލުޔެއް ލިބިގެންދާނެ ކަމަށް ސައީދު ވިދާޅުވިއެވެ.\n“ކައުންސިލުން އަޅުގަނޑުމެންނަށް މައުލޫމާތު ދެއްވާ ގޮތުގައި ކަރަންޓް ލޯޑްކުޑަކުރުމަށް ވަރަށް ގިނައިން މަގުބައްތިތައް ނިއްވާލަންޖެހި އެކަމުގެ ދަތި އުނދަގޫތައް ރައްޔިތުން ތަހައްމަލްކުރަން ޖެހޭ. އަޅުގަނޑުމެންގެ އުއްމީދަކީ މި ޕްރޮޖެކްޓާއެކު މިކަމަށް ކޮންމެވެސް ވަރެއްގެ ހައްލެއް ލިބި ރަށުގެ ރައްޔިތުންނަށް ލުއި ފަސޭހަތަކެއް ލިބިގެން ދިޔުން” ބީއެމްއެލްގެ މެނޭޖަރ ޕަބްލިކް ރިލޭޝަންސް މުހައްމަދު ސައީދު ވިދާޅުވިއެވެ.\nމި ޕްރޮޖެކްޓް ކާމިޔާބު ކުރެއްވި އަމީން މުހައްމަދު ވިދާޅުވީ އުންމީދަކީ މި ޕްރޮޖެކްޓްގެ ސަބަބުން ރަށުގެ ރައްޔިތުން އިޔާދަކުރަނިވި ހަކަތަ ބޭނުންކުރުމަށް ހޭލުންތެރިކުރުވާ އަދި އިތުބާރު އުފެއްދުން ކަމަށެވެ. ބައެއް ފަހަރު އިންޖީނުގެއަށް ލޯޑުކުޑަކުރުމަށް ކަރަންޓު ކަނޑާލެވޭ ވަގުތުތަކުގައިވެސް އެ ރަށުގެ މަގުތަކަކީ އެންމެނަށް އަމާން ތަނަކަށް ވެގެންދާނެ ކަމަށް ވިދާޅުވިއެވެ.\n“މިހާރު ކުމުންދޫގެ އާންމު ތަންތަނަށް ކަރަންޓު ދިނުމަށް ހޭދަކުރާ މިންވަރުން %20 ކުޑަވެގެން ދާނެ ކަމަށް ގަބޫލްކުރެވޭ. މިހާ ފުރިހަމަ ކަމާއެކު މި ޕްރޮޖެކްޓް ނިންމާލުމަށް ބީއެމްއެލް އިން ވެދެއްވި މާލީ އެހީތެރިކަމަށާއި މި ރަށުގެ ރައްޔިތުން ދެއްވި އެއްބާރުލުމާއި އެހީތެރިކަމަށް އަޅުގަނޑު ޝުކުރު ދަންނަވަން” އަމީން މުހައްމަދު ވިދާޅުވިއެވެ.\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތަޢުލީމާއި، ކުޅިވަރު ހަރަކާތްތަކުގެ އިތުރަށް ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ. މިއަހަރުގެ ޕްރޮޕޯސަލްތައް ހުށަހެޅުން3ފިޔަވައްސަކަށް ބަހާލުމަށް ވަނީ ހަމަޖެހިފައެވެ. އަދި ފުރަތަމަ ދެ ފިޔަވަހީގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވުމަށް ހަމަޖެހިފައިވާއިރު ތިންވަނަ ފިޔަވަހީގައި 10 ޕްރޮޕޯސަލް ހޮވިގެންދާނެއެވެ. ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50,000 ރުފިޔާ ދިނުމަށް ވަނީ ހަމަޖެހިފައިވާ ކަމަށް ބީއެމްއެލް އިން ބުނެއެވެ.


GMR ah faisaa hama kuree MMA in vihkki Bond akun\nޖީއެމްއާރަށް ފައިސާ ހަމަކުރީ އެމްއެމްއޭއިން ވިއްކި ބޮންޑަކުން\nއިންޑިޔާގެ ޖީއެމްއާރު ކުންފުންޏަށް އެމްއޭސީއެލް އިން ދައްކަން ޖެހޭ 271 މިލިއަން ޑޮލަރު ދެއްކުމަށް އެމްއެމްއޭ އިން 140 މިލިއަން ޑޮލަރުގެ ބޮންޑެއް އެމްއޭސީއެލް އަށް ވިއްކައިގެން ކަމަށް މަރުކަޒީ ބޭންކުން ބުނެފި އެވެ.\nރާއްޖޭގެ މަރުކަޒީ ބޭންކް، އެމްއެމްއޭ އިން ބުނި ގޮތުގައި ޖީއެމްއާރު ކުންފުންޏަށް ފައިސާ ދެއްކުމުގެ ގޮތުން އެމްއެމްއޭ އިން އެމްއޭސީއެލްއަށް ބޮންޑް ވިއްކީ 4.9 ޕަސެންޓުގެ އިންޓަރެސްޓުގައި ތިން އަހަރުން ދައްކާ ހަލާސްކުރާ ގޮތަށެވެ. އަދި މި ފައިސާ އަންނަ މަހުން ފެށިގެން އެމްއޭސީއެލް އިން އެމްއެމްއޭ އަށް ދައްކަން ފަށާނެ އެވެ. އަދި މި ފައިސާ ދެއްކުމަށް ހަމަޖެހިފައިވަނީ ވެސް ޑޮލަރުންނެވެ.\nއެނގިފައިވާ ގޮތުގަ މި ބަދަލުގެ ސަބަބުން ދައުލަތުގެ ރިޒާވް އަށް އެއްވެސް ބަދަލެއް ނާންނާނެ އެވެ. އަދި އެމްއޭސީއެލްއިން ޑޮލަރުގެ ބާޒާރަށް ދޫކުރާ ޑޮލަރުގެ އަދަދަށްވެސް ބަދަލެއް ނާންނާނެ އެވެ.\nޖީއެމްއާރު އަތުން އިބްރާހިމް ނާސިރު އިންޓަނޭޝަނަލް އެއާޕޯޓް، އައިއެންއައިއޭ އަތުލުމުން ބަދަލެއްގެ ގޮތުން ސަރުކާރުން އެ ކުންފުންޏަށް ދެއްކުމަށް ސިންގަޕޫރުގެ އާބިޓްރޭޝަނުން ނިންމާފައިވަނީ، 271 މިލިއަން ޑޮލަރު (4.18 ބިލިއަން ރުފިޔާ) އެވެ. ސަރުކާރުން ބުނެފައި ވަނީ އެ ފައިސާ ދެއްކީ ދައުލަތުގެ ބަޖެޓުން ނޫން ކަމަށާއި އެމްއޭސީއެލްގެ އަމިއްލަ ފައިސާއިން ކަމަށެވެ.


Loan ah hovey dharivarunge list varah avahah iulaan kuraane – Iru\nލޯނަށް ހޮވޭ ދަރިވަރުންގެ ލިސްޓު ވަރަށް އަވަހަށް އިއުލާނުކުރާނެ\nސަމާ· 21 ޖޫން 2020\nމަތީ ތައުލީމްގެ ލޯނަށް ހޮވޭ ދަރިވަރުންގެ ލިސްޓު ވަރަށް އަވަހަށް އިއުލާނުކުރާނެ ކަމަށް ހަޔަ އެޑިއުކޭޝަން މިނިސްޓްރީން މިއަދު ބުނެފި އެވެ.\nރާއްޖެ އާއި ރާއްޖޭން ބޭރުގައި މަތީ ތައުލީމް ހާސިލްކުރަން ހުޅުވާލި ސްކީމަށް ހޮވުނު ދަރިވަރުން ވަރަށް އަވަހަށް އިއުލާނުކުރާނެ ކަމަށް ވިދާޅުވިއަސް އެ ލިސްޓު އާއްމުކުރާނެ ވަކި ދުވަހެއް، އެ މިނިސްޓްރީގެ މީޑިއާ އޮފިޝަލް ވިދާޅެއް ނުވެ އެވެ.\nމިދިޔަ ފެބްރުއަރީ މަހު ހުޅުވާލި 550 ފުރުސަތު ހޯދުމަށް އެދި 1،300 ދަރިވަރުން ކުރިމަތިލި އެވެ. އެ ސްކީމަށް ހޮވޭ ދަރިވަރުން މިދިޔަ އޭޕްރީލް 20 ގެ ކުރިން އިއުލާނުކުރާނެ ކަމަށް ކުރިން ބުންޏަސް، ކޮވިޑް-19 އާ ގުޅިގެން އެ ލިސްޓު އާއްމުކުރުން ވަނީ ލަސްތަކެއް ދިމާވެފަ އެވެ. އެކަމާ ބައެއް ދަރިވަރުން ވަނީ ކަންބޮޑުވުން ފާޅުކޮށްފަ އެވެ.\nލޯނަށް ކުރިމަތިލި ދަރިވަރަކު ބުނީ، ކޮވިޑް-19 ކުރިމަތިވެފައި އޮތް ކަމުގައި ވިއަސް ބޭރު ގައުމުތަކުގައި ކޯސްތަކަށް ހުޅުވާލަމުން އަންނަ ކަމަށެވެ. އެހެންވެ އެ ލޯނަށް ވީ ގޮތެއް ސާފުކޮށްދޭން ޖެހޭނެ ކަމަށް އޭނާ ބުންޏެވެ.\nޑިޕްލޮމާއިން ފެށިގެން ޕީއެޗްޑީއާ ހަމައަށް ކިޔެވުމަށް ހުޅުވާލި ފުރުސަތަށް 151 މިލިއަން ރުފިޔާ ބަޖެޓުކޮށްފައި ވެ އެވެ.


"Adheeb Hahyaru Kurumaky Zaathee, Laa Insaany, Adhi Aniyaaveri Amaleh" - Vaguthu\n"އަދީބް ހައްޔަރު ކުރުމަކީ ޒާތީ، ލާއިންސާނީ އަދި އަނިޔާވެރި އަމަލެއް"\nއަދީބް ނަގާފައިވާ ފޮޓޯއެއް.\nކުރީގެ ނައިބު ރައީސް އަޙްމަދު އަދީބް ހައްޔަރު ކުރުމަކީ ޒާތީ، ލާއިންސާނީ އަދި އަނިޔާވެރި އަމަލެއް ކަމަށް އަދީބުގެ އަނބިކަބަލުން މަރިޔަމް ނަޝްވާ ވިދާޅުވެއްޖެއެވެ.\nދެންމެ ކުރެއްވި ޓްވީޓެއްގައި ނަޝްވާ މިހެން ވިދާޅުވިއިރު، މިރޭގެ ވަގުތެއްގައި ކަރެކްޝަންސް އިން ވަނީ އަދީބު އަނބުރާ ޖަލަށް ގެންގޮސްފައެވެ. އަދީބް ހައްޔަރުކޮށްފައިވަނީ ކުރީގެ ރައީސް ޔާމީން އަވަހާރަކޮށްލަން އުޅުމުގެ ކުށުގައްޔާއި ދައުލަތުގެ ފައިސާއަށް ޚިޔާނާތްތެރިވި ކަމުގެ ކުށުގައެވެ.\nއަދީބް ހައްޔަރުކޮށްފައިވާ މިދަނޑިވަޅުގައި ނަޝްވާ ކުރެއްވި ޓްވީޓްގައި ވިދާޅުވީ. އަދީބް ގޭބަންދަށް ބަދަލުކުރެވުނީ 29 ޖެނުއަރީއާ ހަމައަށް ކަމަށާއި މުއްދަތު ހަމަވުމުގެ ކުރިން އަދީބް އަބުރާ ގެންދިއުމަކީ ލާއިންސާނީ އަމަލެއް ކަމަށެވެ. ނަޝްވާ މިހެން ވިދާޅުވެ ކުރެއްވި ޓްވީޓްގައި އަދީބް ބަލި އެދުގައި އޮތް ފޮޓޯއެއްވަނީ ހިމަނުއްވާފައެވެ\nMi photo in Adeeb geybandhah badhalukuran jehunu haalathu saafuvaane. Adeeb geybandhah badhalukurevunee 28 January ge niyalah. Mudhathu hamavumuge kurin, RY hayyaru nukoh Adeeb hayyaru kurumakee dhefuh fenna sarukaarun kuri v zaathee, laa’insaanee adhi aniyaaveri amaleh. pic.twitter.com/rZY5dLRMLs\n— Nash (@maryam_nashwa) January 2, 2019\nބަލި ޙާލަތު ހުންނެވި ގޮތުން މިދިޔަ ނޮވެމްބަރު މަހު އަދީބު ގޭ ބަންދަށް ބަދަލުކޮށްފައިވާއިރު، ގޭބަންދަށް ބަދަލު ކުރެއްވުމާއިއެކު އަދީބްވަނީ އެމްޓީޑީގެ ނަމުގައި ޕާޓީއެއް އުފައްދަވާފައެވެ. އަދި އެޕާޓީގެ ރައީސްގެ ގޮތުގައި އަދީބް ވަނީ ހަމަޖައްސާފައެވެ.\nޖެނުއަރީ 3, 2019 01:04\nތިފޮޓޯއިން ފެންނަނީ ޕާޓީހަދާގެން ރަޖިސްޓްރީކުރާތަން.އަނެއް ފޮޓޯން މެންބަރުން ގަންނަތަން.ލާރިގަނޑު ބަނޑުއަޅާގެންހުރި މުލިވަގު.\nޖެނުއަރީ 3, 2019 01:09\nތިކަހަލަ ކޮންމެކަމަކުން ތިފެންނަނި އޯގާތެރި ސަރުކާރުގެ މަކަރުވެރިކަން. މާ އަދީބުވެގެން އުޅުނީ ވެރިކަމައް އާދެވެންދެން.\nހީވަނީ އަދީބު ނަސީދު އަތައްދިން ލެޕްޓޮޕުން ކުރިން ނުފެނުނު އެއްޗެއް މިއަދު ފެނުނީހެން. ކުއްލިޔަކައް ކިނބޫ ސަރުކާރުގެ ހޯމްސޭހް މިއަދު ޓީވީއައް އަރާ އަދީބުގެ ވާހަކަ ދައްކާ މާގިނައިރެއް އަދި ނުވެ، މިހާރު އެގެންދިޔައީ. ކިތަންމެ ބިރުންއުޅުނަސް ކިނބޫ ސަރުކާރު ވެއްޓޭނެ، އައުލާދު އެކީ ހައްޔަރުވެސް ކުރާނެ.\nޖެނުއަރީ 3, 2019 08:22\nކަނޑު ލަބަރި ޕާޓީގެ ކުދިން ހުވަފެނެއްގަ ތިއުޅެނީ ސަރުކާރު ވެއްޓޭނެކަމަށް ދެކިގެން.. އިންޑިއާ އެއޮތީ 24/7 ފާރައަށް ކިރިޔާ ލޮޅުމެއް އަރުވާލިޔަސް ސަރުކާރުގެ ސަލާމަތަށްޓަކައި އަރާނެ.. އޭރުން އެއްބަޔަކަށް ވެސް ލިބޭނެ މޮޅެއް ނެތް މަހުޖަނުންގެ ރިސޯޓްތައްވެސް ޗޮކުން ދާނެ..ކުޅި ކުޅި ވަރެއް ނުކުޅެވޭނެ މިހާރަކު..\nޖެނުއަރީ 3, 2019 01:22\nޙަޔާތްކުޑަކަން.އަދިބުނެފިޔޭ ޔާމީނުއާ އުމަރާ ހައްޔަރުކުރާށޭ.ބޮޑު ވަގުހައްޔަރުކުރަންވީ .ސާބަހޭ ހޯމްމިނިސްޓަރ އިމްރާނ\nޖެނުއަރީ 3, 2019 03:46\nނަސްވާ މޮޔަގޮވަނީ ކޮބާ ސަރުކާރު އެއްބިލިޔަނަށްވުރެގިނަ ރުފިޔާލީތަން ދައްކާބަލަ ބޮޑުވަގު\nޖެނުއަރީ 3, 2019 06:10\nއަދީބަކީ މިގައުމުދުއް އެންމެބޮޑު މުލިވަގު މިކަލޭގެ ދޫކޮށްލުމާއި އެކު ޕާޓީއެއްވެސް އުފައްދައިފި ބަލިއެނދުގައި ނޯވެ ފުރަތަމަވެސް ކުރަންފެށި ކަމަކީ ސިއްރިޔާތުގައި ސަރުކާރާ ތޮޅެން މަސައްކަތްފެށުން ގުލުކޯމާ ޖެހުނީ ކާކަށްތޯ ސުވާލުކުރަން އެބަޖެހޭ ؟؟؟؟؟\nޖެނުއަރީ 3, 2019 07:57\nއަދީބުގެ ހުކުމް ތަންފީޒު ކުރުމަށް ޖަލަށް ގެންދިއުމަކީ ލާއިންސާނީ ޢަމަލަކަށްވާންޖެހުނު ސަބަބެއް ނުވިސްނުނު. ކޮބާތޯ ނިކަމެތި ޢާއިލާތަކުން އެކި ކަހަލަ ކުއްކުށުގަ ޖަލުގަ ތިބި މީހުން؟ އެމީހުންގެ ޙައްގުގަވެސް ރަނގަޅުނޫންތޯ ލާއިންސާނީ ކިޔާލަން. ތި ލާއިންސާނީ ކިޔަންދަސްވި ފަހުން ތިނ|ޫން ބަހެއް ކިޔަންނޭންގޭތީ ދެރައީ.\nޖެނުއަރީ 3, 2019 07:58\nހަދީބު ހައްޔަރު ކުރުމަކީ ކޮންމެހެން ކުރަންޖެހޭކަމެއް ފެހުރިހި ޖެހި ނޫޓުތައް ދެއްކުމުންނޫނީ އޭނާއަށް ލުއެއްލިބިގެންވެސް ނުވާނެ އޭނަމިގައުމަށް ދޫކޮށްލާފައިހުރެފިނަމަ މުޅިގައުމަށް ރިސްވަތުގެ ނަހަމަ ފައިސާ ފެތުރިގެންދިއުމުގެ ބިރުބޮޑު\nޖެނުއަރީ 3, 2019 08:00\nނަސްވާއަށްވެސް މިހާރު ހުންނާނީ މިވަގުތައް ފުދޭވެފައި 1 މަސްފަހުން 24 ގަޑިއިރަށް ޖަލަށްގޮސް ރޭކޮށްލެވޭނެ\nޖެނުއަރީ 3, 2019 08:01\nއަދީބު ދައުލަތުގެ ބޭތުލްމާލުން ދަވާލި ލާރިގަނޑު ކައިގެން ހުރި މީހެއްތީ އެހެންކަމުން މި ނަޝްވާ ވެސް ހައްޔަރު ކުރަން ޖެހޭ....\nޖެނުއަރީ 3, 2019 08:15\nކަނބުލޮއަށް ވެސް އެސޮރު މުޅި ބައިތުލްމާލު ކާލަިގެން ހުރިކަން ރަގަޅަށް އެނގޭނެ. ކަނބުލޮ ތި ފެންވަރަނީ އެ ފައިސާއިން. ޢެސޮރާ އިނީ ވެސް ތި ފައިސާ ފުނިވަރު އޮތީމަ.\nޖެނުއަރީ 3, 2019 08:19\nކޯޓު ހުކުމެއް ތަންފީޒުކުރުމަކީ ކޮންމެ ސަރުކާރެއް އޮތަސް ލާޒިމްވާނެކަމެއް... ކީއްވެތޯ ކޯޓަށް ހުށަނާޅަނީ އިސްތިއުނާފަށް؟؟ އަދީބު އެއީ ދޫކޮށްފަ ބަހަށްޓަން ހެޔޮވާވަރުގެ މީހެއް ނޫން.. މިސަރުކާރުން މާ މޮޅުވަންވެގެން ކުރިކަމެއް އެހެންވެއޭ ބުނަނީ ރައީސް ޔާމީނު އެއީ ނަންބަރ ވަންއޭ\nޖެނުއަރީ 3, 2019 08:29\nއަދީބުއަކީ (މީހަކުބުނެގެން ކުރިނަމަވެސް) އޭނަ ކޮށްފައިވާ ކަންކަމުގެ ސަބަބުން ގައުމަށް ޚިޔާނާތްތެރިވެފައިވާ މީހެއް. އަދީބުގެ ނަމުގަ ޕާޓީއެއް ހެދުނުކަން އެއީ ގައުމުގެ ސައިޒެއް ނެތް ކަމުގެ ހެއްކެއް. އެޕާޓީ ހަދަން ފޯމުހިފައިދިޔަ އާސިފަކީ އާތްގެލެރީގަ އަންހެނުންތަކެއް ބަރަހަނާކޮށްޕައިންޓްކުރި އަމަލު ހިނގުމަށް މަގުފަހިކޮށްދިން މިގައުމުގެ އިސްލާމްދީނަށް ފުރައްސާރަކުރި ދެވަނަ ކުށްވެރިޔާ. އެޕާޓީގެ 2ވަނަ ނައިބަކަށް ހުރި ޔާމީން ރަޝީދަކީ އަޑިބުގެ ޕަޕެޓެއްގޮތަށް ރޔާމީންގެ ވަތުކބައެއްފަދައިން އެއްވެސް ގޮތެއްފޮތެއް ނެތް މީހެއް. މިފަދަ ބަޔަކު މިގައުމުގަ ޕާޓީހަދައިން ކުރިޔަށް ދިއުމުގެ ފުރުސަތު އޮތުމުން މިއީގައުމެއްބާއޭ ސުވާލުއުފެދޭ. ސިޔާސީ މަސައްކަތަކީ ހިލޭސާބަހަށް ކުރާ މަސައްކަތެއްނޫންވީމަ އެ ޕާޓީ އަށް3 ހާސް މެންބަރުންހަމަ ކޮށްލި ކަން އެއީ ކިހާފައިސާއަކުން ނިންމާލިކަމެއްތޯ ބަލާނީ ކާކުތޯ؟ އުފެދޭ ސުވަލަކީ ރ.އިބޫ މާ ސާލިހްވެގެން (މިފަދަ ނޭއްގާނީ މީހުން ލީޑަރުންގެ ގޮތުގައި ބޮޑެތިވުމަށް) ގައުމު ހަމަ ދޫކޮށްލައިގެން ވެރިނަމުގަ ވަޅޯތާފަނާ ވެރިކަމެއް ކުރާނަމަ އެވާނެހޭ ވެރިކަމަކަށް؟\nޖެނުއަރީ 3, 2019 08:38\nކިނބޫ ސަރުކާރު ވެއްޓޭނެ\nޖެނުއަރީ 3, 2019 08:50\nޔާމީން ހައްޔަރު ކުރަން ތައްޔާރުވާ ކަމުގެ ކޮޅުމަތި މި ފެންނަނީ. އަދީބު ދޫކޮށްފަ ބަހައްޓާފަ ޔާމީން ހައްޔަރެއް ނުކުރެވޭނެތާ. އެކަމަށް މި ތައްޔާރުވީ. ޔާމީން އަކީ މި ގައުމުގެ ތަރައްގީ މެކުހައް ޖެއްސެވި ބޭފުޅާ. ކޮރަޕްޝަންގެ ތުހުމަތުގައި ޔާމީން ހައްޔަރުކުރާނަމަ މި ގައުމުގަ ވެރިކަން ކުރި އެންމެންވެސް ހައްޔަރު ކުރަން ޖެހޭނެ. އައްނި ދޫކޮށްފަ ބަހައްޓާފަ ޔާމީން ކީއްކުރަން އަދީބުވެސް ހައްޔަރުކުރެވިގެން ނުވާނެ.\nޖެނުއަރީ 3, 2019 09:01\nއަނގަ ނުގަޅާ ވަގު މަންޖެ ގޭންގްތައް ހިންގަބަލަ ފިރި ވަގު އަންނަންދެން.\nޖެނުއަރީ 3, 2019 09:08\nޖެނުއަރީ 3, 2019 09:13\nވަގުންނާ ބޮޑެތި މުޖުރިމުން ޖަލަށްލުމަކީ ލާ އިންސާނީ އަމަލަކަށްވަނީ ކިހިނެއްބާ!\nޖެނުއަރީ 3, 2019 09:14\nމިކަލޭގެޔަކީ ދޫކޮށްފައި ބަހައްޓަން ހެޔޮވަވަރުގެ މީހެއްނޫނެވެ. ޖައްލާދެކެވެ. މުޖުރިމެކެވެ. ޤާތިލެކެވެ. ވަގެކެވެ. މުޖުތަމަޢަށްހުރި ބިރެކެވެ.\nޖެނުއަރީ 3, 2019 09:45\nގިޓާ ކުޅެންއިން ފޮޓޯ މާރީތި ޓުވިޓްކުރަން\nޖެނުއަރީ 3, 2019 12:02\nމިސަރުކާރަކުންވެސް މުޖްރިމަކު ސަލާމަތެއް ނުކުރެވޭނެ. އެތައްހާސް ރައްޔިތުންގެ ޙައްޤު ކަާލައިގެން ހުރި ވަގަކުގެ ދިފާޢުގައި މިސަރުކާރަކުންވެސް ދުލެއްނުދެވޭނެ.ދެވިގެންވެސް ނުވާނެ.އޭނައަކީ ނުރައްކާތެރި މުޖްރިމެއް.\nޖެނުއަރީ 3, 2019 13:46\nޖަލަށް ގެންދާ އިރަށް ބަލި\nގެޔަށް ބަދަލު ކުރާ އިރަށް ގަދަފަދަ\nޖެނުއަރީ 3, 2019 16:27\nއަދީބު މިނިވަންކޮށްފަ ބެހެއްޓުމަކީ އަދި މާބޮޑު ލާއިންސާނީ ޖަރީމާ އެއް. އޭނާއަކީ ވަގެއް، ޤާތިލެއް، އަދި ކުށެއްނެތް މީހުން ފްރޭމް ކޮށް ނުޙައްގު އަދަބަށް ހުށަހެޅުވި ބޮޑު ކްރިމިނަލެއް.


Party Badhalkohfi Nama Menbaru Kamun Vakikurevey Gaanoon Uvaalan Hushahalhaifi - Vaguthu\nޕާޓީ ބަދަލުކޮށްފިނަމަ މެންބަރު ކަމުން ވަކިކުރެވޭ ޤާނޫނު އުވާލަން ހުށަހަޅައިފި\nރައްޔިތުން މަޖިލީހަށް ހޮވިވަޑައިގަންނަވާ އިރު މެންބަރުން ތިބި ޕާޓީ ބަދަލުކޮށްފިނަމަ، ނުވަތަ ނިސްބަތްވާ ޕާޓީ އިން ވަކިކޮށްފިނަމަ ރައްޔިތުން މަޖިލީހުގެ މެންބަރު ކަމުން ވަކިކުރެވޭ ގޮތައް އޮތް އެންޓި ޑިފެކްޝަން ގާނޫނު އުވާލުމަށް ރައްޔިތުންގެ މަޖިލީހަށް ހުށައަޅައިފިއެވެ.\nޕީޕީއެމްގެ މެންބަރުންތަކެއް ޕާޓީ ދޫކޮށްލުމުން އެމެންބަރުންގެ މެންބަރުކަމާއި މެދު ސުވާލު އުފެއްދުމުގެ ބޭނުމުގައި ޕީޕީއެމް އިން ފާސްކުރި އެންޓި ޑިފެކްޝަން ގާނޫނު އުވާލުމަށް ހުށައަޅާފައި ވަނީ ޕީޕީއެމްގެ ޕާލަމެންޓްރީ ގްރޫޕްގެ ޑެޕިއުޓީ ލީޑަރު އަދި ވިލުފުށީ ދާއިރާގެ މެމްބަރު ރިޔާޒް ރަޝީދެވެ. ޤާނޫނު އުވާލުމަށް ރިޔާޒް ރައްޔިތުން މަޖިލީހަށް ހުށަހެޅީ އިއްޔެ އެވެ.\nއެންޓި ޑިފެކްޝަން ޤާނޫނު އުވައިލުމަށް ރިޔާޒް ހުށައަޅުއްވާފައިވާއިރު ރައްޔިތުންގެ މަޖިލީހުގެ ރައީސް އަބްދުﷲ މަސީހް މުހައްމަދު މަގާމުން ދުރުކުރަން އިިދިކޮޅު ކޯލިޝަނުން ބުދަ ދުވަހު މަޖިލީހަށް ހުށަހެޅި އިތުބާރު ނެތްކަމުގެ މައްސަލާގައި ވެސް ރިޔާޒް ވަނީ ސޮއިކުރައްވައިފައެވެ. އަދި ފަހަކަށް އައިސް އޭނާ އާއި ޕީޕީއެމްގެ ލީޑާޝިޕާއި މެދު ވަނީ ޚިޔާލު ތަފާތުވުން އުފެދިފައެވެ.\nއެންޓި ޑިފެކްޝަން ގާނޫނު އުވާލަން ރިޔާޒް ހުށަހެޅި މައްސަލަ އެޖެންޑާ ކުރާނެ ދުވަހެއް އަދި ނޭނގެއެވެ. އަންނަ ހޯމަ ދުވަހު މަޖިލީހުގެ ޖަލްސާތައް ފަށަން މިހާރު ވަނީ ނިންމާފައެވެ.\nއޮކްޓޯބަރ 25, 2018 09:47\nތިދެން މީހަކު ޙައިރާންވާންވީ ކަމެއްވެސް ނޫންވިއްޔާ! މަޖިލީހުގައި ވަގުން ގިނަވީމާ ގެދޮރާއި ބޮޑުފޮށި ތަޅުލުން މަނާކުރުމުގެ ޤާނޫނުވެސް ފާސްކުރާނެ!\nއޮކްޓޯބަރ 25, 2018 13:39\nމިއޮތީވާ ކަމެއް!! ތިކަހަލަ ހުރިހާ ރަގަނޅު ކަންތައްތައް އުވާލަންވީ!! ތިބިލުގެ ޙަގީގީ ބޭނުމަކީވެސް ކޮރަޕްޝަނަށް ، މަޖްލިސް މެމްބަރުން ހުށަހެޅިފައިވާ ހުށަހެޅުން ނިމުމަކަށް ގެނަސް އެކަން ހުއްޓުވުން!! އެއީ ރައްޔިތުން ، މެމްބަރު ހޮވި ވިސްނުމާއި (ޕާޓީލައިން) ދިމާ އިދިކޮޅަށް މަސައްކަތްކޮށް ކަޅުފައިސާ ނުވަތަ ރިޝްވަތުގެ ފައިސާއަށް ޕާޓީ ބަދަލުކުރާތީ އެކަން ހުއްޓުވަން ފާސްކުރި ގާނޫނެއް އެންޓިޑިފެކްޝަން ގާނޫނަކީ!! މިވެސް އުވަލާ!! ދެން އޮތީ ޚިޔާލު ފާޅުކުރުމުގެ މިނިވަންކަމޭ ބުނެ އެއްވެސް ކުށެއްނެތް އެތައް ރައްޔިތުންގެ ޙައްގަށް ، މީޑިޔާ ތަކުންނާ ނޫސްތަކުންނާ އަދި ޢާންމު އެކިއެކި ފަރުދުން ފާޅުގައި އަރައިގަނެ އެއްވެސް އަސާސެއްނެތް ދޮގުވާހަކަތައް ދައްކާތީ ، ގާނޫނެއްގެ ތެރެއިން ޖަވާބުދާރީކުރެވި އެފަދަ ދޮގު ވާހަކަތައް ދައްކާ މީހުންނަށް ފިޔަވަޅު އެޅި މީސްމީހުންގެ އަބުރު ކަތިލިޔަ ނުދިނުމުގެ ބޭނުމުގައި ހެދި ގާނޫނެއް ޚިޔާލުފާޅުކުރުމުގެ މިނިވަންކަމުގެ ގާނޫނަކީ!! މިވެސް އުވަލާ!! ދެން މިހެން މުޅި ރައްޔިތުންގެ ފައިދާއާއި ލާބަޔަށް ކޮށްފައި ހުންނަ ކަންތައްތައް އުވާލާ ތަންތަން ތަޅާލަމުންގޮސް މާލެ ހުޅުމާލެ އަދި ހުޅުލެ އާއި ދެމެދު އަޅާފައިވާ ބްރިޖްވެސް ތަޅާލާ އެތަނުންނަގާ!! އެކަން ކޮށްފަ އޮތީވެސް މުޅި ރައްޔިތުންގެ ފައިދާއަށް!! މާލެއާއި ހުޅުމާލެ ހުޅުލެއާއި ދެމެދު ދަތުރުފަތުރުކުރާ މީހުންނަށް ކަނޑުމަގުން ކުރާ ދަތުރުތައް ފަސޭހަކޮށްދީ އަވަސްކުރުމުގެ ބޭނުމުގައި!! މުޅި ރައްޔިތުންގެ ފައިދާ އާއި ލާބަޔަށް ހަދާފައިވާ ގާނޫނުތަކާއި ތަރައްގީތަށް އުވާލާ އެތަންތަނުގައި ހުޅުޖަހަނީ ސިޔާސީ މަދު ބަޔަކު ބޭނުންވާ ކަންތައްތައް ނުކުރެވޭތީ!! މިއީ އިންސާފެއްތޯ؟ ކޮންކަހަލަ އިންސާފެއް؟\nއޮކްޓޯބަރ 25, 2018 09:54\nއެމް.ޑީ.ޕީ އިން އަދުލު އިންސާޕް، އިލެކްޝަން މެންބަރުން، މަޖިލިސް މެންބަރުން ގަނެ ރިޝްވަތު ދިނުމުގަ ހައްދު ފަހަނައަޅާފި. މިކަމަށް ޔަހޫދީން ފަންޑު ކުރާކަން ޔަގީން. ދެންޔަހޫދީންނަށް ގައުމުދީފަ އަހަރުން ގައުމުން ފައިބަންވީ ކަންނޭނގެ\nއޮކްޓޯބަރ 25, 2018 10:08\nރައްޔިތުންގެ މަޖިލިސްތެރެއަކީވެސް މިހާރު ކުޅޭކުޅޭ ދަނޑަކަށް ވެއްޖެ، މެމްބަރުންގެވެސް އެއްވެސް ހަމައެއް ލަމައެއްނެތް!! ޒިންމާދާރު ހަރުދަނާ އަދި ރައްޔިތުންނަށް ފައިދާވާނެ އެއްވެސްކަމެއްކުރަން އުޅޭތަނެއް ނުފެނޭ!! ޙަމައެކަނި މެމްބަރުންގެ އަމިއްލަ ފައިދާއަށް ކަންކަން ނިންމަމުންދާތަން ފެންނަނީ، ވަކި ޕާޓިއެއްގެ ޓިކެޓުގައި ހޮވިފައިވާ މަޖިލިސް މެމްބަރުން ރިޝްވަތު ފައިސާއަށް ވިކިގެން އެހެން ޕާޓީތަކަށް ދިއުމަކީ އެމީހުން ހޮވާދޭ ދާއިރާއަށް / ރައްޔިތުންނަށް ޢައްދާރު ވެވެނީއެވެ. ޢެގޮތަށް މަގުފަހިނުވާގޮތަށް ހަދާފައިވާ ގާނޫނު އުއްވާލަން މިހާރު މަސައްކަތްކުރަމުންދާ މެމްބަރުންނަށް އަހަރުމެން ރައްޔިތުން ދެން ވޯޓެއް ނުދޭނަމެވެ.\nއޮކްޓޯބަރ 25, 2018 10:15\nމުޅިންކަހަލަ ގޮތަކަށް ތިޔަމަޖިލީސްތެޜޭ ތިބެނީ ތަންެއްދޮރެއް ކަނޑެއްފަޅެއް ނުދަންނަމީހުން. ޢިއްޔެ ލޮރީއެއްދުއްވަން ނޫނީ ރާނާސިމެންތު ޖަހަން އުޅުނު މީހާ އެއްވެސް ފެންވަރެއް ނެތްނަމަ ވެސް މާދަމާ މިރާއްޖޢގެ ގާނޫންތަކާ ގަވާއިދުތައް ހދާމަޖިލީހުގެ މެމްބަރަކށ.\nއޮކްޓޯބަރ 25, 2018 10:19\nޕާޓީ ބަދަލު ނުކުރެވޭނަމަ ވަކި ބަޔަކު ބުނާގޮތަކަށް ޕަޕެޓަކަށް ވެގެން އުޅެންޖެހޭނީ. މިނިވަންކަމާއެކު އެ މެންބަރަކު ދެކޭގޮތަކަށް ވޯޓެއް ވެސް ވާހަކައެއްވެސް ނުދެއްކޭނެ. ސުލޫކޭ ކިޔާ ޕާޓީން ވަކިކޮށް،5ވަރަކަށް މީހުންގެ ބާރުން 5ހާސް ރައްޔިތުން ހޮވާފައިހުރި މެންބަރަކު މަޖިލީހުން ބޭރުކޮއްލަނީ. މިއީ ޑިމޮކްރަސީ ވިއްޔާ ކަމަކު ނުދޭ.\nރައްޔިތުން މަޖިލީހަށް ހޮވަނީ ވަކި ޕާޓީއަކަށް ވަކި ފިކުރަކަށް ވިސްނައިގެން ރަޔިތުންނަށް އެންމެ ފައިދާ ހުރި ގޮތަށް، ހޮވީމަ އެކި ޕާޓީތަކަށް ގަނެ ވިކަމުން ދުވަނީ5ހާސް މީހުން ހޮވާ ވެރިޔާ އަށް ވާގޮތެއް ހޮވުމަށް ފަހު ނޭންގޭ، އަނެއްކާވެސް ފެންނާނީ5އަހަރު ފަހުން.\nއޮކްޓޯބަރ 25, 2018 10:23\nއޭރުންތާ ޕާޓީ ބަދަލު ކޮށްގެން އަނެއްކާވެސް މިލިއަނުން ފައިސާގަނޑު ކާލެވޭނީ.\nއޮކްޓޯބަރ 25, 2018 10:24\nރިޝްވަތުގެ ކަންތައް ޔާމީން ހުއްޓުވީމަ ވަގަށްވެ ގޯސްވީ. މަޖްލިހުގަ މިތިބެނީ ހުސްވަގުން. ތިބައި ގިނަވެގެން މިގައުމު ހަލާކުވަމުން މިދަނީ.\nއޮކްޓޯބަރ 25, 2018 10:26\nމީދެން ބޮޑުވަރު، ތިމެންނަމެން ހަސަދަވެރިވާ ރައީސެއްގެ ދަށުން ހަދާފައިވާ ގާނޫނު ކަމުގަވިޔަސް މެމްބަރުން ހޮވާދީފައިވާ ދާއިރާއަށް / ރައްޔިތުންގެ ހައްޤު ދިފާއުކުރުމަށް ހަދާގައިވާ ގާނޫނު ބާޠިލުކުރަމުން ގެންދާތަން މިފެންނަނީ، މެމްބަރުންނަށް ބޮޑެތި އަދަދުގެ ކަޅުފައިސާތަށް ދޭްންބުނާ ފަރާތްތަކަށް ވިކިވެންދާން މެމްބަރުން ދަހިވެތިވެފައިވާ މިންވަރު މިފެންނަނީ، ރައީސު ޔާމީނަށް ބާރެއްނެތިއްޔާވެސް ސަލާމަތީ ބާރުތަކަށް ނުވަތަ މިލިޓަރީ ވެރިކަމެއް އިސްކޮށްގެންވިޔަސް މިފަދަ ޖަރީމާތަކުން ގައުމު ސަލާމަތް ކުރުމަށް މަސައްކަތް ކުރައްވާ!!\nއޮކްޓޯބަރ 25, 2018 10:28\nއެންޓި ޑިފެކްޝަން ގާނޫނަކީ ކޮނެމެހެންވެސް އޮންނަންޖެހޭ އެއްޗެއް. ކޮރަޕްޝަން ހުއްޓުވުމަށް ވަރަށް މުހިންމެ ގާނޫނެއް. މަޖިލީހުގެ މެމްބަރުންގެ ޓްރާންސްފަރ މާކެޓް މުޅިން ހުއްޓޭނެ ގާނޫނެއް. މަޖިލިސް މެމްބަރުން އެގާނޫނު އުވާލަން ބޭނުންވާނެ. އެހެންނޫންނަމަ ލިބޭލާރިކޮޅު މަދުވާނެ. މިގައުމުގެ ހަލާކަކީ ތުކަހަލަ މެމްބަރުން.\nއޮކްޓޯބަރ 25, 2018 10:37\nޕާޓީ ބަދަލުކޮށްފިނަމަ މެންބަރުކަމުން ވަކިކުރެވޭ ގާނޫނުަުއުވާލުމްކީ ރަގަޅުކަމަކަށްނުވެ\nހިގައިދާނެ މިގާނޫނުގެ ސަބަބުން ރައްޔިތުންނާއި އެހެންވެސްފަރާތްތައް ބުރަމަސައްކަތް\nކުރައްވާ ބޮޑުހޭދައެއްކޮށް ވަކިޕާޓީއަކަށް ނިސްބަތްވެ މެންބަރުކަމަށް ހޮވުނީމާ ވަކިމަޤްސަދެއްހާސިލްކުރުމަށް އެހެންޕާޓީއަކުން ފައިސާގެ ބޮޑުއަދަދެއް ނުވަތަ ފައިދާ\nހުރި ޢެހެންކަމެއް މެންބަރަށްހުށައެޅުމުން ލިބިލައްވާ ބޮޑުފައިދާއަށްޓަކާ ޜާޢްޔިތުންނާ\nއަސްލުޕާޓީން ކުރެއްވި ބުރަމަސައްކަތާ،ކުރެއްވިހޭދަ ހަދުމަފުޅުނައްތާލައްވާ މެމްބަރުން\nމަދުވެ އަމިއްލަބޮޑިބޮޑުކުރައްވަން އުޅުއްވާ މެންބަރުން މަދުވާނެ ނުވަތަމިފަދަމެންބަރުން\nއޮކްޓޯބަރ 25, 2018 10:49\nވަރަށް އާދޭހާއެކު ދަންނަވަން. ރައްޔިތުންގެ މަޖިލީހުގެ މެމްބަރަކަށް ވުމުގެ ޝަރުތުގައި ތައުލީމީ ފެންވަރު ހިމަނައި ދެއްވާށެވެ. މުޅި ރާއްޖޭގެ ރައްޔިތުން ނިކަމެތިވެގެން މިދަނީ ނުކިޔަވާ ތިބި ކަނު ކޮރު ވިސްނުމުގެ މީހުން މަޖުލީހުގައި ތިބޭތީ.\nއޮކްޓޯބަރ 25, 2018 12:22\nއެއްގޮތަކަށްވެސް މިޤާނޫނު އުވާލާނެ ކަމެއް ނެތް! މިޤާނޫނަކީ ދިވެހިރާއްޖޭގެ ސިޔާސީ މަސްރަހަށް ވަރަށް މުހިއްމު ބޭނުންތެރި ޤާނޫނެއް! ކުރަންވީ ކަމަކީ މިޤާނޫނުގައި ހުރި ފޫނުބެއްދޭ ތަންތަން ރަނގަޅުކޮށް ފޭރާން ހެޔޮކޮށްލަންވީ!\nއޮކްޓޯބަރ 25, 2018 12:26\nއެއްގޮތަކަށްވެސް ތި ޤާނޫނު އުވާލައިގެން ނުވާނެ! ތިޤާނޫނަކީ ދިވެހިރާއްޖޭގެ ސިޔާސީ މަސްރަޙަށް ވަރަށް މުހިންމު ބޭނުންތެރި ޤާނޫނެއް! މަޖިލީހުގެ މެމްބަރުންނަށް ކުރެވޭ ރިޝްވަތުގެ ތުހުމަތުން މެމްބަރުން ބަރީޢަ ކުރެވޭނެ އަދި ކޮރަޕްޝަނާއި ރިޝްވަތުގެ ކަންތައްތައް ހުއްޓުވުމަށް ވަރަށް މުހިންމު ޤާނޫނެއް! އެހެންވީމަ ތިޤާނޫނު އުވާލުމުގެ ބަދަލުގައި ކުރަންވީ ކަމަކީ ތިޤާނޫނުގައިވާ ފޫނުބެއްދޭ ތަންތަން ރަނގަޅުކޮށް ފޭރާން ހެޔޮކޮށް އަލުން ފާސްކުރަންވީ!\nއޮކްޓޯބަރ 25, 2018 12:31\nއެއްގޮތަކަށްވެސް އުވާލައިގެން ނުވާނެ! މިދަނޑިވަޅު ރިޔާޒު ތިބިލް ހުށަހެޅުމުގެ ބޭނުމަކީ މަޖިލީހުގައި ބާރާއި ނުފޫޒު ބެނުން ކޮށްގެން ޤާނޫނުތަކާއި ޤަވާޢިދު ތަކާއި ޚިލާފަށް ޢަމަލު ކުރި ޕީ. ޕީ. އެމް ގެ މެމްބަރުންގެ މަޖިލީހުގެ ގޮނޑިތައް ސަލާމަތް ކުރުން! ރައީސް މައުމޫނަށް ޕާރޓީ ލިބިއްޖެނަމަ އެމެމްބަރުންނަށް (ނިހާނު، އަނދުރޭ ފަދަ) ލިބޭނެ ނުވަތަ ލިބިދާނެ ގެއްލުމަކުން އެވެރިން ސަލާމަތް ކުރުން\nއެހެންވީމާ މިކަމަށް އެމް. ޑީ. ޕީ ގެ މަޖިލިސް މެމްބަރުންނާއި ރައީސް މައުމޫނަށް ތާއީދު ކުރައްވާ ޚާއްޞަކޮށް ޤާނޫނާއި ޚިލާފަށް ގޮނޑި ގެއްލުވާލިކަމަށް ބުނެ މަޖިލީހަށް ވަނަ ނުދިން މެމްބަރުން ވިސްނާ ވަޑައިގަތުމަށް ދަންނަވަން!\nއޮކްޓޯބަރ 25, 2018 13:13\nރިޔާޒް ތިޔަ އުޅުއްވަނީ ސޭޓު ޕާޓީއަށް ނުދެވިގެން ދޯ!!!!\nކެވޭލީ މަދީ. އެމް.ޑީީ.ޕީ ،މީ މި ޤައުމަަް އޮތް ބަލާއެތް


MDN Massalaagai Azra Aaai Shahindhaa Chit Aaa Havaalu Vejje - Vaguthu\nއެމްޑީއެން މައްސަލާގައި އަޒްރާއާއި ޝަހިންދާ ޗިޓާ ހަވާލުވެއްޖެ\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓު ލިޔުމުގައި ބައިވެރިވި ކަމަށް ބެލެވޭ އަޒްރާއާއި އެ ޖަމިއްޔާގެ ފައުންޑަރ މެމްބަރު އަދި އެކްޒެކެޓިވް ޑިރެކްޓަރ، ޝަހިންދާ އިސްމާއިލް އެމައްސަލައިގެ ތަހުގީގަށް ހާޒިރު ކުރަންވެގެން ހަވާލުކުރަން އުޅުނު ޗިޓު ހަވާލުކޮށްފިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އެސިސްޓެންޓް ކޮމިޝަނަރ އޮފް ޕޮލިސް، މުހައްމަދު ރިޔާޒު ވިދާޅުވީ ޝަހިންދާއާއި އަޒްރާއަށް ފުލުހުން ފޮނުވި ޗިޓާ އެ ދެ މީހުން މިހާރު ހަވާލުވެފައިވާ ކަމަށެވެ. އަދި 14 ދުވަހުގެ ތެރޭގައި ތަހުގީގަށް ހާޒިރުވާން އެޗިޓުގައި އެ މީހުންނަށް އަންގައިފާ ކަމަށްވެސް އޭނާ ވިދާޅުވިއެވެ.\nމިހަފްތާ ތެރޭގައި ފުލުހުން ވިދާޅުވެފައިވަނީ އެމްޑީއެން އިން ނެރުނު ޕްރިލިމިނަރީ އެސެސްމަންޓް އޮފް ރެޑިކަލައިޒޭޝަން އިން ދަ މޯލްޑިވްސް" ރިޕޯޓުގައި ކީރިތި ރަސޫލާއަށާއި، އިސްލާމްދީނަށް ފުރައްސާރަކޮށް، އިސްލާމްދީނާއި ހިލާފު ވާހަކަތަކާއި، އާންމުންގެ މެދުގައި ދީނީގޮތުން ހިލާފު އުފެދޭ ބާވަތުގެ ވާހަކަތައް ދައްކާފައިވާ މައްސަލައާ ގުޅިގެން ތަހުގީގަށް ހާޒިރު ކުރަން ބޭނުންވާ މީހުންނަށް ޗިޓު ފޮނުވާފައިވާ ކަމަށެވެ. އެމައްސަލަ ފުލުހަށް ހުށައެޅީ އިސްލާމިކް މިނިސްޓްރީގެ ފަރާތުންނެވެ.\nއެ ރިޕޯޓުގެ މައްސަލަ ފެންމަތިވެ، މައްސަލަ ހޫނުވި އިރު އެ ދެމީހުން ތިބީ ރާއްޖެއިން ބޭރުގައެވެ. އެގޮތުން އަޒްރާ މިވަގުތު ހުރީ ސްޕެއިންގައި ކަމަށްވާއިރު ޝަހިންދާ ހުރީ ޖަރުމަނުގައެވެ.\nފުލުހުން މީގެ ކުރިން ނެރެފައިވާ ނޫސްބަޔާނެއްގައި ވިދާޅުވީ އެމްޑީއެން މައްސަލާގައި، އެ ރިޕޯޓު ދިރާސާކުރުމަށް ދީނީ އިލްމުވެރިންތަކަކާ ހަވާލުކޮށްފައިވާ ކަމަށެވެ. އަދި ރިޕޯޓު ދިރާސާ ކުރުމަށްފަހު އެ ރިޕޯޓުގައިވާ ދީނާ ޚިލާފު ކަންކަމާ ގުޅޭ ގޮތުން ތަފްސީލީ ރިޕޯޓެއް އާންމު ކުރަން ނިންމާފައިވާ ކަމަށްވެސް ފުލުހުން ވިދާޅުވިއެވެ.\nއޮކްޓޯބަރ 24, 2019 22:52\nޖަމަލު ފޮޑި. ތީ ރައްޔިތުން މައިތިރި ކުރަން ސޯލިހު ކަލޭގެ ފުލުހުން ލައްވާ ކުޅުވާ ގޭމެއް. ހަރާމުން ހަރާމް ވާނެ އެއްކަމެއްވެސް ނޯންނާނެ.\nރައްޔިތުން ކެކި ގަތީމާ ލާދީނީ ސަރުކާރުން އެޅުވި އަނދުންތައް.\n1 ވަގުތީ ސަސްޕެންޝަން\n2 ރިޕޯޓް ލިޔުނު ކުދި ދައްޖާލުންތައް ފިލަން ފުރުސަތުދީ ފުރުވާލުން.\n3 ދުވަސްތަކަކަށްފަހު ހޯދާ ކަމަށް ބުނެ ނޯޓިސް ނެރުން. އެއާ ވިދިގެން ފޮޓޯ ޖެހި މީހާގެ ފޮޓޯ ނެގުން.\n4 އޭގެ ދުވަސްތަކެއް ފަހުން ޗިޓް ހަވާލުވެއްޖެ ކަމަށް.\nމީ އަޅެފަހެ ލައިވް ކަވަރޭޖެއްތަ. އާނ ޝަހިންދަ ބޯޓަށް އަރައިފި މިހާރު ފާހާނާ ކުރަނީ. ކަނީ ބޮނީ. މުސީބާތެއްނު ޖެހިފަ މިއޮތީ.\nބައެއް މީހުން ހިފާ ހައްޔަރުކޮށް ތަހުޤީޤު ކުރޭ އަނެއް ބަޔަކަށް ލޮބުވެތި ޗިޓް ފަތްކޮޅު\nއޮކްޓޯބަރ 24, 2019 23:12\nމީ ކޮންފަދަ މުޞީބާތެ އް، ކޮންޗިޓެ އް ފޮނުވާކަށް، މިޖަ އްބާރުންނަށް އަދަބުދޭންވީމަ ރަޢީސްމީހާ ތުރުތުރު އަޅަނީ ވަރަށް ހިތާމަ ހުރިކަމެ އް.\nއޮކްޓޯބަރ 24, 2019 23:32\nރޭވުންތައް ރާވާނިމުނީ. ޗިޓާއި ޙަވާލުވެއްޖެޔޯ. ޙާޒިރުވުމަށް އަންގާފައިވާ ދުވަހު އެމީހުން ކޯޓަށް ޙާޒިރުވާނެޔޯ. ނަމަވެސް އެއްކަމެއްވެސް ނުވާނެ. ރައްޔިތުންގެ ލޮލުގައި އަޅުވާއަނދުނެއް. ޑީލްތައް ހަދަމުން ގޮސް ހެދޭނެހޭދޭއެއް ނޭނގިގެން މިސަރުކާރުން އުޅެނީ. ދީނަށް ފުރައްސާރަ ކުރި މައްސަލާގައި ރައްޔިތުންގެ ރުޅި އިންތިހާއަށް ދިއުމުން އަނެއްކާވެސް އުކުޅެއްހަދާލީ. ސަރުކާރު ދަމަހައްޓަން ބޭނުންނަމަ ރައްޔިތުންގެ އަޑުއަހަންވާނެ.\nސަހިންދާ ބިންތި ފެންހިންދާ\nއޮކްޓޯބަރ 24, 2019 23:35\nސަހިންދާ ބުނީ ތެޅިތެޅި ތިއްބަ އޮންނާނީ ރައީސް އޮފީސް މެދުވެރިކޮށް ޕީއެސްއެމް ގެ ލައިވް ތަކަށް ދީނީ ޢިލްމުވެރިން އެރުވުން މަނާކޮށް ދީނީ ޕްރޮގްރާމެއް ވެއްޖާ ކުރިން ރެކޯޑް ކުރެވި ރައީސް އޮފީހުގެ ހުއްދަ ހޯދަންޖެހޭގޮތް ހަދާފައޭ. ރައީސް މީހާއަކަށް ނުކެރޭނޭ އެމްޑީއެން އުވާލާކަށްވެސް އިތުރު ގޮތެއް ހަދާކަށްވެސް ތިމަންނަމެންގެ ބާރު މާގަދަވާނޭ!؟.!؟،\nއޮކްޓޯބަރ 25, 2019 00:57\n2 ގަޑިއިރު ކުރިން ( އޮކްޓޯބަރ 24, 2019 )\nސައިތާނުނަށް ޝަރީއަތެއް އޮވޭތަ.


vnews -2Qaumuge veringe bahdhaluvun cancel kohfaane kamuge inzaaru uthuru Korea in dheefi\nދެ ގައުމުގެ ވެރިންގެ ބައްދަލުވުން ކެންސަލް ކޮށްފާނެ ކަމުގެ އިންޒާރު އުތުރު ކޮރެއާއިން ދީފި\nކިމް ޖޮން އުން އާއި ޑޮނަލްޓް ޓްރަމްޕް ބައްދަލު ކުރެއްވުމަސް ހަމަޖެހިފައިވަނީ ޖޫން 12 ގައި ސިންގަޕޫރުގައި - ފޮޓޯ: އޭއެފްޕީ\nއެމެރިކާގެ ރައީސް ޑޮނަލްޑް ޓްރަމްޕާއި އުތުރު ކޮރެއާގެ ލީޑަރު ކިމް ޖޮން އުން ބޭއްވުމަށް ނިންމަވާފައިވާ މަޝްވަރާ ބައްދަލުވުން ކެންސަލް ކުރަންޖެހިދާނެ ކަމަށް ބުނެ އިންޒާރުތަކެއް ލިބިފައިވީ ނަމަވެސް ޓްރަމްޕްގެ ސަރުކާރުން އަދިވެސް އުއްމީދު ކަނޑާ ނުލާ ކަމަށް އެމެރިކާއިން ބުނެފި އެވެ.\nވައިޓްހައުސްގެ ތަރުޖަމާނު ވިދާޅުވީ އުތުރު ކޮރެއާގެ ލީޑަރާ އެކު ބާއްވާ ބައްދަލުވުމަށް ޓްރަމްޕް ހުންނެވީ ތައްޔާރަށް ކަމަށެވެ. އެހެންނަމަވެސް އިއްޔެ އުތުރު ކޮރެއާއިން ނެރެފައިވާ ހަރުކަށި ބަޔާނެއްގައި ބުނެފައިވަނީ އެ ގައުމުގެ ނިއުކުލިއާ ހަތިޔާރުތައް ނައްތާލުމަށް އެމެރިކާއިން ބާރުއަޅާނަމަ ޓްރަމްޕާއި ކިމް ބާއްވަން ހަމަޖެހިފައިވާ ބައްދަލުވުން ކެންސަލް ކުރަން ޖެހިދާނެ ކަމަށެވެ.\nކިމް އާއި ޓްރަމްޕް ބާއްވަން ހަމަޖެހިފައިވާ މަޝްވަރާ ބައްދަލުވުން ކުރިއަށް ގެންދަން ނިންމާފައިވަނީ ކުރިއަށް އޮތް ޖޫން މަހުގެ 12 ވަނަ ދުވަހު އެވެ.\nވައިޓްހައުސްގެ ތަރުޖަމާނު ސާރާ ސެންޑާސް ވިދާޅުވީ ބައްދަލުވުން ބޭއްވިއްޖެނަމަ ބައިވެރިވެވަޑައިގެންނެވުމަށް ޓްރަމްޕް ހުންނެވީ ތައްޔާރަށް ކަމަށާއި، ބައްދަލުވުން ނުބޭއްވިއްޖެ ނަމަ އެމެރިކާއިން އުތުރު ކޮރެއާ އާއި ދެކޮޅަށް ދަތިކުރުމުގެ ފިޔަަވަޅުތައް އެޅުމަށް ކުރިއަށް ގެންދާ ކެމްޕޭން އަލުން ފަށާނެ ކަމަށެވެ.\nޓްރަމްޕް ވިދާޅުވީ ކިމް އާއި އެކު ބާއްވަވާ ބައްދަލުވުން ކުރިއަށް ގެންދެވޭތޯ ބައްލަވާނެ ކަަމަށާއި، އުތުރު ކޮރެއާއިން ނިއުކުލިއާ ޕްރޮގްރާމް ހުއްޓާލުމަށް އަބަދުވެސް އެމެރިކާއިން ބާރުއަޅާނެ ކަމަށެވެ.\nކިމް އާއި ޓްރަމްޕް ބައްދަލުކުރެއްވުމަށް ހަމަޖެހުނީ ކިމް ދެކުނު ކޮރެއާއަށް ވަޑައިގެން އެގައުމުގެ ރައީސް މޫން ޖައެ އިން އާއި އެކު ބޭއްވެވި މަޝްވަރާތަކަށް ފަހު އެވެ. އެ މަޝްވަރާ ބައްދަލުވުމުގެ ތެރޭގައި އުތުރު ކޮރެއާއިން ނިއުކުލިއާ ޕްރޮގްރާމް ހުއްޓާލާނެ ކަމަށް ކިމް ވިދާޅުވެފައިވެ އެވެ. އަދި ނިއުކުލިއާ ޓެސްޓްތައް ކުރިއަށް ގެންދާ ސަރަހައްދު މީޑިއާއާއި އެކި ގައުމުތަކުގެ ތަޖުރިބާކާރުންގެ ކުރިމަތީގައި މިމަހުގެ ފަހުކޮޅު ބަންދުކުރެއްވުމަށް ވެސް ކިމް ވައުދުވެވަޑައިގެންނެވި އެވެ.\nއުތުރު ކޮރެއާއިން ވަނީ އެގައުމުގެ ހުރިހާ މިސައިލް ޓެސްޓްތަކެއް ވެސް ސަސްޕެންޑް ކޮށްފަ އެވެ. އަދި އެގައުމުގައި ބަންދުކޮށްފައި ތިބި އެމެރިކާގެ ތިން މީހުން ޖަލުން މިނިވަން ކޮށް އެމެެރިކާ އަށް ވަނީ ފޮނުވާލާފަ އެވެ.\nއެހެންނަމަވެސް އިއްޔެ އުތުރު ކޮރެއާއިން ނެރުނު ހަރުކަށި ބަޔާނަކީ ސިންގަޕޫރުގައި އަންނަ މަހު ބާއްވަން ހަމަޖެހިފައިވާ މަޝްވަރާ ބައްދަލުވުމުން އުތުރު ކޮރެއާ ވަކިވެދާނެ ކަމުގެ ސިގްނަލެކެވެ.\nއުތުރު ކޮރެއާގެ ބަޔާނުގައި ބުނެފައިވަނީ އެގައުމުން ނިއުކުލިއާ ހަތިޔާރު ނައްތާލުމަށް އެމެރިކާއިން މަޖުބޫރު ކުރާނަމަ މަޝްވަރާ ބައްދަލުވުމަށް ހާޒިރުވުމުގެ ޝައުގުވެރިކަމެއް ނެތް ކަމަށެވެ.\nމިބަޔާން ނެރުއްވާފައިވަނީ އުތުރު ކޮރެއާގެ ފޮރިންސް މިނިސްޓަރުގެ ނައިބެވެ. އޭނާއަކީ އުތުރު ކޮރެއާގެ ސަރުކާރުގައި ވަރަށް ބޮޑަށް އިހްތިރާމް ލިބިވަޑައިގެންފައި ހުންނެވި ބޭފުޅެއް ކަމަށްވާއިރު އޭނާ ނެރުއްވާ ބަޔާނަކީ ކިމް ޖޮން އުން ތާއީދު ކުރައްވާނެ ބަޔާނެއް ކަމަށް މީޑިއާ ރިޕޯޓްތައް ބުނެ އެވެ. އެހެންކަމުން އަންނަ މަހު ޓްރަމްޕާއި ކިމް ބައްދަލު ކުރައްވާނެ ކަމާއި މެދު މިހާރު ވަނީ ސުވާލު އުފެދިފަ އެވެ. އެކަމަކު މި ބައްދަލުވުން ކެންސަލް ކޮށްފައިވާ ކަމަށް އެއްވެސް ގައުމަކުން އަދި ހާމަކޮށްފައެއް ނުވެ އެވެ.


Iphone akun kuri tweet eh ge sababun Huawei ge2muvazaffeh ge maqaam dhahkohfi – adduLIVE\nއައިފޯނަކުން ކުރި ޓުވީޓެއްގެ ސަބަބުން ވާވޭގެ ދެ މުވައްޒަފެއްގެ މަގާމް ދަށްކޮށްފި\nJan 04, 2019, 21:40 މުޙައްމަދު އަދުހަމް\nއެޕަލްގެ އައިފޯނަކުން އާ އަހަރުގެ ތަހުނިޔާ ކިއުމަށް ވާވޭގެ ރަސްމީ ޓުވިޓާ އެކައުންޓުން ކުރި ޓުވީޓެއްގެ ސަބަބުން އެ ކުންފުނީގެ ދެ މުވައްޒަފެއްގެ މުސާރައިން ބައެއް އުނިކުރުމަށްފަހު މަގާމް ދަށްކޮށްފިއެވެ.\nވާވޭގެ ކޯޕަރޭޓް ސީނިއާ ވައިސް ޕްރެސިޑެންޓް ޗެން ލިފަން ނެރުނު މެމޯ ވަނީ މިކަމުގެ ސަބަބުން ކުންފުނީގެ ބްރޭންޑަށް ވަރަށް ބޮޑު ގެއްލުމަށް ލިބިފައިވާކަމަށެވެ. މީޑިއާ ރިޕޯޓްތަކުގައިވާގޮތުގައި، މި ހިނގާދިޔަ ކަންތަކުގެ ސަބަބުން އެ ކުންފުނީގެ ދެ މުވައްޒަފެއްގެ މަގާމް ދަށްކުރުމުގެ އިތުރުން މަހު މުސާރައިން 5,000 ޔުއާން (728 ޔޫއެސް ޑޮލަރު) ކަނޑާފައިވާކަމަށާއި މި މަހުގެ3ވަނަ ދުވަހު ނެރުނު މެމޯގައިވާގޮތުން މުވައްޒަފަކަށް އެއް އަހަރުގެ މުއްދަތަށް މުސާރައިގެ ކުރިއެރުން ނުދޭން ނިންމާފައިވެއެވެ.\nވާވޭ އިން ނެރުނު އިންޓާނަލް މެމޯގައިވާގޮތުގައި، މި ހާދިސާ ހިނގާފައިވަނީ އެ ކުންފުނީގެ ސޯޝަލް މީޑިއާ އެޖެންސީ ކަމަށްވާ، ސަޕިއެންގައި ކޮމްޕިއުޓަރުގެ ވީޕީއެން އަށް ދިމާވި މައްސަލައަކަށްފަހުގައެވެ. ވީޕީއެން މެދުވެރިކޮށް ނޫނީ ޗައިނާގައި ޓުވިޓާއަށް ނުވަދެވޭއިރު އެ ކުންފުނީގެ ޓުވިޓާ އެކައުންޓުން ޓުވީޓްކޮށްފައިވަނީ ބޭރު ގައުމެއްގެ ސިމް ކާޑެއް ބޭނުންކޮށްގެން އައިފޯނަކުންނެވެ. މި މެމޯގައި އިތުރަށް ބަޔާންކޮށްފައިވާގޮތުގައި، މި ހިނގާދިޔަ ކަންތަކުގެ ސަބަބުން އެ ކުންފުނީގެ މެނޭޖްމަންޓްގެ ފަރާތުން ކުރިއަށްގެންދާ މަސައްކަތްތައް މިހާރަށްވުރެ ހަރުދަނާކުރަންޖެހޭކަމަށްވެއެވެ.\nއައިފޯނެއް މެދުވެރިކޮށް ވާވޭގެ ރަސްމީ ޓުވިޓާ އެކައުންޓުން ކޮށްފައިވާ ޓުވީޓެއް، ފަހުން ވަނީ މި ޓުވީޓް ޑިލީޓްކޮށްފަ. –ފޮޓޯ: ޓުވިޓާ\nވާވޭގެ ރަސްމީ ޓުވިޓާ އެކައުންޓުން ކުރި މި ޓުވީޓާއި ގުޅިގެން ގިނަ ބައެއްގެ ފާޑުކިއުންތައް އެ ކުންފުންޏަށް އަމާޒުވެފައިވާއިރު ފަހުން ވަނީ އެ ޓުވީޓު ޑިލީޓްކޮށްލާފައެވެ.\nމިއީ ފޯނަކުން ކުރި ޓުވީޓެއްގެ ސަބަބުން ކުންފުންޏަކަށް ލަދުވެތިކަމާއި ކުރިމަތިލާންޖެހުނު ފުރަތަމަ ފަހަރެއް ނޫނެވެ. މީގެކުރީން، ސެމްސަން ނައިޖީރިއާގެ އެކައުންޓުން އައިފޯން މެދުވެރިކޮށް ކުރި 300 ވުރެ ގިނަ ޓުވީޓް ވަނީ ޑިލީޓްކުރަންޖެހިފައެވެ. މީގެއިތުރުން، ހޮލީވުޑްގެ މަޝްހޫރު ފިލްމީ ތަރި ގަލް ގަޑޮޓް އާއި ބޮލީވުޑްގެ އެކްޓްރެސް އަނުޝްކާ ޝަރުމާ ވަނީ ވާވޭ އާއި ގޫގްލްގެ އިސްތިހާރުތަކާއި ގުޅިގެން ޓުވީޓުކުރުމަށް ވާދަވެރި ކުންފުނިތަކުގެ ފޯން ބޭނުންކޮށްފައެވެ.


Vaahaka: Ahlaam (Part 24) - Vaguthu\nކޮވިޑް-19: ހާލަތު އޮތީ ކޮންޓްރޯލުން ނައްޓާލާފައި! - 19 ގަޑިއިރު ކުރިން\nވާހަކަ: އަހްލާމް (ސައުވީސްވަނަ ބައި)\n"އަހްލާމް އެ ދިޔައީ އަލީފްގެ ހިތް ފަތަޙަކޮށްފަ! އަލީފްގެ ހިތުގައި އަހަރެންނަށް އެއްވެސް ޖާގައެއް ނެތް!" ނަތާޝާ ޓިޝޫތަކެއް އަތަށް ބޮނޑިކޮށްލިއެވެ. "އަދިނުވެސް ލިބޭނެ!"\n"ތިއެއްވެސް އެނގޭނީ ލޯބިވާ ވާހަކަ އަލީފްގެ ގާތުގައި ބުނީމައެއްނުން!" ލުކްޝާން ނަތާޝާއަށް ޚިޔާލެއް ދިނެވެ. "އެހެން ނޫނީ ދުވަހަކުވެސް އަލީފަކަށް ނޭނގޭނެ ނަތާޝާ އޭނާދެކެ އިންތިހާއަށް ލޯބިވާ ކަމެއް."\n"އެނގޭނެ! އަލީފް ބޭނުމެއް ނުވޭ އެނގޭ ކަމަށް ހަދާކަށް!" ޓިޝޫއިން ނަތާޝާ ލޯ ފޮހެލީ ލޮލުގައި އަޅާފައި އޮތް ކަޅު ކުލައިގެ ރޮނގު ނުފިލާނޭހެންނެވެ. "ކުރިއަށް އޮތް ތަނުގައި، އެނގޭ ކަމަށް ނުވެސް ހަދާނެ. އަހްލާމް ނެތަތީވެ ހަފްތާއެއްގެ ތެރޭގައި އަލީފަށް އައިސްފައި ހުރި ބަދަލު..."\n"އަޅުގަނޑަށް ބަދަލެއް އައި ވާހަކަތޯ؟" އަލީފް އައިސް އޮފީހަށް ވަނެވެ.\n"އެ... އީ..." ނަތާޝާއަށް ބުނާނެ އެއްޗެއް ނޭނގުނެވެ.\n"ނަތާޝާ! އަހްލާމްގެ ވަޒީފާ ނުގެއްލޭނެހެން ވަޒީފާ ދުވަސްކޮޅަކަށް ހިފެހެއްޓުމަށް އެދި ސިޓީއެއް ޑްރާފްޓްކޮށްލާ!" އަލީފް ނަތާޝާގެ މޭޒު ކައިރިއަށް ޖެހިލިއެވެ. "ސަބަބަކަށް ލިޔުއްވާނީ އަހްލާމް ގެއްލިފައިވާ ކަމަށް އެ ފަރާތުގެ އާއިލާއިން ފުލުހަށް ރިޕޯޓްކޮށްފައި ވާތީ ކަމަށް."\n"އަހްލާމް ގެއްލުނީއޭ!" ނަތާޝާގެ ދެ ލޯ ބޮޑުވެގެން ދިޔައެވެ.\n"އަޅުގަނޑަށް އެނގޭ އެފަދަ ކަމެއް ވީމަކަން އަހްލާމް އޮފީހަށް ނާންނަނީ!" ލުކްޝާންގެ މޫނުމަތިން ފެންނަމުން ދިޔައީ ހައިރާންކަމެވެ. "އަހްލާމް ކަހަލަ ރަނގަޅު ކުދިން އެއްވެސް ސަބަބެއް ނުދީ އޮފީހުން ކެނޑިގެން ނުދާނެ!"\n"ލައްބަ! މިހާރު ފުލުސް އޮފީހުން އަހްލާމް ހޯދުމުގެ މަސައްކަތް އެބަ ކުރިއަށް ގެންދޭ! ފަހަރެއްގައި ލުކްޝާންމެންގެ އެއްބާރުލުން ތަހުޤީޤަށް ބޭނުން ވެދާނެ!" އަލީފަށް ހިންދިރުވައިލެވުނީ ބޭއިޚްތިޔާރުގައެވެ. "އަހަރެންނަށް އެނގޭ މައުލޫމާތެއްވިއްޔާ މިހާރު ފުލުހުންނަށް ކިޔައި ދީފިން."\n"އަޅުގަނޑުގެ ފަރާތުން ތިކަމަށް ފުރިހަމަ އެއްބާރުލުން ދޭނަން!" އަހްލާމް ލިބިގަތުމުގެ އެދުމުގެ އުއްމީދު ލުކްޝާންގެ ހިތުން މަޑުމަޑުން ފަނޑުވިއެވެ. "އެކަމަކު ކާކުބާ އެފަދަ ކަމެއް އެގޮތަށް ކުރާނީ!"\n"އާނ! އަހްލާމަކީ އެހާ ރަނގަޅު ކުއްޖެއް!" ބަސް ހުއްޓިފައި އިދެ ނަތާޝާ ވާހަކަދެއްކީ ގަދަކަމުންނެވެ.\n"ޝުކުރިއްޔާ!" އަލީފް އޭނާގެ ކޮޓަރިއާ ދިމާއަށް ހިނގައިގަތެވެ.\nއަހްލާމް ގަދަކަމުން ލޯ ހުޅުވައިލިއެވެ. މީހަކު ގޮވައި އަޑު އިވުމުންނެވެ. އަހްލާމަށް ހިންދިރުވައިލެވުނީ ނިކަން އުނދަގުލުންނެވެ. އޭނާގެ ކަރުތެރެ ހުރީ ހިކިފައެވެ. އެ ފިޔާތޮށި ކުލައިގެ ތުންފަތް ހުރީ ހުދުވެ ހިކިފައެވެ. މޫނުމަތީގައި ހުރި ތާޒާކަން ގެއްލި މީހާގެ ހަށިގަނޑުން ހީވަނީ ފެން ދަމާލާފައި ހުރި ހެންނެވެ. ލޯ ކައިރި ހުރީ ކަޅުވެފައެވެ. އޭނާގެ އެ ފަންފަން އިސްތަށިގަނޑު ހުރީ ކިހުޅިވެފައެވެ.\nއެ ގޮވައި މީހަކު އަހްލާމަށް ތިންވަނަ ފަހަރަށް ގޮވައިލިއެވެ. އެހެނަސް އޭނާ އޮތް އެނދުމަތިން ތެދުވެ ބަލައިލާނެހާ ބާރެއް އޭނާގެ ހަށިގަނޑަކު ނެތެވެ. ރަނގަޅަށް ނުކައި ނުބޮއެ އުޅުމުގެ ސަބަބުން އޭނާއަށް ރަނގަޅަށް ވާހަކަނުދެއްކޭ ތާގައި ރަނގަޅަށް ލޯ ހުޅުވައި ބަލައިވެސް ނުލެވެއެވެ. އޭނާގެ ހަށިގަނޑު ވަރު ދޫވެގެން ދަނީ ރަނގަޅަށް ނުކައިތީއެވެ.\nއަހްލާމް ރަނގަޅަށް ކައިން ބޭނުން ނުވަނީއެވެ. އެންމެ ކުޑަމިނުން ފެން ކޯވަރެއް އަރުތެރެއިން އެތެރެކުރާކަށް ވެސް އޭނާ ބޭނުމެއް ނުވެއެވެ. ސަބަބެއް ނެތިއެއް ނޫނެވެ. ކާރުގައި ވަގަށް ގެންގޮސް ހައްޔަރުކުރި މީހާ ދޭ ކައި އެއްޗަކާމެދު ހިތުގައި އެތަކެއް ވަހުމާއި ޝައްކެއް އުފެދެނީއެވެ. މައިންބަފައިންނާ ވާހަކަނުދައްކާ ބަންދުކުރެވިފައިވާ ކޮޓަރިއެއްގައި އުޅެގެން އޭނާއަށް އޮތީ ކޮން އުފަލެއް ހެއްޔެވެ؟\n"އަހްލާމް! ކީއްވެގެންތަ އަހަރެންނާ ވާހަކަ ނުދައްކަން ތިއުޅެނީ!" އެ މީހެއްގެ ގާތަށް ރުޅިއަންނަން ފެށިއެވެ. "އަހަރެން އަހްލާމްއާ ވާހަކަދައްކަން މަސައްކަތްކުރީ ވަރަށް ރީތިކޮށް!"\nއަހްލާމް އަޑު އަންނަ ދިމާއަށް ކަޅި ހިންގައިލިއެވެ. އެހެނަސް އޭނާއަށް ކުރިމަތީގައި ހުރި މީހާ ފެންނަނީ ނިކަން ފުސްކޮށެވެ. އަހްލާމަށް އެ މީހެއްގެ އަޑުން އެއީ ކާކުކަން އެނގެއެވެ. ނަމަވެސް އެ މީހެއްގެ ނަން އަހްލާމްގެ ދުލުން ބުނަންވެސް އޭނާ ބޭނުމެއް ނުވެއެވެ. މިއަދު އަހްލާމަށް ރަނގަޅަށް ވާހަކަދެއްކުނަސް އެ މީހަކާ ވާހަކަދައްކާކަށް އޭނާ ބޭނުމެއް ނުވެއެވެ.\nއަހްލާމް ކާރުގައި އިދެ ހަލޭލެވިއެވެ. ކޮޓަރީގައި ބަންދުކުރުމުން އެފަދަ އަދަބެއް ނުދިނުމަށް އެދި ރޮއެ އާދޭސް ކުރިއެވެ. މައިންބަފައިނާ ވާހަކަދެއްކުމަށް އެދި އެތައް ފަހަރަކު ފޯނު ދިނުމަށް އެދުނެވެ. އެހެނަސް އެ މީހަކު އޭނާގެ އާދޭސްތަކަށް ދިނީ ބީރު ކަންފަތެކެވެ. މިއަދު އަހްލާމްވެސް އޭނާގެ އެދުންތަކަށް އެ ދެނީ ބީރު ކަންފަތެކެވެ.\n"އަހްލާމް! ޕްލީސް! އެންމެ ފަހަރަކު ނަމަވެސް އަހަރެންނާ ވާހަކަދައްކަބަލަ!" އެ މީހެއްގެ އަޑު ކުރެހިގެން ދިޔައެވެ. "އަހަރެން ފުރަތަމަ ދުވަސްތަކުގައި އަހްލާމާ ވާހަކަނުދެއްކީ އަހްލާމް ހަމައަކަށް އެޅޭތޯ! އަހްލާމަށް އަހަރެންގެ ބޭނުން އެނގޭތޯ!"\n"އަހަރެން އަހްލާމާ ވާހަކަ ދެއްކީ އެހާ ލޯބިން! އެކަމަކުވެސް އަހަރެންނާމެދު އަހްލާމް ތިގޮތަށް ކަންތައް ކުރާނެ ކަމަކަށް އަހަރެން ހިޔެއް ނުކުރަން!" ވާހަކައަކަށްފަހު ވާހަކައެއް އޭނާ ބުނަމުން ދިޔައެވެ. "އަހަރެން ކޮންމެ ދުވަހަކު މީރު ކައި އެއްޗިއްސާއި ބުއިންތައް މިގެނެސްދެނީ. އެކަމަކު މިއިން އެއްޗެއް ޤަބޫލުނުކުރުން އެއީ އަހަރެންނަށް ދެވޭ އަނިޔާއެއް!"\nއެ މީހާ ފެންފުޅި ނަގައި އަހްލާމްގެ ތުންފަތުގައި ޖައްސައިލިއެވެ. އެޔާއެކު އަހްލާމް ކޮށިއެރިއެވެ. އޭނާއާ ނުވަތަށް އަހްލާމް މޫނު އަނބުރައިލިއެވެ. އެއިން އިތުރު ފެން ފޮދެއް އަރު ތެރެއަށް ފޮނުވާލަން ބޭނުން ނުވާތީއެވެ. އެޔާއެކު އޭނާގެ ގާތަށް އިންތިހާއަށް ރުޅިއައެވެ. ބަންލާފައި ފެންފުޅި މޭޒުމަތީގައި ބޭންދިއެވެ. އޭނާ ނިކަން ބާރަށް ގޮށް މުއްކަވައިލިއެވެ. ދަތްކުނޑި ވިކައިލިއެވެ. އެހުރި ތަނުގައި ހުރެ ފުން ނޭވާތަކެއް ލުމަށްފަހު ބާރުބަރަށް ގޮސް ކޮޓަރިން ނުކުމެގެން ދިޔައެވެ.\nކޮޓަރީގެ ދޮރު ތަޅުލި އަޑު އިވުމުން އަހްލާމް މަޑުމަޑުން އެނދުން ތެދުވިއެވެ. ނިކަން އުނދަގުލުންނެވެ. އެޔާއެކު މޭޒުމަތީގައި ހުރި ފެންފުޅިން، ފެން ކޯވަރެއް ބޮއެލިއެވެ. ނުކައި އޮތަސް ފެން ނުބޮއެ ކެތް ނުކުރެވޭތީއެވެ. އަހްލާމް މަޑުމަޑުން އެނދުން ތެދުވަން ޤަސްތުކުރިއެވެ. އެހެނަސް ކޮޓަރިން ނުކުމެވޭތޯ އިތުރަށް މަސައްކަތްކުރުމަކީ ބޭކާރު ކަމެއް ކަން ވިސްނުމުން، އެ ޚިޔާލު ދޫކޮށްލިއެވެ. ހިތާހިތުން އޭނާ ﷲ އަށް ދުޢާކުރަން ފެށިއެވެ.\nވާހަކަ: މަންމައެއްގެ ލޯބި\nޖޫން 18, 2018 17:46\nމަށަށް ނިކަން ރީތި މިވާހަކަ. ތަންކޮޅެއް ދިގުކޮށް ގެނެސްދީބަލަ.\nޖޫން 18, 2018 20:49\nވަރަށް ރީތި. ތަންކޮޅެއް ދިގުކޮށްބަލަ. ނޫނީ އަވަހަށް ގެނެސްދީބަލަ ބައިތައް\nޖޫން 21, 2018 16:19\nވާހަކަ ވީހާވެސް ފާސްޓު ކޮށް އަޕް ކޮށްލަދީބަ


EMITT fair ge eneme active stand award raajje ah!\nމެޑިޓެރޭނިއަމް ފެއާގެ އެންމެ އެކްޓިވް ސްޓޭންޑަކަށް ރާއްޖެ ހޮވިއްޖެ\nރާއްޖެއަށް މެޑިޓެރޭނިއަމް ފެއާއިން ލިބުނު އެވޯޑު\nމެޑިޓެރޭނިއަމް އިންޓަނޭޝަނަލް ޓޫރިޒަމް އެންޑް ޓްރެވަލް ފެއާ (އީއެމްއައިޓީޓީ) ފެއާގެ އެންމެ އެކްޓިވް ސްޓޭންޑަކަށް ރާއްޖޭގެ ސްޓޭންޑް ހޮވިއްޖެ އެވެ.\nމިދިޔަ މަހުގެ 22-25 އަށް ތުރުކީގެ އިސްތަންބޫލްގައި ބޭއްވި މި ފެއާގައި ރާއްޖޭން ބައިވެރިވެ، ރާއްޖޭގެ ސްޓޯލުގައި ގިނަ ހަރަކާތްތަކެއް ހިންގާފައިވެ އެވެ. އެގޮތުން ރާއްޖޭގެ ސްޓޭންޑަށް މި އެވޯޑު ލިބުނީ މިގޮތަށް ރާއްޖޭން ހިންގި ހަރަކާތްތަކުގެ ސަބަބުންނެވެ. މިއީ މިވަނަ ރާއްޖޭން ހާސިލް ކުރި ދެވަނަ ފަހަރެވެ.\nރާއްޖެއަށް ލިބުނު "މޯސްޓް އެކްޓިވް ސްޓޭންޑް" ގެ އެވޯޑާ ހަވާލުވެ ވަޑައިގަތީ ޓޫރިޒަމް މިނިސްޓްރީން ޑެޕިއުޓީ މިނިސްޓަރު ހުސެއިން ލިރާރު އެވެ.\nރާއްޖެއަށް މި ވަނަ ލިބިފައިވަނީ ދުނިޔޭގެ މަޝްހޫރު އަދި ބޮޑެތި ގިނަ ގައުމުތަކާ ވާދަކޮށްގެންނެވެ. ރާއްޖެއާ ވާދަކުރި ގައުމުތަކުގެ ތެރޭގައި ގްރީސް އާއި އަވަށްޓެރި އިންޑިއާ އަދި މިސްރާއި ޔަމަން ފަދަ ގިނަ ގައުމުތަކެއް ހިމެނެ އެވެ.\nޓޫރިޒަމް މިނިސްޓްރީގެ ޑެޕިއުޓީ މިނިސްޓަރު ލިރާރު ވިދާޅުވި ގޮތުގައި މިއީ ޔޫރަޕުގެ ގައުމުތަކަށް ބާއްވާ އެންމެ މަގުބޫލު އެއް ފެއާ ކަމަށެވެ. އަދި މިފަދަ ފެއާއަކުން މުހިންމު އެވޯޑެއް ރާއްޖެއަށް ލިބިގެން ދިޔައީ ޓޫރިޒަމް ދާއިރާގެ ގިނަ ބައެއްގެ މަސައްކަތުންކަން އޭނާ ފާހަގަ ކުރެއްވި އެވެ.\n"އެމްއައިޓީޓީ ފެއާގެ ތެރެއިން ރާއްޖެއަކީ ތުރުކީގެ ޓޫރިސްޓުންނަށް އެންމެ މަގުބޫލު މަންޒިލަކަށް ހެދިދާނެ،" ލިރާރު ވިދާޅުވި އެވެ.\nއިތާފުށި: ލޯބިވެރިންނަށް އެންމެ ހާއްސަ މަންޒިލުގެ ލަގަބު\nއެއްބާރުލުން ލިބޭނެ، މައްސަލަ ނިންމައިދީ


America ge dharivaruge sikundi ah vanee North Korea ge jalugai gellun dheefai | Mihaaru\nދުނިޔެ / އުތުރު ކޮރެއާ\nއެމެރިކާގެ ދަރިވަރުގެ ސިކުނޑިއަށް ވަނީ ނޯތު ކޮރެއާގެ ޖަލުގައި ގެއްލުންދީފައި\nއެމެރިކާގެ ދަރިވަރުގެ ހާލަތާ ގުޅޭ ގޮތުން މެޑިކަލް ސެންޓަރުގެ ޑޮކްޓަރުން މައުލޫމާތު ދެއްވަނީ. --ފޮޓޯ:ރޮއިޓާސް\n16 ޖޫން 2017 - 12:31\nއޮހާޔޯ (ޖޫން 16) - ނޯތު ކޮރެއާގެ ބަންދުގައި ބެހެއްޓުމަށް ފަހު ދޫކޮށްލި އެމެރިކާގެ ޔުނިވާސިޓީ ދަރިވަރުގެ ސިކުނޑި އަށް ޖަލުގައި ބޮޑެތި ގެއްލުންތަކެއްދީފައިވާ ކަމަށް ޑޮކްޓަރުން ބުނެފި އެވެ.\nއުމުރުން 22 އަހަރުގެ ވާމްބިއާގެ އާއިލާ އިން އެމެރިކާގެ މީޑިއާތަކަށް ބުނީ މާޗް 2016 ގައި ބޭއްވި ޝަރީއަތަށް ފަހު ވާމްބިއާ ކޯމާއެއްގައި އޮތްކަން އާއިލާ އަށް އެނގުނީ މިދިޔަ ހަފުތާގައި ކަމަށެވެ. އޭނާ އަށް މިހާރު ދަނީ ސިންސިނާޓީ މެޑިކަލް ސެންޓަރުގައި ފަރުވާ ދެމުންނެވެ.\nމެޑިކަލް ސެންޓަރުގެ އިންޓެންސިވް ކެއާ ޔުނިޓުގެ މެޑިކަލް ޑިރެކްޓަރު ޑރ. ޑެނިއަލް ކާންޓާ ވިދާޅުވީ ވާމްބިއާ އޮތީ އޭނާ އަށް ދައްކާ ވާހަކަ ފަހުން ނުވާ، ވަށައިގެން ހިނގާ އެއްވެސް ކަމެއް ނޭނގޭ ފަދަ ހާލަތެއްގައި ކަމަށެވެ. ނަމަވެސް އޭނާ އަށް އަމިއްލަ އަށް ނޭވާ ލެވޭ ކަމަށާއި ބައެއް ފަހަރު ލޯހުޅުވާލާ ކަމަށެވެ. އަދި އޭނާގެ ސިކުނޑީގެ ހުރިހާ ހިސާބަކުން ވެސް ޓިޝޫތައް ހަލާކުވެފައިވާ ކަމަށް ވިދާޅުވި އެވެ.\nޑޮކްޓަރުން ލަފާކުރަނީ އޮކްސިޖަން ނުދީ ވާމްބިއާގެ ނޭވާ ހުއްޓުވާލާފައިވާ ކަމަށެވެ. އެކަމަކު ހަގީގީ ސަބަބެއް އަދި ނޭނގެ އެވެ.\nނޯތު ކޮރެއާ އިން އިއްޔެ ބުނެފައި ވަނީ އެމެރިކާގެ ދަރިވަރު އޮޓޯ ވާމްބިއާ މިނިވަންކުރީ އިންސާނިއްޔަތަށްޓަކައި ކަމަށެވެ. ނޯތު ކޮރެއާ އިން ނެރުނު ކުރު ބަޔާނެއްގައި ބުނެފައި ވަނީ ބުރަ މަސައްކަތާ އެކު 15 އަހަރުގެ ޖަލު ހުކުމެއް މިދިޔަ އަހަރުގެ މާޗު މަހު އިއްވުމާ އެކު ވާމްބިއާ ވަރަށް ބޮޑަށް ބަލިވި ކަމަށެވެ. އަދި އޭނާ ބަލިވުމުން ނިދާ ބޭސް ދިނުމަށް ފަހު ދޫކޮށްލުމާ ހަމައަށް ބޭއްވީ ނިންދަވާފައި ކަމަށް ނޯތު ކޮރެއާ އިން ބުންޏެވެ.\nވާމްބިއާގެ މައިންބަފައިންނާ ހަވާލާދީ އެމެރިކާގެ ބައެއް މީޑިއާތަކުން ބުނެފައި ވަނީ ވާމްބިއާ އަށް ޖަލުގައި ބޮޓުލިޒަމް ޖެހިފައިވާ ކަމަށެވެ. އެމެރިކާގެ ޑޮކްޓަރުން ބުނެފައި ވަނީ ނުސާފު ކާނާ އާއި ހަށިގަނޑުގައިވާ ސީރިއަސް ޒަޚަމްތަކެއްގެ ސަބަބުން ޖެހޭ ބޮޓުލިޒަމްގެ އަސަރެއް ވާމްބިއާގެ ހަށިގަނޑުން ފެންނަން ނެތް ކަމަށެވެ.\nއެމެރިކާގެ ދަރިވަރު ނޯތު ކޮރެއާ އިން ގެންދިއުމަށްޓަކައި ނޯތު ކޮރެއާ އަށް ކަނޑައަޅާފައި ހުންނަ ޚާއްސަ މަންދޫބު ޖޯސެފް ޔުން ވަނީ މެޑިކަލް ޓީމަކާ އެކު ޕިއޮންޔޮން އަށް ދަތުރުކޮށްފަ އެވެ.\nބުރަ މަސައްކަތާ އެކު ވާމްބިއާ 15 އަހަރަށް ޖަލަށްލީ ނޯތު ކޮރެއާގެ ހޮޓަލަކުން ބައެއް އެއްޗެހި ގެންދަން އުޅުނު ކަމަށް ބުނެ އެވެ. ވާމްބިއާ އަކީ ޔުނިވާސިޓީ އޮފް ވާޖީނިއާގެ އިކޮނޮމިކްސް ދަރިވަރެކެވެ. އޭނާ ނޯތު ކޮރެއާ އަށް ދިޔައީ ޔަންގު ޕައިނިއާ ޓުއާސްގައި ޓޫރިސްޓް ވިސާގަ އެވެ. ވާމްބިއާ ހައްޔަރު ކުރީ ޖެނުއަރީ 2، 2016 ގަ އެވެ. އޭގެ މަހެއްހާ ދުވަސް ފަހުން އޭނާ ވަނީ މީޑިއާތަކަށް އަރާ ގިސްލަމުން ކުށަށް އިއުތިރާފްވެފަ އެވެ. އަދި ކޮރެއާ މީހުންގެ އެތިކްސްއާ ޚިލާފުވި ކަމަށް ވަނީ ބުނެފަ އެވެ. މާޗް 16 ވަނަ ދުވަހު ބޭއްވި ކުރު ޝަރީއަތަކަށް ފަހު ވާމްބިއާ އަށް ވަނީ 15 އަހަރުގެ ޖަލު ހުކުމެއް އިއްވައިފަ އެވެ.\nކިޔަވާކުދިން އުތުރު ކޮރެއާ އެމެރިކާ\n0 ކޮމެންޓް, 32 ރިއެކްޝަންސް


Felivarun ithuru 66 meehaku positive\nފެލިވަރުން އިތުރު 66 މީހަކު ޕޮޒިޓިވް\nފެލިވަރު މަސް ފެކްޓަރީ މަސައްކަތް ކުރާ ބައެއް: އެ ރަށުން 66 މީހަކު ވަނީ ޕޮޒިޓިވްވެފައި -- އަވަސް ފޮޓޯ\nސަރުކާރުގެ މަސް ކުންފުނި މިފްކޯ އިން ހިންގާ މަސްފެކްޓްރީ ހުންނަ ފެލިވަރުން އިތުރު 66 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nފެލިވަރުން ކޮވިޑްގެ ކޭސްތަކެއް ފެނުމާއި ގުޅިގެން އެރަށުން ވަނީ ގިނަ ބައެއްގެ ސާމްޕަލް ނަގާފައެވެ. ނައިފަރުގައި ހުންނަ ޅ. އަތޮޅު ހޮސްޕިޓަލުން މިއަދު ބުނީ ފެލިވަރުން މިހާތަނަށް 88 މީހެއްގެ ސާމްޕަލް ނަގާފައިވާ ކަމަށާ އޭގެ ތެރެއިން 66 މީހެއް ޕޮޒިޓިވް ކަމަށެވެ. އަދިވެސް ނަތީޖާ ނުލިބޭ ބައެއް ސާމްޕަލްތައް ހުރިކަން އެ ހޮސްޕިޓަލުން ފާހަގަ ކުރެއެވެ.\nފެލިވަރުން ގިނަ ބަޔަކު ކޮވިޑަށް ޕޮޒިޓިވްވެ އެ ރަށުގައި ވަނީ ބޮޑު ކްލަސްޓާއެއް އުފެދިފައެވެ. މިވަގުތު ކޮވިޑް ބަލި މީހުން އެންމެ ގިނައިން ތިބީ މާލެ ސިޓީގެ އިތުރުން ފެލިވަރުގައެވެ.\nއެޗްޕީއޭގެ މޮނިޓަރިންގައި އޮތް އެރަށަށް ދަތުރުކުރި މީހުން ސިއްހީ ހިދުމަތްދޭ ސެންޓަރުތަކަށް އެންގުމަށް އަދި ސާމްޕަލް ނަގާ ޓެސްޓް ކުރުމަށް އެޗްޕީއޭއިން ވަނީ އަންގާފައެވެ.\nޅ. ނައިފަރު: އެރަށުން ޕޮޒިޓިވް ކޭސްތަކެއް ފެނި ރަށް އޮތީ މޮނިޓަރިންގައި --\nފެލިވަރުގެ އިތުރުން ނައިފަރުވެސް އޮތީ އެޗްޕީއޭގެ މޮނިޓަރިންގައެވެ. އެ ރަށުންވެސް ބަޔަކު ވަނީ ކޮވިޑަށް ޕޮޒިޓިވްވެފައެވެ.\nއެ ރަށުން ޕޮޒިޓިވްވީ އުނގޫފާރަށް ދިޔަ މީހެކެވެ. އުނގޫފާރަކީ ކޮވިޑް ކޭސްތައް ގިނަ ރަށެކެވެ.\nއެޗްޕީއޭއިން އިއްޔެ ބުނީ މި މަހުގެ 10ގެ ފަހުން ޅ. ނައިފަރުގައި އުޅުމަށްފަހު އަތޮޅުތެރޭގެ އެއްވެސް ރަށަކަށް ގޮސްފައިވާ މީހަކުވާނަމަ ވީ އެންމެ އަވަހަކަށް އެރަށެއްގެ ހޮސްޕިޓަލް/ހެލްތް ސެންޓަރަށް އެންގުމަށް އެދޭ ކަމަަށެވެ. އަދި މި ތާރީހުގެ ފަހުން ނައިފަރަށް ގޮސްފައިވާ މީހަކުނަމަ ނައިފަރުން އަނބުރާ ރަށަށް އައި ދުވަހުން ފެށިގެން 10 ދުވަސްވަންދެން ކަރަންޓީނުގައި ތިއްބެވުމަށް ވަނީ އަންގާފައެވެ.\nމީގެ އިތުރުން މި މުއްދަތުން ފެށިގެން 10 ދުވަސް ހަމަވެފައިވާ މީހުންވެސް ސާމްޕަލްއެއް ނަގަައި ޓެސްޓްކުރުމަށާއި އެ ރަށެއްގެ ހެލްތު ސެންޓަރުން ނުވަތަ ހޮސްޕިޓަލުން އެމީހުންގެ ސާމްޕަލް ނެގުމުގެ އިންތިޒާމު ހަމަޖައްސައިދޭނެ ކަމަށް ވަނީ ބުނެފައެވެ. އަދި ނައިފަރުން މާލެއަށް އައިސްފައިވާ މީހުޖން މާލެހިޔާ ކައިރީގައި ހުންނަ ފްލޫ ކްލިނިކް، ހުޅުމާލޭ ފްލޫ ކްލިނިކް، އަދި ވިލިމާލޭ ފްލޫ ކްލިނިކަށް ގޮސް ސާމްޕަލް ނެގުމަށް އެދިފައިވެއެވެ.\nނަތީޖާ ނެގެޓިވްވި ކަމުގައި ވިޔަސް ނައިފަރުން އަނބުރާ ރަށަށް އައި ދުވަހުން ފެށިގެން 10 ދުވަސްވަންދެން ކަރަންޓީނުގައި ތިއްބމަށް އަދި އެރަށަށް ކުރި ދަތުރުގެ މައުލޫމާތު 1676 އަށް ހިއްސާ ކުރަން އެޗްޕީއޭއިން ވަނީ އެދިފައެވެ.\nހދ. ކުޅުދުއްފުށި: ހޮސްޕިޓަލްގައި އެޑްމިޓްކޮށްފައިވާ މީހަކު ކޮވިޑަށް ޕޮޒިޓިވްވެ ރަށް ވަނީ މޮނިޓަރިންގައި --\nމީގެ އިތުރުން ނައިފަރުން ކުޅުދުއްފުއްޓަށް ދިޔަ މީހަކުވެސް ވަނީ ކޮވިޑަށް ޕޮޒިޓިވްވެފައެވެ. އެ މީހާ ޕޮޒިޓިވްވެފައިވާކަން އެނގުނީ ކުޅުދުއްފުށީ ހޮސްޕިޓަލްގައި އެޑްމިޓްކޮށް ފަރުވާ ދެމުން ދަނިކޮށެވެ. އެކަމާއި ގުޅިގެން ކުޅުދުއްފުށި ސިޓީއަށްވެސް އަރާ ފޭބުން ވަނީ މަނާކޮށްފައެވެ.\nއެޗްޕީއޭއިން ބުނީ ކޮވިޑް ކޭސްއާ ގުޅިގެން ކުޅުދުއްފުށި ސިޓީއަށް އަރާ ފޭބުން މަނާކޮށް މޮނިޓަރިންއަށް ގެނެސްފައިވާ ކަމަަށެވެ. އަދި އެ ކޭސްއާ ގުޅިގެން ބަލަން ޖެހޭ ކަންކަން ބަލަމުންދާ ކަމަށެވެ. ނަމަވެސް މިހާތަނަށް އެ ރަށުން އިތުރު މީހަކު ޕޮޒިޓިވްވެފައިނުވާ ކަމަަށް ބުންޏެވެ.\nއުނގޫފާރުން ފެނުނު ޕޮޒިޓިވް ކޭސްތަކާއި ގުޅުންހުރި މީހަކު ހުޅުދުއްފާރުންވެސް ޕޮޒިޓިވްވެފައިވެއެވެ. އަދި ހުރާ އާއި ދިއްފުށިންވެސް އެ ކްލަސްޓާއާ ގުޅުންހުރި ދެ މީހަކު ވަނީ ޕޮޒިޓިވްވެފައެވެ. ޕޮޒިޓިވް ކޭސްތަކާއި ގުޅިގެން އުނގޫފާރު އަދި ކުޅުދުއްފުށި ސިޓީ މޮނިޓަރިންގައި އޮތުމުން ސިއްހީ ހިދުމަތް ހޯދަން އެ ދެ ރަށުގައި ހުންނަ ހޮސްޕިޓަލަށް ދެވޭ ގޮތް ނުވެ ގިނަ ބަޔަކަށް ވަނީ ދަތިތަކާއި ކުރިމަތިލާން ޖެހިފައެވެ.\nނައިފަރު ކުޅުދުއްފުށި އެޗްޕީއޭ + އުނގޫފާރު މިނިސްޓްރީ އޮފް ހެލްތު ފެލިވަރު ކޮރޯނާ ވައިރަސް ކޮވިޑް-19 ކުޅުދުއްފުށި ސިޓީ\nކޮވިޑް ފެނިގެން ކުޅުދުއްފުށި ސިޓީ ބަންދުކޮށްފި\nކޮވިޑް: ހުރާއިން 135، ދިއްފުށީގައި 105 ކޭސް\nކޮވިޑް ފެނިގެން އުނގޫފާރު ބަންދުކޮށްފި\nއެއް ދުވަހުން ކޮވިޑްގެ ފަސް މަރު


Rohingya camp gai roave, ethah haas bayaku anekkaves refugeenah | ThePress\nރޯހިންޔާ ކޭމްޕުގައި ރޯވެ، އެތައް ހާސް ބަޔަކު އަނެއްކާވެސް ރެފިއުޖީންނަށް\n10 January 2022, 07:16\nކޮކްސް ބާޒާރު ސަރަހައްދުގައި 2021 ގައި ރޯވެ އަނދަމުން ދަނީ / ފައިލް ފޮޓޯ: ޓީމް ސައިފުލް އަރަކާނީ\nފުރާނައަށް ނުރައްކާވެ އަމިއްލަ ވަޒަން ދޫކޮށް ބަންގްލަދޭޝްއަށް ދިރިއުޅުން ބަދަލުކޮށް، ރެފިއުޖީންގެ ގޮތުގައި ދިރިއުޅެމުން ދިޔަ ރޯހިންޔާ ދަރިކޮޅުގެ މީހުންގެ ކޭމްޕުގައި ރޯވެ، ހިނގި އަލިފާނުގެ ހާދިސާއާ ގުޅިގެން، އެތައް ހާސް ބައެއްގެ ގެދޮރު ގެއްލިފައި ވާ ކަމަށް ހަބަރު ލިބިއްޖެއެވެ.\nގަތުލުއާންމު މަގުސަދު އޮތް ކަމަށް އދއިން ކަނޑައަޅާފައި ވާ ޖަރީމާތަކުން ސަލާމަތް ވުމަށް މިޔަންމާ ދޫކޮށް ބަންގްލަދޭޝް އަށް ހިޖުރަކުރި އެތައް ހާސް ބަޔަކު ދިރިއުޅެމުން ދަނީ، ބަންގްލަދޭޝްގެ ކޮކްސް ބާޒާރު ސަރަހައްދުގައި އޮތް ރެފިއުޖީ ކޭމްޕު ނެޓްވޯކެއްގައެވެ.\nކޭމްޕުގެ ސަލާމަތީ ކަންކަން ބެލެހެއްޓުމާ ހަވާލުވެ އޮތް އާމްޑް ޕޮލީސް ބެޓޭލިއަންގެ ތަރުޖަމާނު، ކަމްރާން ހުސައިން ވިދާޅުވީ، އަލިފާނުގެ ހާދިސާގައި 1200 އެއްހާ ގެ، އަނދާފައި ވާ ކަމަށެވެ.\nއަލިފާނުގެ ހާދިސާ ފެށުނީ ކޭމްޕް 16 އިން ކަމަށާ، އޮނާއި ސަތަރި ބޭނުން ކޮށްގެން ހަދާފައި ވާ ޖިފުޓިތަކަށް އަލިފާންގަނޑު ފެތުރިގެން ދިއުމާއެކު، 5000 އަށް ވުރެ ގިނަ މީހުންގެ ގެދޮރު ގެއްލިފައި ވާ ކަމަށް ހުސައިން ވިދާޅުވިއެވެ.\nބަންގްލަދޭޝް ސަރުކާރުގެ ފަރާތުން ރެފިއުޖީންނާ ހަވާލުވެ ހުންނަވާ މުޙައްމަދު ޝަމްސާދު ދޫޒާ ވިދާޅުވީ، ހާދިސާ ހިނގަން މެދުވެރިވި ސަބަބެއް އަދި ހޯދިފައި ނުވާ ކަމަށެވެ. އަލިފާންގަނޑު ނިއްވާލެވުނީ ގާތްގަނޑަކަށް2ގަޑިއިރުގެ މަސައްކަތުން ކަމަށް ހަބަރު ލިބެއެވެ.\nމާޗް 2021 ގައިވެސް ރެފިއުޖީ ކޭމްޕުގައި އަލިފާނުގެ ބޮޑު ހާދިސާއެއް ވަނީ ހިނގާފައެވެ. އެ ފަހަރުގެ ހާދިސާގައި 50000 އެއްހާ މީހުންގެ ގެދޮރު ގެއްލުނުއިރު، 15 މީހެއްގެ ފުރާނަ ވަނީ ގެއްލިފައެވެ.\nރޯހިންޏާ ބަންގަލަދޭޝް އަލިފާން ދުނިޔެ


Duterte ah faadu vidhaalhuvaa senate ge member hayyaru kuran angaifi | Mihaaru\nޑުޓާޓެ އަށް ފާޑުވިދާޅުވާ ޓްރިލާންސް. --ފޮޓޯ:އޭޕީ\nޑުޓާޓެ އަށް ފާޑުވިދާޅުވާ ސެނެޓުގެ މެންބަރު ހައްޔަރު ކުރަން އަންގައިފި\n05 ސެޕްޓެމްބަރ 2018 - 14:46 1 comment\nއެކަމަކު ސެނެޓުގެ ލީޑަރުން ވަނީ ސެނެޓުގެ ތެރޭގައި ޓްރިލާންސް ހައްޔަރު ކުރުމުގެ ފުރުސަތު ފުލުހުންނަށް ނުދޭނެ ކަމަށް ބުނެފަ އެވެ. އޭނާ މިހާރު ހުންނެވީ ސެނެޓުގެ އިމާރާތުގަ އެވެ. އިދިކޮޅު ބައެއް ފަރާތްތަކާއި ޓްރިލާންސްގެ ސަޕޯޓަރުން ސެނެޓަށް ގޮސް އޭނާ އަށް ވަނީ ހިތްވަރު ދީފަ އެވެ.\nޓްރިލާންސް ވިދާޅުވީ އޭނާ ހައްޔަރު ކުރަން ނެރުނު އަމުރާ ދެކޮޅަށް ސުޕްރީމް ކޯޓަށް ޕެޓިޝަނެއް ހުށަހަޅާނެ ކަމަށެވެ.\nޑުޓާޓެ އަށް ފާޑު ވިދާޅުވަމުން ގެންދަވާ އެހެން ސެނެޓަރެއް ކަމަށްވާ ލެއިލާ ޑި ލީމާ މިހާރު ހުންނެވީ ފުލުހުންގެ ބެލުމުގެ ދަށުގަ އެވެ.\nޑުޓާޓެ ވެރިކަމަށް ވަޑައިގަތުމަށް ފަހު ފެއްޓެވި ޑްރަގާ ދެކޮޅު ހަނގުރާމައިގައި އެތައް ހާސް ބަޔަކު ވަނީ ޝަރީއަތަކާ ނުލައި މަރައިފަ އެވެ. ޑުޓާޓެގެ ޑްރަގާ ދެކޮޅު ހަނގުރާމަ އަށް އިންސާނީ ހައްގުތަކަށް މަސައްކަތް ކުރާ ފަރާތްތަކުން ދަނީ ފާޑު ކިޔަމުންނެވެ.\nސިފައިންގެ ކުރީގެ އޮފިސަރެއް ކަމަށްވާ ޓްރިލާންސް އަކީ 2016 ވަނަ އަހަރުގެ ރިޔާސީ ކެމްޕޭނުން ފެށިގެން ޑުޓާޓެ އަށް ފާޑު ވިދާޅުވާ ބޭފުޅެކެވެ.


Gaige hangandu beynun gothakah dhamaalevey meeheh!\nހަންްގަނޑު ކިތަންމެ ވަރަކަށް ދަމާލިޔަސް ގެރީއަށް ތަދި އިހުސާސެއް ނުވޭ\nއިނގިރޭސި ވިލާތުގެ ގެރީ ޓާނާއަށް އޭނާގެ ހަށިގަނޑުގެ ހަންގަނޑު ވަރަށް ބޮޑަށް ދަމާލެވެއެވެ. ހާއްސަކޮށް އޭނާގެ ބަނޑުގެ ހަނގަނޑު 15 އިންޗިއަށް ދަމާލެވެ އެވެ. ގެރީއަށް އެ ރެކޯޑު ލިބިފައިވަނީ އޮކްޓޯބަރު 29، 1999 ގައެވެ.\nގެރީއަށް މިކަންތަށް ކުރެވޭ ސަބަބަކީ އެއްލާޒް-ޑެންލޯޒް ސިންޑްރޯމް ކިޔާ ބައްޔެއް އޭނާގެ ގައިގާ ހުންނާތީ އެވެ. އެ ބައްޔަކީ ހަށިގަނޑުގެ ކަނެކްޓިވް ނުވަތަ ގުޅުވައިދޭ ޓިޝޫތަކަށް ޖެހޭ ބައްޔެކެވެ. ބަލި ޖެހިފައިވާ މީހާގެ ގައިގެ ހަންގަނޑަށާއި ލިގަމެންޓުތަކާއި އަދި ބައެއް ފަހަރު އެތެރެހަށީގެ ގުނަވަންތަކަށް ވެސް އޭގެ އަސަރު ކުރެއެވެ.\nބަލި ޖެހުމުން ވާގޮތަކީ ހަންގަނޑާއި ކަނެކްޓިވް ޓިޝޫތަކުގެ ދެމޭ ބާރު ހިފަހައްޓައިދޭ މާއްދާ ކަމަށްވާ ކޮލާޖެންގެ މައްސަލަ ދިމާ ވެއެވެ. އެހެން ވުމުގެ ސަބަބުން އާދަޔާ ހިލާފަށް ގައިގެ ހަންގަނޑު ދޫވެ ހަށިގަނޑުގެ ކަށިތަކާއި ހުޅުތައް މަޑުވާ ގޮތް ވެއެވެ. ބަލީގެ އެންމެ ސީރިއަސް ކޭސްތަކުގައި ލޭ ނާރުތަކުގެ ބާރު ކެނޑި ފުރާނައަށް ނުރައްކާތެރިވާ ފަހަރު ވެސް އާދެއެވެ.\nގެރީ ޓާނާ ގިނީޒް ވޯލްޑް ރެކޯޑްސްއަށް ދީފައިވާ އިންޓަވިއުއެއްގައި ބުނެފައި ވަނީ އޭނާގެ ގައިގެ ހަންގަނޑު ވަރަށް ބޮޑަށް ދަމާލެވޭކަން އޭނައަށް ވަރަށް ކުޑައިރު ވެސް ފަހާގަ ވެފައިވާ ކަމަށެވެ.\nއޭނަ ބުނިގޮތުގައި އޭނަގެ ބޮޑު ބޭބެއިން އެމީހުންގެ އެކުވެރިންނަށް ގެރީގެ އާދަޔާހިލާފުކަން ދައްކާލަން އެ ގެއަށް ގެންގޮސް ވެސް ހަދައެވެ.\nގެރީ ޓާނާ އުފަންވި އިރު އޭނަގެ އެއްވެސް މައްސަލައެއް ހުރިކަމުގެ ނިޝާނެއް ފެންނަން ނެތް ނަމަވެސް އޭނަ ވިއްސި ފޫޅުމާ ކުޑަކުޑަ ގެރީގެ ހަންގަނޑު ދޫވެފައި ހުރިކަން ފުރަތަމަވެސް ވަނީ ފާހަގަކޮށްފަ އެވެ. ހަށިގަނޑުގެ ހަންގަނޑު ދަމާ ނުލެވޭ ހިސާބެއް ވޭތޯ އެހުމުން ގެރީ ބުނަނީ ރަނގަޅު ހަންގަނޑެއް އިންނަ ކޮންމެ ދިމާލަކުން ވެސް ދަމާލެވޭ ކަމަށެވެ. ހަންގަނޑު ދަމާ ނުލެވެނީ ފަޔާއި އަތްތިލައިން ކަމަށް ވެސް އޭނާ ބުންޏެވެ.


Massaru dhuvastha gavaidhun nujeheynama geygai mifaruva dhevidhane\nމައްސަރުދުވަސްތައް ގަވައިދުން ނުޖެހޭނަމަ ގޭގައި މިފަރުވާ ދެވިދާނެ\nމައްސަރުދުވަސްތައް ގަވައިދުން ނުޖެހުން (އިރެގިއުލަރ ޕީރިއޮޑް) ގެ މެޑިކަލް ނަމަކީ އޮލިގޯމޮނޯރެއާ އެވެ. މިއީ އާންމުކޮށް ވަރަށް ގިނަ އަންހެނުނަށް ދިމާވާ މައްސަލައެކެވެ. އާންމުގޮތެއްގައި މައްސަރުދުވސްތައް ގަވައިދުން ނުޖެހެނީ މާބޮޑަށް ހަށިގަނޑު ހިކިއަނަރޫފަވުމުން ނާއި ބައެއްކަހަލަ ސިއްޙީމައްސަލަތަކުން ނާއި ދިރިއުޅުމުގައި ބައެއްފަހަރު ދިމާވާ ސްޓްރެސް ތަަކާއި އެކިކަހަލަ ކަންތަކާ މާބޮޑަށް ވިސްނާ ފިކުރު ކުރުމުން ހޯމޯންއަށް ދިމާވާ މައްސަލަތަކުނެވެ. އާންމުގޮތެއްގައި މިމައްސލަދިމާވުމުން ބައެއްމީހުން މާބޮޑުކަމަކަށް ނުހަދާތިބެއެވެ. އެހެން ނަމަވެސް އަންހެނުންނަކީ ދަރިމައިވާ ބަޔަކަށްވެފައި މާބަނޑުވުމަށް މިކަމުން ހުރަސްއެޅެއެވެ. ބައެއްފަހަރު ދިރިއުޅުމުގައި ކަންތައްތައް ހުންނަގޮތުން ޑޮކްޓަރަށް ދައްކާލުމަށް ދިޔުމަށް ވަގުތު ނުލިބޭނަމަ މިމައްސަލައަށް ގެގައިވެސް ފަރުވާދެވިދާނެއެވެ.\nތިރީގައިމިވަނީ މައްސަރުދުވަސްތައް ގަވައިދުން ނުޖެހުމުން ގޭގައި އަމިއްލައަށް ދެވިދާނެ ބައެއް ފަރުވާތަކެވެ.\nނޯޓް: މިފަރުވާގައި ބޭނުންކުރާ ބައެއް ތަކެއްޗަކަކީ މާބަނޑުވެ ހުންނަ މީހާއަށް ނުރައްކާ ތަކެތިކަމަށް ވުމުން އަބަދުވެސް މައްސަރުދުވަސްތައް ލަސްވީ ބަލިވެއިނުމުންތޯ ޔަގީންކުރުމަށް ފަހުނޫނީ މިތަކެތިބޭނުން ނުކުރާށެވެ. މި ހޯމް ރެމެޑީ ބޭނުން ކުރުމުގެ ކުރިން ބަލިވެއިންތޯ ޔަގީންކުރަންވާނެއެވެ.\nޕާސްލީ އަކީ ޒަމާނުއްސުރެ މައްސަރުދުވަސްތަކަށް ފަރުވާ ދިނުމަށް ބޭނުން ކުރަމުން އަންނަ ހާބްސްއެކެވެ. ނިއުޓްރޮނިސްޓެއް ކަމަށްވާ ޑޮކްޓަރ ލޮވްނީބަޓްރާ ބުނެފައިވާގޮތުން ޕާސްލީގައި ހިމެނޭ ދެމާއްދާ ކަމަށްވަ “އެޕިއޮލް” އަދި “މައިރިސްޓިސިން” އަކީ ރަހުމުގެ ކޮންޓްރެކްޝަން ތައްރަނގަޅުކޮށްދޭ ދެމާއްދާއެވެ.\nބޭނުންކުރާނެގޮތް: 6ގ ޑްރައި ޕާސްލީ ފަތް ހޯދުމަށްފަހު ފެނަށް އަޅައިގެން ކެއްކުމަށްފަހު ބޯށެވެ. 6ގ3އިރަށް ބަހާލައިގެން ފަހަރަކު 2ގ 150މލ ފެނަށް އަޅައިގެން ބޯށެވެ.\nފަޅޮލަކީ މައްސަރުދުވަސްތަކުގެ މައްސަލައަށް އެންމެ ރަނަގޅު އެއްމޭވާއެވެ. ޑޮކްޓަރ ބަޓްރާ ބުނާގޮތުގައި، އެއްކޮށް ދޮންނުވެ ހުންނަ ފަޅޮލުގައި ހިމެނޭ ކެރޮޓެރީން ކިޔާ މާއްދާއިން އީސްޓްރޮޖެން ހޯމޯން އުފައްދައި ދިނުމުން މައްސަރުކަންތައް ލަސްވެފައި ތިބޭމީހުންގެ މައްސަރުކަންތައް ޖެހުން އަވަސްކޮށްދެއެވެ.\nބޭނުންކުރާނެގޮތް: ރޯފަޅޯ ބޭނުންކުރާނީ ޖޫހެއްގޮތަށް ތައްޔާރުކުރުމަށްފަހު އެވެ. 200މލ ޖޫސް ދުވަހަކު ދެފަހަރު ބޭނުން ކުރަމުން މައްސަރުދުވސްތައް ދިމާވުމުން ދެން ބޯތައްޓެއްގެ ދޮންފަޅޯ ކާށެވެ. މިފަރުވާ ހޯދަން ފެށުމުން މައްސަރުދުވސްތައް ގަވައިދުން ޖެހޭނެއެވެ.\nއިނގުރަކީ މައްސަރުދުވަސްތަކަށް އޮތް އެންމެ ރަނަގޅު އެއްހައްލެވެ. އިނގުރުގައި ހިމެނޭ ޖާދުލެއް ކަހަލަ މާއްދާތަކުން މައްސަރުދުވސްތައް ދިމާވުމުން އަންނަ ލޭތައް އެއްވަރެއްގައި ހިފަހައްޓަދެއެވެ. އެހެން ނަމަވެސް ޕާސްލީ އާއަޅާ ކިޔާއިރު އިނގުރުގައި އެސިޑިޓީ ކަހަލަ ބައެއް ސައިޑް އެފެކްޓް ހުރެއެވެ. ޕާސްލީ އާއި އިނގުރު މިކްސް ކޮށްގެން ސައިތައްޔާރުކޮށް ބޭނުން ކުރުމުން ރަހިމްގައި ހޫނުކަން އިތުރުކޮށް ކޮންޓްރެކްޝަން އައުމަށް މަގުފަހިކޮށްދެއެވެ. މިހެން ދިމާވުމުން އަވަހަށް މައްސަރުދުވސްތައް ޖެހެއެވެ.\nބޭނުންކުރާނެގޮތް: އިނގުރުކޮޅަކަށް މާމުއި އޭޅުމަށްފަހު ޖޫސް ތައްޔާރުކޮށްގެން ކޮންމެދުވަހަކު ހެނދުނު ހުސްގޮހޮރާހުރެ ބޯށެވެ. މައްސަރުދުވަސްތައް ޖެޖެހުންގާތްވާތާ ދުވަސްކޮޅަކުން މިފަރުވާ ދިނުމުން އަވަހަށް މައްސަލަ ހައްލުވާނެއެވެ.\nސެލެރީ އަކީ ހުރިހާގޮތަކުންވެސް ބޭނުންކުރަން އެންމެ ރައްކާތެރި އެއްޗެކެވެ. ޑޮކްޓަރުން ބުނާގޮތުގައި ސެލެރީ ޖޫސް ބުއިމުން ވަރަށް އަވަހަށް މައްސަރުދުވސްތަކަށް ދިމާވާ މައްސަލަތައް ހައްލުވެއެވެ.\nބޭނުންކުރަނެގޮތް: ތާޒާ ސެލެރީ އިން ޖޫސްތައްޔާރުކުރާށެވެ. އެއަށްފަހު ކޮންމެދުވަހަކު ދެތަށި ބޭނުން ކުރުމުން ރަހިމްއަށް ލޭދައުރުވުން ރަނގަޅުކޮށްދީ އަވަހަށް މައްސަރުދުވަސްތައް ޖެހުމުގެ ފުރުސަތު ބޮޑުވެއެވެ.\nކޮރިއަންޑާއޮށަކީ ގިނަފައިދާތަކެއް އެކުލެވޭ ސްޕައިސް އެކެވެ. އެގޮތުން އެއްސަމްސާ ކޮރިއަންޑާ އޮށް2ޖޯޑުފެނަށް ކައްކާށެވެ. ފުރޭންޏަކުން ފުރާނާފައި އޮށްތައް ނަގާށެވެ. މިފެން ދުވަހަކު3ފަހަރު ބޯށެވެ. މިފެންބޯނީ މައްސަރުދުވަސް އާންމުކޮށް ޖެހޭދުވަހާ ގާތްކޮށްފައެވެ.


China ge furihama ebbarulun WHO ah libeyne\nޗައިނާގެ ފުރިހަމަ އެއްބާރުލުން ޑަބްލިޔުއެޗްއޯއަށް ލިބޭނެ\nވޯލްޑް ހެލްތު އޮގަނައިޒޭޝަން (ޑަބްލިޔުއެޗްއޯ) އަށް އެހީތެރިވުމުގައި ޗައިނާ ދެމިއޮންނާނެ\nދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ) އަށް އެހީތެރިވުމުގައި އަމަލީ ގޮތުން ބައިވެރިވެ ކޮވިޑަށް ފަރުވާއެއް ހޯދުމާއި ވެކްސިން ސަޕްލައި ކުރުން އަދި މިފަދައިން ބޭނުން ޖެހޭ ކޮންމެ ކަމެއްގައި އެ ޖަމިއްޔާއަށް އެއްބާރުލުން ދޭނެ ކަމަށް ޗައިނާއިން ބުނެފި އެވެ. އަދި ބުނީ ޑަބްލިޔުއެޗްއޯގެ އެޖެންޑާތައް ތަންފީޒު ކުރުމުގައި ވެސް ހަރަކާތްތެރި ވާނެ ކަމަށެވެ.\n"އަހަރެމެން ޑަބްލިޔުއެޗްއޯއަށް ވެދޭ އެހީތެރި ކަމެއް ގޮތުގައި ފަގީރު ގައުމުތަކަށް އަދި އަމަލީ ގޮތުން ބައިވެރިވާން ދަތި ގައުމުތަކަށް އެހީތެރިވެ ދޭނަން،" ޗައިނާ ސަރުކާރުން 2021 އަށް ކަނޑައެޅި "ސޯޝަލް އެންޑް އިކޮނޮމިކް ޑިވެލޮޕްމަންޓް ޕްލޭން" ގައި ބުނެފައި ވެއެވެ.\nގައުމުތަކުގައި ސިއްހީ ފަންނުވެރިން އުފެއްދުމުގައި ޗައިނާގެ ދައުރު ފުޅާކުރާނެ ކަމަށް ރިޕޯޓްގައި ވެއެވެ. ބޭސްވެރި ކަމުގައި ބޭނުންކުރާ އާލާތްތައް، ބަލި ކޮންޓްރޯލް ކުރުމާއި ފަރުވާ ދިނުމަށް ބޭނުންވާ ވަސީލަތްތައް ދުނިޔެއަށް ސަޕްލައި ކުރުމުގައި ވެސް އެހެން ގައުމަކަށް ވުރެ ކުރީގައި ޗައިނާ އޮންނާނެ ކަމަށް ބުނެފައި ވެއެވެ.\nޗައިނާއިން ޑަބްލިޔުއެޗްއޯއަށް ދޭ ރަސްމީ ފަންޑިންގެ އިތުރުން ފާއިތުވި އަހަރު 50 މިލިއަން ޑޮަލަރު ދީފައި ވެއެވެ. އެއީ ކޮވިޑާ ގުޅިގެން އަދި އެމެރިކާއިން އެ ޖަމިއްޔާއަށް އެހީ ދިނުން ހުއްޓާލުމާ ގުޅިގެން ލިބިދާނެ ގެއްލުން ފޫބެއްދުމަށެވެ.\nޗައިނާއިން މިފަދައިން ދުނިޔޭގެ ސިއްހަތު ޖަމިއްޔާއާ މުއާމަލާތް ކުރާނެކަން އާންމުވުމާ ގުޅިގެން ޔޫރަޕަށާއި އެމެރިކާއަށް މީހުން ދަނީ ފާޑުކިޔައި ނަފުރަތު ކުރަމުންނެވެ. މި ރިޕޯޓަށް ކޮމެންޓްކުރި މީހަކު ބުނެފައި ވަނީ، ޑަބްލިޔުއެޗްއޯއިން ފަގީރު ގައުމުތަކަށް ވެކްސިން ދިނުމަށް އެހީތެރިވުމަށް ޔޫރަޕަށް އަދި އިނގިރޭސިވިލާތަށް ގޮވާލުމުން، ބާކީ އެއްޗެއް ހުރެއްޖެ ނަމަ ދޭނެ ކަމަށް އިނގިރޭސިވިލާތުން ވެސް ބުނި ކަމަށެވެ.\nޗައިނާއާ ރަޝިއާއިން ދުނިޔެއަށް ދޭ އެހީތެރިކަން ނަމޫނާއަކަށް ބަލައި މުއްސަނދި ގައުމުތަކުން މުށް ހުޅުވާލާކަށް ނުވޭތޯ ދަނީ ސުވާލު ކުރަމުންނެވެ.\nޗައިނާ އިނގިރޭސިވިލާތް އީޔޫ + ޑަބްލިޔޫއެޗްއޯ\n"ރަޝިއާއަކީ ޔުކްރޭނަށް ބިރެއް ކަމަށް ބުނެ ހަދަނީ ދޮގު"


Nukuraa Kushakah Dhemafirin Jalugai5Aharu, Salaamaivegen Ai iru Dharinkolhu Gellijje - Vaguthu\nނުކުރާ ކުށަކަަށް ދެމަފިރިން ޖަލުގައި ފަސް އަހަރު، ސަލާމަތްވެގެން އައިއިރު ދަރިންކޮޅު ގެއްލިއްޖެ\nނުކުރާ ކުށަކަށް، ފަސް އަހަރު ދުވަހުގައި ޖަލުގައި ހޭދަކުރުމަށްފަހު، އުއްތަރްޕްރަދޭޝްއަށް ނިސްބަތްވާ ދެމަފިރިޔަކު މިހާރު އެ ދަނީ އެ މީހުންގެ ދަރިންކޮޅު ހޯދުމުގެ މަސައްކަތް ކުރަމުންނެވެ. އެ މީހުން ޖަލުން ދޫކޮށްލިތާ އަދި ވީ އެންމެ ދުވަހެކެވެ. ދަރިންކޮޅު ވީތަނެއް ނޭނގެއެވެ. އެ މީހުން ޖަލަށްލިއިރު، ދަރިން ވަރަށް ކުޑަ އެވެ.\nދެ ކުދިން ތިބޭ މި ދެމަފިރިންގެ ބޮޑު ފިރިހެން ދަރިފުޅަށް އެއިރު ވާނީ ފަސް އަހަރެވެ. ދެން ހުރި އަންހެން ކުއްޖާއަށް ވާނީ ތިން އަހަރެވެ. އެ ކުދިން އެއިރު ފޮނުވާލީ ޔަތީމުޙާނާ އަކަށެވެ. އެހެން ނަމަވެސް މިހާރު އެއްވެސް މީހަކަށް އެ ކުދިން ވީތަނެއް ނޭނގެއެވެ.\nއިންޑިއާ ފުލުހުން އުމުރުން 40 އަހަރުގެ ނެރެންދްރާ ސިންގ އާއި އޭނާގެ އަންހެނުން އުމުރުން 30 އަހަރުގެ ނަޖްމާ ހައްޔަރުކޮށްފައި ވަނީ 2015 ވަނަ އަހަރު އަގްރާއިންނެވެ. އެއީ ފިރިހެން ކުއްޖެއްގެ މަރުގެ މައްސަލައެއްގައެވެ.\nއެ ދެމަފިރިން ކޯޓުން ދޫކޮށްލަން ނެރުނު އަމުރުގައި ވަނީ،ކުށެއް ނެތް ދެމަފިރިޔަކު ޖަލުގައި ފަސް އަހަރު ހޭދަކޮށްފައިވާއިރު، އަސްލު ކުށްވެރިޔާ ހުރީ އަދިވެސް ދޫވެފައި ކަަމަށެވެ. އަދި މި މައްސަލަ ތަހުގީގު ކުރި އޮފިސަރަށް ފިޔަވަޅު އަޅަން ކޯޓުން އެދިފައި ވެއެވެ. އަދި މިހާރު ހުރީ ހެކިތަކަށް ބިނާކޮށް، އެ މަައްސަލަ އަލުން ތަހުގީގުކޮށް، މި މައްސަލާގައި ކުށްވެރިޔާ އަސްލު މީހާ ހޯދުމަށް ކޯޓުން އަމުރުކޮށްފައި ވެއެވެ.\nއަދި އެ މައްސަލަ ތަހުގީގު ކުރި އޮފިސަރާއެކު މަސައްކަތް ކުރި ސަބް އިންސްޕެކްޓަރ ވަނީ ކޯޓުގައި އޭނާ އެކަމާއި މާބޮޑަށް އުޅެފައި ނުވާކަން އެއްބަސްވެފައެވެ.\nނަރެންދްރާ ހައްޔަރުުކުރިއިރު، އެއިރު މަސައްކަތް ކުރަމުން ދިޔައީ ޓީޗަރެއްގެ ގޮތުގައެވެ.އަދި އެ މީހުން މަރުގެ މައްސަލައެއްގައި ހައްޔަރުކުރިއިރު ދެ ދަރިންވެސް ވަރަށް ކުޑަވާނެ ކަމަށާއި، އެ ކުދިންގެ ކުށަކީ ކޮބައިތޯ އޭނާ ސުވާލުކޮށްފައި ވެއެވެ.\nއަދި މިހާރު އެ މީހުން ސަލާމަތްވެގެން އައިއިރު، ކުދިން ވީތަނެއް ނޭނގޭ ކަމަށް އެ މީހުން ބުނެފައި ވެއެވެ.\nމި ދެމަފިރިން ޖަލުން ސަލާމަތްވޭތޯ މީގެ ކުރިންވެސް މަސައްކަތްކޮށްފައި ވެއެވެ. އެހެން ނަމަވެސް އެހާވަރަށް ފައިސާ ނެތުމުން ހައިކޯޓާއި ހަމައަށް މައްސަލަ އޮތީ ނުގޮސް އެވެ.\nދެމަފިރިންގެ ލޯޔަރު ޓައިމްސް އޮފް އިންޑިއާއަށް ބުނީ، އެ ކުއްޖާގެ މަރަށްފަހު ދެމަފިރިން ހައްޔަރުކޮށްފައި ވަނީ އާއްމުން ދެއްކި ވާހަކަތަކުގެ މައްޗަށް ބިނާކޮށް ކަމަށް ފުލުހުން ކޯޓުގައި ބުނި ކަމަށެވެ. އަދި އެ މީހުން ޗާޖް ޝީޓް ފޮނުވާފައި ވަނީ އިތުރަށް ބަލަން ޖެހޭ ކަންކަން ނުބަލާ ކަމަށްވެސް ބުންޏެވެ.\nމިގައުމުގަވެސް ކަންހިނގަނީ ތިޔަގޮތައް މީހުންދައްކާ ވާހަކަޔައް ބިނާކޮށް ހުކުމްކުރަނީ ދެންތިބީ ރޯޔަލްބޭފުޅުން އެބޭފުޅުން އޯކޭވާނެ ކޮއްމެ ކަމެއްކުރިޔަސް.


ޕީއެސްޖީއާ މެދު ނޭމާ ހިތްހަމަނުޖެހޭ\nނޭމާ - ޕީއެސްޖީ\nއޭނާ ވަނީ ޕީއެސްޖީގެ ކޯޗާމެދު ހިތްހަމަނުޖެހުން ފާޅުކޮށްފައި\nނޭމާ ޕީއެސްޖީއަށް ބަދަލުވީ 222 މިލިއަން ޔޫރޯއަށް\n8 ނޮވެންބަރ 2017 | ބުދަ 18:54\nޕީއެސްޖީ އަށް ލަނޑެއް ޖަހައިދިނުމަށްފަހު ނޭމާ އުފާ ފާޅު ކުރަނީ\nފްރާންސްގެ ޕީއެސްޖީއަށް ކުޅުމާއި މެދު ނޭމާ ހިތްހަމަނުޖެހޭ ކަމަށް ފްރާންސްގެ މީޑިއާތަކުން ރިޕޯޓުކޮށްފިއެވެ.\nމިދިޔަ ހޫނު މޫސުމުގެ ޓްރާންސްފާ މާކެޓުގައި ސްޕެއިންގެ ބާސެލޯނާއިން ދުނިޔޭގެ ރެކޯޑު ފީ އެއް ކަމަށްވާ 222 މިލިއަން ޔޫރޯއަށް ޕީއެސްޖީއަށް ބަދަލުވި ނޭމާ، އެ ޓީމުގެ ކޯޗު އުނައި އެމެރީއާ މެދު ހިތްހަމަނުޖެހޭ ކަމަށް ފްރާންސްގެ އެންމެ މަޝްހޫރު ފުޓްބޯޅަ ނޫސް 'އެލްއިކުއުޕޭ' އިން ވަނީ ރިޕޯޓުކޮށްފައެވެ. ޕީއެސްޖީގެ ފަރާތުން މި ސީޒަނުގައި މޮޅު ކުޅުމެއް ފެންނަމުންދާއިރު އެ ޓީމު މިވަގުތު އޮތީ ފްރެންޗް ލީގުގެ އެއްވަނައިގައެވެ. ހަމައެހެންމެ އެ ޓީމް ވަނީ ޔުއެފާ ޗެމްޕިއަންސް ލީގުގެ ގްރޫޕު ފިޔަވަހީގައި މިހާތަނަށް ކުޅުނު ހުރިހާ މެޗެއް ވެސް ކާމިޔާބު ކޮށްފައެވެ.\nއެހެނަސް 'އެލްއިކުއިޕޭ' އިން ރިޕޯޓުކޮށްފައިވަނީ ޕެނަލްޓީ ޖެހުމުގެ ޒިންމާތައް އެޑިންސަން ކަވާނީ އާއި ހަވާލު ކުރުމުންނާއި އެމެރީ ފަރިތަކުރުންތައް ކުރިޔަށް ގެންދާ ގޮތާއިމެދު ނޭމާ ހިތްހަމަނުޖެހޭ ކަމަށެވެ. އެގޮތުން އެންމެ ފަހުން ޕީއެސްޖީ ކުޅުނު މެޗުގައި ނޭމާއަށް އެޓީމުން ފުރުސަތު ދީފައި ނުވަނީ އޭނާ އެމެރީއާ މެދު ހިތްހަމަނުޖެހިގެން ފަރިތަކުރުންތައް ދޫކޮށް ދިޔުމުން ކަމަށް ރިޕޯޓު ކޮށްފައިވެއެވެ. އަދި އެމެރީގެ ވީޑިއޯ ސެޝަންތަކާއި މެދު ވެސް ނޭމާ ހިތްހަމަނުޖެހުން ފާޅުކޮށްފައިވާ ކަމަށް ރިޕޯޓުތަށް ބުނެއެވެ.\nހަމައެހެންމެ ކޯޗުގެ އިރުޝާދުތައް އަޑުއަހަން ބޭނުންނުވާ ކަމަށާއި، އޭނާއަށް ކޯޗުގެ ނުފޫޒު ނުފޯރުވުމަށް ނޭމާ ބުނެފައިވާ ކަމަށް ވެސް ރިޕޯޓުކޮށްފައިވެއެވެ. މީގެއިތުރުން ޕީއެސްޖީއާ ދެކޮޅަށް ލީގުގައި ނުކުންނަނީ ދަށް ޓީމުތަކެއް ކަމަށާއި، އަދި މެޗު ބެލުމަށް ދަނޑަށް ވަންނަ ސަޕޯޓަރުންގެ އަދަދު މަދުވުމާއި ގުޅިގެންވެސް ނޭމާ ހިތްހަމަނުޖެހުން ފާޅުކޮށްފައިވާ ކަމަށް 'އެލްއިކުއިޕޭ' އިން ވަނީ ބުނެފައެވެ.\nމިދިޔަ ހަފްތާގައި ރަށުން ބޭރުގައި 5-0 ގެ ނަތީޖާއަކުން އެންގާރސްގެ މައްޗަށް ޕީއެސްޖީ ކުރިހޯދި މެޗުގައި ނޭމާ އެޓީމަށް ކުޅެފައި ނުވަނީ ބްރެޒިލްއާއެކު މި ހަފްތާގައި ކުޅުމަށް ހަމަޖެހިފައިވާ އިންޓަނޭޝަނަލް މެޗުތަކަށް ތައްޔާރުވުމުގެ ގޮތުން ކަމަށްވެސް އެ ނޫހުން ވަނީ ރިޕޯޓުކޮށްފައެވެ.\nނޭމާ ނެތްތަން ބާސާއިން ވަރަށް ބޮޑަށް ދައްކަމުންދާ ކަމަށް ބާސާގެ ފޯވާޑް ލުއިސް ސުއަރޭޒް ވަނީ ބުނެފައެވެ. ސުއަރޭޒް ދާދިފަހުން ދިން އިންޓަވިއުއެއްގައި ބުނެފައިވަނީ ފުޓްބޯޅަ ދަނޑަށްވުރެ ދަނޑުން ބޭރުގައި ނޭމާ މަތިން މާ ހަދާންވާ ކަމަށާއި އޭނާ ބާސާ ދޫކޮށް ދިޔުން އެއީ ވަރަށް ދެރަވާ ކަމެއް ކަމަށެވެ. ނޭމާގެ ނިންމުމަކީ އޭނާގެ އަމިއްލަ ނިންމުމެއް ކަމަށާއި އެ ނިންމުމަށް ހުރިހާ މީހުންވެސް އިހުތިރާމުކުރަން ޖެހޭނެ ކަމަށް ސުއަރޭޒް ބުނެފައިވެއެވެ.\nނޭމާ ޕީއެސްޖީއަށް ކުޅެން ހިތްހަމަނުޖެހޭކަން ބައެއް މީޑިއާތަކުން ރިޕޯޓުކޮށްފައިވާއިރު އޭނާ ވަނީ އެ ޓީމަށް މިހާތަނަށް ކުޅުނު 12 މެޗުގައި 11 ލަނޑު ޖަހާފައެވެ. ނޭމާގެ މޮޅު ކުޅުމާއެކު ޕީއެސްޖީ މި ސީޒަނުގައި ކުޅެފައިވާ އެއްވެސް މެޗަކުން ބަލިވެފައެއް ނުވެއެވެ.\nބްރެޒިލްގައި ރެކޯޑު އަދަދުތަކުން ކޮވިޑު މަރުތައް، ބޮލްސޮނާރޯ ވިދާޅުވީ ހަމަޖެހިލުމަށް\nހުކުރު ދުވަހު ވެކްސިން ޖެހީ 1،703 މީހުން\nކޮވިޑް-19އަށް އިތުރު 118 މީހުން ޕޮޒިޓިވްވެއްޖެ\n"އެޗްޕީއޭއަކީ އެމްޑީޕީގެ ހަރުގެ"


Raajjeyge target Asian Cup ah, Misraabaa medhu suvaaluthakeh | Mihaaru\nއިންޑިއަން އޯޝަން އައިލެންޑް ގޭމްސްގައި ރީޔޫނިއަންއާ ދެކޮޅަށް ރާއްޖެ ކުޅުނު މެޗުގެ ތެރެއިން.--.އެމްއޯސީ ފޮޓޯ: ނިޝާން އަލީ/މިހާރު\nރާއްޖޭގެ ޓާގެޓް އޭޝިއަން ކަޕަށް، މިސްރާބާ މެދު ސުވާލުތަކެއް\n12 އޯގަސްޓް 2019 - 09:13 24 comments\nއަންނަ މަހު ފަސް ވަނަ ދުވަހު ފެށޭ 2022 ވަނަ އަހަރުގެ ވޯލްޑް ކަޕާއި 2023 ވަނަ އަހަރުގެ އޭޝިއަން ކަޕްގެ ޖޮއިން ކޮލިފައިންއާ އެކު އަނެއްކާ ވެސް މި ލިބެނީ ދިވެހި ފުޓްބޯޅަ އާ ހަރުފަތަކަށް ގެންދަން ފުރުސަތެކެވެ. ސަރަހައްދީ ޗެމްޕިއަންކަން 10 އަހަރަށް ފަހު މިދިޔަ އަހަރު ރާއްޖޭން އުފުލާލި ނަމަވެސް ފެންނަން އޮތް ހަގީގަތަކީ އަދިވެސް ފުޓްބޯޅަ އަށް ހަމަޖެހުމެއް ލިބިފައި ނެތް ކަމެވެ. ކަންތައް މިހެން އޮތް ނަމަވެސް އެފްއޭއެމުން މީގެ ތިން އަހަރު ކުރިއެކޭ އެއްގޮތަށް އަނެއްކާ ވެސް އަމާޒުހިފާފައިމިވަނީ އޭޝިއަން ކަޕަށް ކޮލިފައިވުމަށެވެ. މިއީ ޕްލޭނެއް އޮވެ، ރަނގަޅަށް މަސައްކަތްކޮށްގެން ހާސިލްވާނެ ކަމެކެވެ.\nގައުމީ ޓީމުގެ ކޯޗު ކްރޮއޭޝިއާގެ ޕީޓަ ސެގާޓް މިދިޔަ އަހަރު އޮތް ނޫސްވެރިންގެ ބައްދަލުވުމެއްގައި ރާއްޖެ ގޮވައިގެން 2022 ވަނަ އަހަރު ގަތަރުގައި އޮންނަ ވޯލްޑް ކަޕް ކުޅެން ބޭނުންވާ ކަމަށް ބުނި ނަމަވެސް ހަގީގަތަކީ އެއީ އަދި އަތްފޯރާފަށުގައި އޮތް ކަމެއް ނޫން ކަމެވެ.\nއޭޝިއާގެ މައި ފުޓްބޯޅަ އިދާރާއިން ކޮލިފައިންގެ އުސޫލުތައް ބަދަލުކޮށް ވޯލްޑް ކަޕާއި އޭޝިއަން ކަޕްގެ ކޮލިފައިން ޖޮއިންޓް ކޮލިފައިންގެ ގޮތުގައި ކުރިއަށް ގެންދަން ނިންމި ފަހުން މިއީ އެ ފޯމެޓަށް ކުރިއަށްދާ ދެ ވަނަ ފަހަރެވެ. އެންމެ ފަހުން 2018 ވަނަ އަހަރު ރަޝިއާގައި ބޭއްވި ވޯލްޑް ކަޕާއި މި އަހަރު ޔޫއޭއީގައި ބޭއްވި އޭޝިއަން ކަޕްގެ ޖޮއިންޓް ކޮލިފައިންގައި ފުރަތަމަ ރާއްޖެ ލައްވާލި ގްރޫޕްގައި ހިމެނުނީ ގަތަރު، ޗައިނާ، ހޮންކޮން އަދި ބޫޓާން އެވެ. އެ ގްރޫޕުން އޭޝިއަން ކަޕަށް ކޮލިފައިވާނަމަ ހޯދަން ޖެހެނީ ގްރޫޕްގެ އެއް ވަނަ އެވެ. އެ ގްރޫޕްގެ ކޮލިފައިން މެޗުތަކުގައި ރާއްޖެ އަށް ލިބުނީ އަށް މެޗުން ހަ ޕޮއިންޓެވެ. އެއީ ބޫޓާން އަތުން މޮޅުވެގެން ލިބުނު ހަ ޕޮއިންޓް އެވެ. އެހެންވެ އެ ގްރޫޕުން އޭޝިއަން ކަޕަށް ދާން އޮތް ދޮރު ބަންދުވި އެވެ.\nގައުމީ ޓީމުގެ ފަރިތަކުރުންތަކެއްގެ ތެރެއިން ސެގާޓް ޓީމުގެ ކުޅުންތެރިންނަށް ބުނެދެނީ.-- ފޮޓޯ: ނިޝާން އަލީ/ މިހާރު\nއަދި އެ ގްރޫޕްގެ ގަދަ ތިން ޓީމު ތެރޭގައި ރާއްޖެ ނުހިމެނޭތީ ދެން ޖެހުނީ އޭޝިއަން ކަޕް ކޮލިފައިން ޕްލޭ އޮފް ރަައުންޑްގައި ކުޅޭށެވެ. އޭގެ ފުރަތަމަ ބުރުން ޔަމަން އަތުން ބަލިވި ނަމަވެސް ދެ ވަނަ ބުރުގައި ލާއޯސް ބަލިކޮށް ރާއްޖެ ވަނީ އޭޝިއަން ކަޕް ކޮލިފައިން ގްރޫޕް ސްޓޭޖުން ފުރުސަތު ހޯދައިފަ އެވެ. އޭޝިއަން ކަޕް ކޮލިފައިން ގްރޫޕް ސްޓޭޖުގައި އޮމާނާއި ފަލަސްތީން އަދި ބޫޓާނާ ވާދަކޮށް މި ގްރޫޕުން ވެސް ރާއްޖެ އަށް މޮޅުވެވުނީ ހަމައެކަނި ބޫޓާނާ ދެކޮޅަށް ކުޅުނު ދެ މެޗުންނެވެ. އެހެންވެ އޭޝިއަން ކަޕް އަތްފޯރާފަށުގައި އޮވެމެ ރާއްޖެ އަށް އެ ފުރުސަތު ގެއްލުނީ އެވެ.\nމި ފަހަރު އޮތް ފުރުސަތު މާ ހަނި؟\nއޭޝިއާގެ އެންމެ ބޮޑު ފުޓްބޯޅަ މުބާރާތަށް ދިއުމުގެ ހުވަފެން ހާސިލްކުރަން މީގެ ކުރިން ރާއްޖެ އަށް ރަނގަޅު ދެ ފުރުސަތެއް ލިބި ވަނީ ބޭކާރުވެފަ އެވެ. އެއީ އޭއެފްސީ ޗެލެންޖް ކަޕުގެ ތަށި ނަގައިގެން 2011 އަދި 2015 ވަނަ އަހަރު ރާއްޖެ އަށް އޮތް ފުރުސަތެވެ. އޭގެއިން އެއް ފަހަރު މާލެ އާއި އައްޑޫގައި ބޭއްވި ޗެލެންޖް ކަޕުން ރާއްޖެ ފަރުޖައްސާލަން ޖެހުނީ ތިން ވަނަ އިންނެވެ. މިއީ މާޒީގެ ވާހަަކަތަކެވެ. އަލުން އޭޝިއަން ކަޕަށް ދާން އަމާޒުހިފާނަމަ ކުރިމަތީގައި އޮތީ މާ އުނދަގޫ ޗެލެންޖެކެވެ.\nމި ފަހަރުގެ ކޮލިފައިން ގްރޫޕަށް ބަލާއިރު ރާއްޖެ ލައްވާލީ ޗައިނާ، ސީރިއާ، ފިިލިޕީންސް އަދި ގުއާމާ އެއް ގްރޫޕެއްގަ އެވެ. މި ވަގުތުގެ ހާލަތަށް ބަލާނަމަ ރާއްޖެ އަށް ބަލިކުރެވޭނެ ކަމަށް ގިނަ ބަޔަކު އެއްބަސްވަނީ ގުއާމް އެކަންޏެވެ. އެކަމަކު މަސައްކަތްކޮށް ރަނގަޅު ޕްލޭނަކާ އެކު ނިކުމެއްޖެނަމަ ޗައިނާ އާއި ސީރިއާގެ ފަހަތުން ރާއްޖެ އަށް ގަދަ ތިން ޓީމު ތެރޭގައި އޮވެވިދާނެ ކަމަށް ބައެއް މީހުން ގަބޫލުކުރެ އެވެ. އެކަމަކު އެކަން ކުރެވެން އޮތީ ފުޓްބޯޅައިގެ ވިސްނުމުގައި އެންމެ ރަނގަޅު ހާލަތުގައި ތައްޔާރުވެގެންނެވެ.\nކޮލިފައިންގައި ރާއްޖޭގެ މެޗުތައް:\nގުއާމް - ރާއްޖެ (ގުއާމް، ސެޕްޓެމްބަރު 5، 2019)\nރާއްޖެ - ޗައިނާ (މާލެ، ސެޕްޓެމްބަރު 10، 2019)\nސީރިއާ - ރާއްޖެ (ސީރިއާ، އޮކްޓޫބަރު 10، 2019)\nރާއްޖެ - ފިލިޕީންސް (މާލެ، ނޮވެމްބަރު 14، 2019)\nރާއްޖެ - ގުއާމް (މާލެ، ނޮވެމްބަރު 19، 2019)\nޗައިނާ - ރާއްޖެ (ޗައިނާ، 26 މާޗް، 2020)\nރާއްޖެ - ސީރިއާ (މާލެ، 31 މާޗް، 2020)\nފިލިޕީންސް - ރާއްޖެ (ފިލިޕީންސް،9ޖޫން 2020)\nކޮލިފައިންގައި ރާއްޖެ ކުޅެން ޖެހޭ މެޗުތައް ރޭވިފައި ހުރި ގޮތަށް ބަލާއިރު އެޑްވާންޓޭޖް ނަގަން ބޭނުންނަމަ އެކަން ކުރެވޭނެ މަގު ވެސް އެބައޮތެވެ. ނިސްބަތުން ބަލާއިރު ފަށަން އޮތް ދެ މެޗު ވެސް ރަނގަޅެވެ. އެއީ ރަށުންބޭރުގައި ކުޅެން ޖެހުނަސް ފުރަތަމަ ކުޅެން ޖެހިފައި މި އޮތީ ގްރޫޕްގައި މި ވަގުތު ރޭންކިން އަށް ބަލާއިރު ވެސް އޮތް އެންމެ ދަށް ޓީމާ އެވެ. ގުއާމްއާ ދެކޮޅަށް އަންނަ މަހު ފަސް ވަނަ ދުވަހު ނުކުންނައިރު ތައްޔާރުވެއްޖެނަމަ މިއީ މޮޅުވެވޭނެ މެޗެކެވެ.\nގުއާމް އަކީ ރާއްޖެގެ ފުޓްބޯޅައިގައި މުޅިން އާ ތާޖުރިބާ އެކެވެ. މީގެ ކުރިން މި ދެ ޓީމު ބައްދަލުކޮށްފައެއް ނުވެ އެވެ. ރާއްޖެއާ 7928 ކިލޯމީޓަރު ދުރުގައި އޮތް ގުއާމްގައި މެޗު ކުޅެންޖެހެނީ ޓާފް ދަނޑެއްގަ އެވެ. ގުއާމް މި ވަގުތު ދުނިޔޭގެ ރޭންކިންގެ 190 ވަނައިގައި އޮތްއިރު، ރާއްޖެ އޮތީ 152 ވަނައިގަ އެވެ. އެކަމަކު މިއީ ރޭންކިން އަށް ބަަލައިގެން ގޮތް ނިންމަން އުނދަގޫ މެޗަކަށްވާނެ އެވެ. އެއީ އަމިއްލަ ދަނޑުގައި ގުއާމްގެ ނަތީޖާތައް ރަނގަޅުވުމެވެ. އެމެރިކާގެ ދަށް ޑިވިޝަނުތަކުގައި ކުޅޭ ކުޅުންތެރިން ހިމެނޭ ގުއާމުން ވަނީ އަމިއްލަ ދަނޑުގައި 2015 ވަނަ އަހަރު ކުޅުނު ވޯލްޑް ކަޕް ކޮލިފައިން މެޗުތަކުގައި އިންޑިއާ އާއި ތުރުުކުމެނިސްތާން ބަލިކޮށް އޮމާނާ އެއްވަރުކޮށްފަ އެވެ.\nއައިއޯއައިޖީ އަށް މާލޭގައި ބޭއްވި ފަރިތަކުރުންތަކުގެ ތެރެއިން.-- ފޮޓޯ: ނިޝާން އަލީ/ މިހާރު\nވޯލްޑް ކަޕް ކޮލިފައިންގެ ފުރަތަމަ ބުރުގައި ގުއާމް ވަނީ އަމިއްލަ ދަނޑުގައި 5-0 އިން ބޫޓާން ބަލިކޮށްފަ އެވެ. ގުއާމްއާ ދެކޮޅަށް ކުޅޭ މެޗަށް ދިވެހި ޕްރިމިއާ ލީގު މެދުކަނޑާލާފައިވާއިރު، ރާއްޖޭން ޓްރެއިނިން ކޭމްޕެއް ބޭރުގައި ޖަހާނެ އެވެ.\nކޮލިފައިންގައި ރާއްޖެ އަމިއްލަ ދަނޑުގައި ކުޅޭ ފުރަތަމަ މެޗަކަށް މި އޮތީ މި ގްރޫޕުގައި ރާއްޖެ އަށް ބިންގަލެއް އަޅަން ލިބޭނެ އެންމެ ރަނގަޅު ފުރުސަތެވެ. އެއީ އަންނަ މަހު 10 ވަނަ ދުވަހު ގްރޫޕްގެ އެންމެ ވަރުގަދަކޮށް އޮތް ޗައިނާއާ ދެކޮޅަށް ކުޅޭ މެޗެވެ.\nއެންމެ ފަހުން ވޯލްޑް ކަޕް ކޮލިފައިންގައި ރާއްޖެ އާއި ޗައިނާ ބައްދަލުކުރަން އޮތް ރާއްޖޭގެ ހޯމް މެޗު ވެސް ކުޅުނީ ޗައިނާގަ އެވެ. އެއީ 2015 ވަނަ އަހަރު މިނިވަން ދުވަހުގެ ހަރަކާތްތައް ބާއްވަނިކޮށް ގަލޮޅު ދަނޑުގެ ވިނަގަނޑު ހަލާކުވުމާ ގުޅިގެންނެވެ. ބްރެޒިލަށް އުފަން ތިން ވަރަކަށް ކުޅުންތެރިންނަށް ރަށްވެހިކަން ދީ ޗައިނާ އަށް ކުޅެވޭގޮތް ހަދައިގެން އިޓަލީއާ އެކު 2006 ވަނަ އަހަރުގެ ފީފާ ވޯލްޑް ކަޕް ކާމިޔާބުކުރި ކޯޗު މާސެލޯ ލިއްޕީ ހުރީ ޗައިނާ އަލުން ވޯލްޑް ކަޕަށް ގެންގޮސްދޭން އަތުކުރި އޮޅާލައިގެންނެވެ.\nގްރޫޕުގެ ގަދަ ތިނެއްގެ ތެރެއަށް ވަންނަން ރާއްޖެ ވާދަކުރަން ޖެހޭނީ ފިލިޕީންސާ އާއި ގުއާމްއާ އެވެ. ފިލިޕީންސްއާ ދެކޮޅަށް ރާއްޖޭން ވަނީ 2014 ވަނަ އަހަރު މާލެ އާއި އައްޑޫގައި ކުރިއަށް ދިޔަ އޭއެފްސީ ޗެލެންޖް ކަޕްގައި ކުޅެފަ އެވެ. އެ ފަހަރު ސެމީ ފައިނަލުގައި އިތުރު ވަގުތުގެ ލަނޑުތަކާ އެކު ފިލިޕީންސް އިން ވަނީ ރާއްޖެ އަތުން 3-2 އިން މޮޅުވެފަ އެވެ. އޭރު ފިލިޕީންސްގައި އޮތް ޓީމާ މިހާރު ކުޅޭ ޓީމު ވަރަށް ބޮޑަށް ތަފާތެވެ.\nކޮލިފައިންގައި ރާއްޖެ އަށް ކުރިއަށް ދިއުމަށް އެންމެ ބޮޑު ހިތްވަރަކަށްވާނީ ނޮވެމްބަރު މަހު ފަސް ދުވަހުގެތެރޭގައި މާލޭގައި ގުއާމާއި ފިލިޕީންސާ ދެކޮޅަށް ކުޅެންޖެހޭ ދެ މެޗެވެ. އެ ދެ މެޗުން ރާއްޖެ އަށް ރަނގަޅު މޮޅެއް ހޯދިއްޖެނަމަ އެ އަށް ފަހު ދެން ބާކީ އޮތް ތިން މެޗަށް އިތުބާރާ އެކު ނުކުމެ ރަނގަޅު ނަތީޖާތަކެއް ނެރެވިދާނެ އެވެ.\nސީރިއާއާ ދެކޮޅަށް ރާއްޖެ ކުޅެން ޖެހޭ އަވޭ މެޗު އެ ގައުމުގައި ނުކުޅޭނެ އެވެ. ސަލާމަތީ ސަބަބުތަކާ ހުރެ ސީރިއާގެ ގިނަ ހޯމް މެޗުތައް ފަހަކަށް އައިސް ކުޅެނީ އެކި ގައުމުތަކުގަ އެވެ. ގިނަ މެޗުތައް ކުޅުނީ މެލޭޝިއާގަ އެވެ. ސީރިއާ އިން ވަނީ 1997 ވަނަ އަހަރު ވޯލްޑް ކަޕް ކޮލިފައިންގައި ރާއްޖެ އަތުން 12-0 އިން މޮޅުވެފަ އެވެ. ކޮލިފައިންގައި ރާއްޖެ އަމިއްލަ ދަނޑުގައި ކުޅޭ ފަހު މެޗުގައި އަންނަ އަހަރު މާޗް މަހު ބައްދަލުކުރާނީ ސީރިއާއާ އެވެ. ސީރިއާ އަކީ އެންމެ ފަހުން ކުޅުނު ވޯލްޑް ކަޕް ކޮލިފައިންގައި ރަނގަޅު ނަތީޖާތަކެއް ނެރުނު ޓީމެކެވެ. ރާއްޖެ ވަނީ 2012 ވަނަ އަހަރު އިންޑިއާގައި އޮތް ނެހުރޫ ކަޕްގައި ސީރިއާ އަތުން 2-1 އިން މޮޅުވެފަ އެވެ.\nނަތީޖާ ނެރޭނަމަ ޓީމު ނެގުން ރަނގަޅު ކުރުން މުހިއްމު!\nފަހަކަށް އައިސް ރާއްޖޭގެ ގައުމީ ޓީމަށް ނަތީޖާ ނެރުމުގައި އެންމެ ބޮޑު މައްސަލަ އަކަށް ދިމާވަނީ ޓީމު ނެގުމުގައި ގެންގުޅޭ އުސޫލުތަކެއްގެ ސަަބަބުންނެވެ. އެންމެ ބޮޑަށް ފާޑުކިޔުން އަމާޒުވަނީ ޒުވާން ކުޅުންތެރިންނަށް ފުރުސަތު ދިނުމުގެ ނަމުގައި ރަނގަޅު ފޯމެއްގައި ހުރި ނަމަވެސް ތަޖުރިބާކާރު ކުޅުންތެރިންނަށް ފުރުސަތު ނުދިނުމެވެ. ޓީމުން ބާކީކުރަމުން އަންނަ އެއް ކުޅުންތެރިއަކީ މިދިޔަ އަހަރު ރާއްޖޭގެ ފުޓްބޯޅަ ސީޒަނުގައި އެންމެ ގިނަ ގޯލު ޖަހައި ރަން ބޫޓު ހާސިލްކުރުމުގެ އިތުރުން މޮޅު ކުޅުންތެރިޔާގެ މަގާމު ހޯދި ގައުމީ ޓީމުގެ ކުރީގެ ކެޕްޓަން އަލީ އަޝްފާގު (ދަގަނޑޭ) އެވެ.\nރާއްޖޭގައި އުފެދުނު އެންމެ މޮޅު ކުޅުންތެރިޔާ އަދި ދެކުނު އޭޝިއާގައި އުފެދުނު އެންމެ މޮޅު އެއް ފޯވާޑް ދަގަނޑޭ އަށް ގައުމީ ކޯޗު ސެގާޓް ފުރުސަތު ނުދޭން ފެށީ މިދިޔަ އަހަރުގެ އޭޝިއަން ކަޕް ކޮލިފައިންގައި ބޫޓާނާ ދެކޮޅަށް ކުޅުނު މެޗުގެ ކުރިން އޮތް ނޫސްވެރިންގެ ބައްދަލުވުމަށް ހާޒިރުނުވުމުންނެވެ. އަދި މިދިޔަ އަހަރުގެ ސާފް ސުޒުކީ ކަޕަށް ދިޔަ ޓީމުން ވެސް ފުރުސަތު ނުދެ އެވެ. ދަގަނޑޭ އަށް ފުރުސަތު ނުދޭ މައްސަލައިގައި ސެގާޓް އެކި ފަހަރު ދައްކަނީ އެކި ވާހަކަތަކަވެ. ނޫސްވެރިންގެ ބައްދަލުވުމަށް ހާޒިރުނުވި މައްސަލަ އަށް ފަހު، ސެގާޓް ބުނީ އެ އެކަމުގައި ދަގަނޑޭ މައާފަށް އެދުނީ މާ ލަހުން ކަމަށެވެ. އަދި ބައެއް ފަހަރު އޭނާ މާ މުސްކުޅީ ކަމަށް ވެސް ބުނެފައިވެ އެވެ.\nގައުމީ ކޯޗު ސެގާޓް (ކ) އާއި ދަގަނޑޭ.-- ފޮޓޯ: އެފްއޭއެމް\nސެގާޓްގެ މި ނިންމުމަކީ ޒާތީ ނިންމުމެއް ކަމަށް ބުނެ ގިނަ ބަޔަކު އަޑުއުފުލަމުން އަންނައިރު، ގިނަ ސަޕޯޓަރުން ގަބޫލުކުރާގޮތުގައި ދަގަނޑޭގެ ބޭނުން އަދިވެސް ގައުމީ ޓީމަށް ހިފޭނެ އެވެ. އަދި އޭނާގެ އެހީތެރިކަމުގައި މިހާރު ތިބި ޒުވާން ކުޅުންތެރިންނަށް އިތުރު ކުރިއެރުން ހޯދައިދޭން މަސައްކަތް ކުރެވިދާނެ އެވެ. ޔަގީނުން ވެސް ގައުމީ ޓީމުގެ 30 ކުޅުންތެރިންގެ ސްކޮޑެއް ނަގާއިރު ދަގަނޑޭ އަށް ފުރުސަތު ނުދިނުމުގައި ފުޓްބޯޅައިގެ ސަބަބެއް އޮތް ކަމަށް ނުބެލެވެ އެވެ.\nގުއާމާއި ޗައިނާ މެޗުގެ ސްކޮޑަށް ނެގި ކުޅުންތެރިން ވީއްލައިދޭން ކްލަބްތަކަށް އެފްއޭއެމުން އަންގާފައިވާއިރު، ފުރުސަތު ނުދޭ ފާހަގަކޮށްލެވޭ ކުޅުންތެރިންނަށް ބަލާއިރު ދަގަނޑޭގެ އިތުރުން މުހައްމަދު އުމެއިރާއި މުހައްމަދު އާރިފް (ބަކާ) ހިމެނެ އެވެ. އަދި ޒުވާން ކުޅުންތެރިންނަށް ބަލާއިރު މިދިޔަ އަހަރުގެ އެންމެ އުއްމީދީ ކުޅުންތެރިޔާ ހަސަން ރާއިފް އަހުމަދު (ހަންނަ) އަށް ވެސް ފުރުސަތު ނުދެ އެވެ.\nކޯޗެއް ޓީމު ނަގާނީ އޭނާގެ ޕްލޭނާ އެއްގޮތުގެ މަތިންނެވެ. އެކަމަކު ކުޅުންތެރިއަކު ނުނެގުމާ ބެހޭގޮތުން އެކި ފަހަރު އެކި އުޒުރު ދެއްކުމަކީ އެންމެ ރަނގަޅު ގޮތެއް ނޫނެވެ. ދަގަނޑޭ ޓީމަށް ނުނެގުމާ ބެހޭގޮތުން ސެގާޓް ގިނަ ވާހަކަތަކެއް ވަނީ ދައްކައިފަ އެވެ. އެކަމަކު ދަގަނޑޭ ވެސް އަލުން ޓީމަށް އެނބުރި އަންނަން ބޭނުންކަމަށް ބުނެފައިވަނިކޮށް އޭނާ އަށް އަދި ވެސް ފުރުސަތު ނުދޭ ސަބަބާ ބެހޭގޮތުން ވާހަކަ ދައްކަން ޖެހެ އެވެ.\nމާ ގިނަ ބައެއްގެ އުއްމީދެއް ނެތި ގޮސް ވެސް ގައުމީ ޓީމުން ވަނީ ނިސްބަތުން ޒުވާން ސްކޮޑަކާ އެކު މިިދިޔަ އަހަރު ސާފް ސުޒުކީ ކަޕް ކާމިޔާބު ކޮށްފަ އެވެ. އެކަމަކު އޭޝިއަން ކަޕަށް ކޮލިފައިވުން ފަދަ ރާއްޖޭގެ ފުޓްބޯޅައިގައި މިހާތަނަށްވެފައި ނެތް ކަމެއް ހާސިލްކުރަން ދާއިރު، ވީ އެންމެ ފުރިހަމަ އަށް ތައްޔާރުވެ އެންމެންގެ ބައިވެރިވުން އޮންނަ މާހައުލެއްގައި ތައްޔާރުވާން ޖެހެ އެވެ. ޓީމު ނެގުމާއި ދެން ހުރި ކަންތައްތަކާ ބެހޭގޮތުން ޓީމަށް ފުޓްބޯޅައިގައި އުޅޭ ގިނަ ބަޔެއްގެ ނުރުހުން އަމާޒުވާނަމަ މީގެ ބޭނުންވާ ޓާގެޓް އަބަދުވެސް އޮންނާނީ ހާސިލްނުވެ އެވެ. އެއީ ސުވާލު އުފެދޭ ފަދަ ގިނަ ނިންމުންތަކެއްގެ ޖަވާބު ނުލިބި ކަންތައްތައް ގޯސް މިސްރާބަކަށް ދާތީ އެވެ.\nއިތުރު ލިޔުންތައް ގައުމީ ފުޓްބޯޅަ ޓީމް ވޯލްޑް ކަޕް ކޮލިފައިން/ އޭޝިއާ\n"ގިނަ ގޯލު ޖަހަންޖެހޭ، އަޝްފާގަށް އިތުބާރު އޮތް"\nފިލިޕީންސަށް ލިބުނީ ނަސީބު މޮޅެއް: ސެގާޓް\nއަޝްފާގާ މެދު އުފާކުރަން: ސެގާޓް


ޏ.ފެމިލީ އެންޑް ޗިލްޑްރެން ސެންޓަރުން ބާއްވާ ހޭންޑްބޯލް މުބާރާތް ފައްޓައިފި – Mikal News\nހޭންޑްބޯޅަ މުބާރާތް ފެށުމުގެ ރަސްމިއްޔާތު 2021\nޏ.ފެމިލީ އެންޑް ޗިލްޑްރެން ސެންޓަރުން ބާއްވާ އަންހެނުންގެ ހޭންޑްބޯލް މުބާރާތް ފެށުމުގެ ރަސްމިއްޔާތު އިއްޔެ ހަވީރު ބާއްވައިފިއެވެ. ފުވައްމުލަކު ސްޓޭޑިއަމްގެ ހޭންޑްބޯޅަ ކޯޓުގައި މި މުބާރާތް ފެއްޓުމުގެ ރަސްމިއްޔާތު ޝަރަފުވެރިކޮށްދެއްވީ ފުވައްމުލަކު ދެކުނުދާއިރާގެ މަޖުލިސް މެމްބަރު މުމްތާޒު މުހައްމަދު އެވެ.\nމިރަސްމިއްޔާތުގައި ފުވައްމުލައް ސިޓީ މޭޔައި އިސްމާއީލު ރަފީގުއާއި، ޏ.ފެމިލީ އެންޑް ޗިލްޑްރެން ސެންޓަރު ހިންގުމާއި ހަވާލުވެ ހުރި ސުއާދުގެ އިތުރުން ފުވައްމުލަކު ހޮސްޕިޓަލުގެ މެނޭޖަރު މުހައްމަދު ޟިރާރު ބައިވެރިވެ ވަޑައިގަތެވެ.\nވައިލްޑް ސްޓޮން ކޯޑް ހޭންޑްބޯޅަ މުބާރާތް 2021\nމުބާރާތް ހުޅުވުމުގެ ރަސްމިއްޔާރުގައި އިއްޔެ ހަވީރު ކުޅުނީ ރަހުމަތްތެރިކަމުގެ މެޗެކެވެ. މިމެޗުގައި ބައްދަލުކުރީ ޏ.ފެމިލީ އެންޑް ޗިލްޑްރެން ސެންޓަރުގެ ޓީމަކާއި ޏ.އޭއީސީގެ ޓީމެކެވެ. މިމެޗު 3-2 ން ކާމިޔާބުކުރީ ޏ.ފެމިލީ އެންޑް ޗިލްޑްރެން ސެންޓަރުގެ ޓީމެވެ. މިމެޗުގެ މޮޅު ކުލުންތެރިއަކަށް ހޮވިފައިވަނީ ޏ.ފެމިލީ އެންޑް ޗިލްޑްރެން ސެންޓަރުގެ ޓީމުގެ ޖާޒީ ނަމްބަރު 10 އެވެ.\nމުބާރާތް ފެށުމުގެ ގޮތުން ކުޅުން އެކުވެރިކަމުގެ މެޗުގެ މޮޅު ކުޅުންތެރިޔާ\nމިމުބާރާތުގައި ފުވައްމުލަކުގެ ސްކޫލްތަކުންނާއި، ސިޓީ ކައުންސިލުން ޓީމުތައް ބައިވެރިވެއެވެ.\nމިހާރު ކުރިޔަށްދާ ކުޅިވަރު މުބާރާތްތަކުގެ މިއަދުގެ މެޗުތައް ވާރެއާއި ހެދި މާދަމައަށް ފަސްކޮށްފި


India sifain thibi thaneh nudheken, balaakah ves nudhan: Gasim\nއިންޑިއާ ސިފައިން ތިބިތަނެއް ނުދެކެން، ބަލާކަށްވެސް ނުދަން: ޤާސިމް\n-3days ago 1 - ޝިފާ ހުސައިން\nއެއްވެސް ޤައުމެއްގެ އަސްކަރިއްޔާއަށް ނިސްބަތްވާ ބަޔަކު ރާއްޖޭގައި ތިބުމަކީ އެއްވެސް އިރަކު ތާއީދު ކުރައްވާ ކަމެއް ނޫން ކަމަށާއި، އިންޑިއާ ސިފައިން ރާއްޖޭގައި އުޅޭ މަންޒަރު ފެނިވަޑައިގެންފައި ނުވާކަމަށް، ޖުމުހޫރީ ޕާޓީގެ ލީޑަރު، މާމިގިލީ ދާއިރާގެ މެންބަރު ޤާސިމް އިބްރާހީމް ވިދާޅުވެއްޖެއެވެ.\nޤާސިމް މިހެން ވިދާޅުވީ ޖޭޕީއިން މިއަދު ބޭއްވި ނޫސްވެރިންގެ ބައްދަލުވުމުގައި، ރާއްޖޭގައި އިންޑިއާ ސިފައިން ތިބުމާ ގުޅޭގޮތުން ނޫސްވެރިޔަކު ކުރި ސުވާލަކަށް ޖަވާބު ދެއްވަމުންނެވެ. ޤާސިމްގެ ވާހަކައިގައި، ރާއްޖޭގައި އިންޑިއާ ސިފައިން އުޅޭކަން ގަބޫލު ނުކުރައްވާ ފަދަ މޭރުމަކުން ވިދާޅުވީ ބަޔަކު ދައްކާހާ ވާހަކަ އަކީ ޙަޤީޤަތެއް ނޫން ކަމަށެވެ.\nކުރީގެ ރައީސް ޔާމީންގެ ވެރިކަމުގައިވެސް ޗައިނާއޭ ކިޔައިގެން ބަޔަކު ވާހަކަތަކެއް ދެއްކިއިރު، މިއަދު އިންޑިއާއޭ ކިޔައިގެން ވާހަކަ ދައްކަމުން އަންނަ ކަަމަށް ވިދާޅުވިއެވެ.\n"އަޅުގަނޑުގެ ލޮލުން ދެކެފަކައެއް ނެތް އަދި، އަޅުގަނޑު އައްޑުއަކަށްވެސް ނުދަން، އަޅުގަނޑު ތިވިދާޅުވާ ލާމު އަތޮޅަކަށްވެސް ނުދަން އެމީހުން ތިބިތަން ބަލާކަށް، އަދި އަޅުގަނޑު ނުދަން ހަނިމާދޫއަކަށްވެސް، އެހެންވީމަ އަޅުގަނޑަށް ނުފެންނާތީ ނުފެންނަ ވާހަކަ މި ދެންނެވީ." ޤާސިމް ވިދާޅުވިއެވެ.\nއިންޑިއާ ސިފައިން ރާއްޖޭގައި ތިބޭ މައްސަލައިގައި ގިނަ ރައްޔިތުން ކަންބޮޑުވުންފާޅު ކުރަމުންދެއެވެ. އެހެންނަމަވެސް، ޤާސިމަށް އިންޑިއާ ސިފައިން ނުފެންނަ ކަމަށް ވިދާޅުވެ، އެއީ ބަޔަކު ސިޔާސީ މަންފާ ހޯދަން ދައްކަމުންދާ ވާހަކައެއް ގޮތަށް މިވަނީ ސިފަ ކުރައްވާފައެވެ.


Idhikolhuge supporterun maguthakah, bayeh meehun hayyaru koffi\nއިދިކޮޅުގެ ސަޕޯޓަަރުން މަގުތަކަށް، ބައެއް މީހުން ހައްޔަރު\nއިދިކޮޅުގެ ސަޕޯޓަރުން މަގުމަތީ މުޒާހަރާ ކުރަނީ: ފުލުހުން ގެންދަނީ މުޒާހަރާ ހުއްޓުވަން މަސައްކަތް ކުރަމުން -- އަވަސް ފޮޓޯ\nމިއަދުވެސް މުޒާހަރާ ފެށުމުގެ ކުރިން ފުލުހުން ވަނީ އިދިކޮޅު ޕީޕީއެމް އޮފީސް ހިމެނޭ ސަރަހައްދު ބަންދުކޮށްފައެވެ. ނަމަވެސް މާލޭގެ އެކި ސަރަހައްދުތަކަށް އިދިކޮޅުގެ ސަޕޯޓަރުން ވަނީ އެއްވެ މުޒާހަރާ ވަނީ ފަށާފައެވެ.\nއިދިކޮޅުގެ ސަޕޯޓަރަކު ހައްޔަރު ކޮށްގެން ދަނީ: މިއަދުގެ މުޒާހަރާއިންވެސް ބައެއް މީހުން ވަނީ ހައްޔަރުކޮށްފައި --\nމުޒާހަރާ ކުރިއަށް ގެންދަނީ "ކޮބާހޭ މަގޭ ފްލެޓް" ނަމުގައެވެ. ބައެއް ސަޕޯޓަރުން ތިބީ "ކޮބާހޭ މަގޭ ފްލެޓް" ލިޔެފައިވާ ރަތް ޓީޝާޓް ލައިގެންނެވެ. ފުލުހުން މިހާރު ވަނީ މުޒާހަރާގެ ތެރެއިން ބައެއް މީހުން ހައްޔަރުކޮށްފައެވެ.\nޕީޕީއެމް/ޕީއެންސީ އިން ބުނީ އެ ދެ ޕާޓީގެ ކައުންސިލް މެންބަރުންނާއި ބައެއް އާންމުން ހައްޔަރުކޮށްފައިވާ ކަމަަށެވެ.


COVID fethurunn hutuvann alhaa fiyavalhu thakaa dhekolhah vilaathugai varugadha muzaahara thakeh | ThePress\nކޮވިޑް ފެތުރުން ހުއްޓުވަން އަޅާ ފިޔަވަޅުތަކާ ދެކޮޅަށް ވިލާތުގައި ވަރުގަދަ މުޒާހަރާތަކެއް\n21 November 2021, 09:16\nކޮވިޑް ހުއްޓުވަން އަޅާ ފިޔަވަޅުތަކާ ދެކޮޅަށް ނެދަލޭންޑްސްގައި ކުރި މުޒާހަރާތަކުގެ ތެރެއިން/ ފޮޓޯ: އެންވައިޓީ\nވިލާތުގެ ބައެއް ގައުމުތަކުގައި ހަލުވި ކަމާއެކު އަނެއްކާވެސް ކޮވިޑް ފެތުރެމުންދާތީ އެގައުމުތަކުގެ ސަރުކާރުތަކުން އަޅަން ނިންމާފައިވާ ފިޔަވަޅުތަކާ ދެކޮޅަށް އެގައުމުތަކުގައި ވަރުގަދަ މުޒާހަރާތަކެއް ކޮށްފިއެވެ.\nމިގޮތުން، މުޒަހަރާތައް ކުރި ގައުމުތަކުގެ ތެރޭގައި ނެދަލޭންޑްސް، އޮސްޓްރިއާ، ކްރޮއޭޝިއާ އަދި އިޓަލީ ހިމެނެއެވެ.\nނެދަލޭންޑްސްގައި ހުކުރު ދުވަހު ވެސް ވަރުގަދަ މުޒާހަރާތަކެއްކޮށްފައިވާ އިރު ހޮނިހިރު ދުވަހު ވެސް އެގައުމުގެ ރޮޓާޑޭމްގައި އެތަށް ހާސް ބަޔަކު ނިކުމެ ވަނީ ސަރުކާރުގެ ފިޔަވަޅުތަކާ ދެކޮޅަށް އަޑު އުފުލާފައެވެ.\nއެގައުމުގައި ކުރި މުޒާހަރާތަކުގައި އަނެއްކާވެސް ހަމަނުޖެހުންތައް ހިނގި އިރު މުޒާހަރާގެ ބައިވެރިންނާއި ސަލާމަތީ ބާރުތަކުގެ މެމްބަރުން ދެމެދު ކުރިމަތިލުންތަކެއް ހިނގާފައިވެއެވެ. އަދި ނެދަލޭންޑްސްގެ ފުލުހުން ވަނީ މުޒާހަރާ ރޫޅާލުމަށް އަސްލު ވަޒަން ބޭނުންކޮށްގެން ބަޑި ޖަހާފައެވެ. ބަޑީގެ ހަމަލާތަކުގައި ޒަހަމްވެގެން ތިން މީހަކަށް ހޮސްޕިޓަލްގައި ފަރުވާ ދިން ކަމަށާ ފުލުހުންގެ ފަސް މީހަކު ވެސް އަނިޔާ ވި ކަމަށް އެގައުމުގެ ފުލުހުން ވަނީ ބުނެފައެވެ.\nނެދަލޭންޑްސްގައި މުޒާހަރާތައް ކުރަން ފެށީ ކޮވިޑާ ދެކޮޅަށް އެގައުމުން އަޅާފައިވާ ފިޔަވަޅުތައް ކުރިއަށް އޮތް ތިން ހަފްތާއަށް ވަރުގަދަކުރުމަށް ސަރުކާރުން ނިންމުމާ ގުޅިގެންނެވެ. މިގޮތުން އެގައުމުގައި ހިންގާ ފިހާރަތަކާއި ރެސްޓޯރަންޓް ފަދަ ތަންތަން ރޭގަނޑު 08:00 ޖެހުމުގެ ކުރިން ބަންދުކުރަން އަންގާފައިވާ އިރު ކުޅިވަރު މެޗުތަކަށް ބެލުންތެރިން ވަނުން ވަނީ މަނާކޮށްފައެވެ.\nވިލާތުގައި ކޮވިޑްގެ ކޭސްތައް އިތުރުވަމުންދާތީ ދުނިޔޭގެ ސިއްހަތު ޖަމިއްޔާ ޑަބްލިއު އެޗް އޯއިން ވަނީ ކަންބޮޑުވުން ފާޅުކޮށްފައެވެ.\nނެދަލެންޑްސް ކޮވިޑް19 އިޓަލީ އީޔޫ އޮސްޓްރިއާ މުޒާހަރާ ދުނިޔެ


Ranbir Kapoor aai Alia Bhatt mihaaru dhiriulhenee ekkoh? | Mihaaru\nރަންބީރް ކަޕޫރާއި އާލިއާ ބަޓް މިހާރު ދިރިއުޅެނީ އެއްކޮށް؟\n30 މާޗް 2020 - 08:193comments\nކޮރޯނާވައިރަހުން ރައްކާތެރިވާން ތިން ހަފުތާގެ ލޮކްޑައުންއަކަށް އިންޑިއާ ދިޔައިރު، ލޯބީގެ ގޮތުން ގުޅިގެން އުޅޭ ބޮލީވުޑްގެ ދެ ތަރިން ކަމަށްވާ ރަންބީރް ކަޕޫރާއި އާލިއާ ބަޓް މިހާރު އުޅެނީ އެއް އެޕާޓްމަންޓެއްގައި ކަމަށް ރިޕޯޓްތައް ބުނެފި އެވެ.\nމިކަން ރަސްމީކޮށް ކަށަވަރު ނުވިޔަސް، ސެލެބްރިޓީންނަށް ފާރަލާ ވައިރަލް ބަޔާނީ އިންސްޓަގްރާމްގައި ވީޑިއޯއެއް އާންމުކޮށް ބުނެފައިވަނީ އޭގައި ފެންނަނީ ރަންބީރާއި އާލިއާ މިހާރު އެކީގައި ދިރިއުޅޭ އެޕާޓްމަންޓުން ބޭރަށް ނުކުންނަނިކޮށް ކަމަށެވެ. އޭގައި ފެންނަނީ ވަރަށް ކެޝުއަލްކޮށް ހެދުން އަޅައިގެން ތިބެ، އެ މީހުންގެ ކުއްތާއާ އެކު އިމާރާތަކުން ނުކުމެގެންދާ ތަނެވެ.\nމި ވީޑިއޯ އާންމުވުމުގެ ހަފުތާއެއް ކުރިން ވެސް ރަންބީރާއި އާލިއާ އެއް ތަނެއްގައި އުޅެން ފެށި ވާހަކަ ބައެއް މީޑިއާތަކުން ފަތުރާފައިވެ އެވެ. އެ ދެ މީހުން އެކީގައި އުޅެން ފެށި ކަމަށް ބުނާ އިރު، ދެ ތަރިންގެ ވެސް އަމިއްލަ އަގުބޮޑު އެޕާޓްމަންޓްތަކެއް ވެސް އެބަހުއްޓެވެ.\nއަދި ލޯބިވެރިޔާއާ އެކު އެއް ފުރާޅެއްގެ ދަށުގައި އުޅުމަކީ ރަންބީރަށް އާ ކަމެއް ވެސް ނޫނެވެ. އޭނާ ވަނީ ކުރިން ގާތްގަނޑަކަށް ދެ އަހަރެއްހާ ދުވަސްވަންދެން ކެޓްރީނާ ކައިފާ އެކު ވެސް ކުޅެފަ އެވެ. އެކަމަކު ދެ މީހުންނަށް އެކަކު އަނެކަކު ދަސްނުވެ، އެ ގުޅުން ނިމުމަކަށް ގެންނަން ޖެހި ދިރިއުޅުނު ތަން ވެސް ދޫކޮށްލަން ޖެހުނީ އެވެ.\nއާލިއާ ކުރިން ބުނެފައިވާ ގޮތުގައި "ލިވް-އިން ރިލޭޝަންޝިޕް" އަކީ އޭނާ ގަބޫލުކުރާ އެއްޗެއް ނޫނެވެ. އަދި ކައިވެނިކުރުމުގެ ކުރިން ލޯބިވެރިޔާ ދަސްކުރަން އެއް ތަނެއްގައި ދިރިއުޅުން މުހިއްމު ނޫން ކަމަށް ބުނެފައިވެ އެވެ. ނަމަވެސް ރަންބީރު، 37، ޖެހުމުން އާލިއާ، 27، ގެ އެ ވިސްނުން ބަދަލުވީ ކަމަށް މިހާރު ބެލިދާނެ އެވެ.\nރިޕޯޓްތައް ބުނާގޮތުން ދެ ތަރިން މި އަހަރު ކައިވެނި ވެސް ކުރާނެ އެވެ. މިއީ މި ފަހަކަށް އައިސް ބޮލީވުޑްގައި އެންމެ ހޫނުކޮށް ދެކެވޭ ކައިވެނީގެ ވާހަކަ އެވެ.\nUmurun 30 aharu vumuge kurin kaiveni kuraanan: Alia Bhatt\nމި އަހަރުގެ ޑިސެމްބަރު4ގައި ރަންބީރާއި އާލިއާ އެކީގައި ކުޅުނު ފުރަތަމަ ފިލްމު "ބުރައްމަސްތުރާ" ސިނަމާތަކަށް ގެންނަން ވެސް ވަނީ ހަމަޖެހިފަ އެވެ.\nއިތުރު ލިޔުންތައް ބޮލީވުޑް ބޮލީވުޑް ކައިވެނި ރަންބީރް ކަޕޫރު\nއާލިއާ އާއި ރަންބީރްގެ ކައިވެނި ޑިސެމްބަރުގައި\nރަންބީރާއި އާލިއާގެ ކައިވެނި އަންނަ އަހަރުގެ ފަހުކޮޅު\nރަންބީރާއި އާލިއާގެ ކައިވެނި ވެސް ލޭކް ކޯމޯގައި؟


ތަޖުރިބާގެ ހަދިޔާ (ފުރަތަމަ)\nތެޅިއްޖެއެވެ. އެތައް ފަހަރަކު ތެޅިއްޖެއެވެ. ހަޅޭއްލެވިއްޖެއެވެ. އަޑުގަ ނެތް ތަނަށް ހަޅޭއްލެވިއްޖެއެވެ. ގުޅަން ވެސް ގުޅިއްޖެއެވެ. ފޯނުގައި ހުރި ހުރިހާ ނަންބަރަކަށް ގުޅިއްޖެއެވެ. ހަސީނާއަށެވެ. ހަބީބާއަށެވެ. ބައްޕައަށެވެ. އެއްފަހަރަކު ނޫނެވެ. އެތައް ފަހަރަކުއެވެ. އެކަކު ވެސް ފޯނެއް ނުނަގައެވެ.\nއަހަރެން ހާސްވާ ގޮތްވާން ފެށިއެވެ. ދާހިއްލާން ފެށިއެވެ. ފިކުރުތަކުން ސިކުނޑި ފުރެން ފެށިއެވެ. ބަލައިލާ ކޮންމެ ދިމާއަކުން ވެސް ކަޅުކުލައި ރޮނގުތަކެއް ދުވަމުން ދިޔަހެން ހީވަމުން ދިޔައެވެ. ރޮނގުތަކުގެ ބޮޑެތިވަމުން ދިޔައެވެ. ކުއްލިއަކަށް ބޮލަށް އުނދަގޫ ވާން ފެށިއެވެ. ބޮލުގެ ދެ ފަރާތުގައި އެއްޗެއް ޖެހިފައި ފިތިފައި ހުންނަހެން ހީވާން ފެށިއެވެ. އަތްހިއްލައިލުމަށްފަހު ބޮލުގެ ދެފަރާތުގައި އަތް ޖައްސައިލީމެވެ. އެއްވެސް އެއްޗެއް ނެތެވެ. ހައިރާންކަމާއެކު މޫނު ބަލައި ލޯގަނޑަށް ބަލައިލީމެވެ. ލޯގަނޑުން އަމިއްލަ ސޫރަ ވެސް ފެންނަމުން ދިޔައީ ނުސާފުކޮށްނެވެ. ފުސްކޮށްނެވެ. ހީވަނީ ލޯގަނޑުގައި ކަޅު ކުލަ ހުރިހެންނެވެ. ތަންކޮޅެއް ބޮޑަށް ސަމާލުވެ ލޯގަނޑަށް ބަލައިލީމެވެ. ހީވީ ހަމަ ރަނގަޅަށެވެ. ބޮލުގެ ދެފަރާތުގައި އެއްވެސް އެއްޗެއް ނެތެވެ.\nބޮލަށް ބަރުހެލިކަން އިހްސާސްވަމުން ދިޔައެވެ. ކުރިއަށް ވުރެ ބާރަށް ބޮލުގެ ދެ ފަރާތުގައި ހިފައި ފިތައިލީމެވެ. އިނގިލިތައް ވެސް ހީވީ ބޮލުތެރެއަށް ވަންހެންނެވެ. ކަނާއަތުގެ އިނގިލިތަކުން ނިތްމަތީގައި ޖައްސައިލީމެވެ. ކަށިއިނގިއްޔާއި ބޮޑުވާއިނގިލި ނިތުގެ ދެފަރާތަށް ބާރަށް ފިތައިލީމެވެ. ކުޑަކޮށް ލުއިވާހެން ހީވިއެވެ. ދެތިން ފަހަރަކު އެގޮތަށް ހަދައިލީމެވެ. ލޮލަށް އަރައިފައި ހުރި ބާރުގަނޑު ފިލަމުން ދިޔައެވެ. މޫނުމަތީގައި އުދުހެމުން ދިޔަ ރޮނގުތައް ހިމަވަމުން ދިޔައެވެ. ފުންކޮށް ނޭވާލަމުން ދިޔައީމެވެ. ދެތިން ފަހަރު އެސްފިޔަ ވެސް ޖަހައިލީމެވެ. ކުރިއަށް ވުރެ ލުއި ވަމުން ދިޔަކަން އިހްސާސްކުރެވުނެވެ. ފެންނަމުން ދިޔަ ރޮނގުތައް ހިމަވަމުން ގޮސް ކުދިކުދި ބޮޅުތަކަކަށް ބަދަލުވަމުން ދިޔައެވެ. ބޮޅުތަކުގެ ބައްޓަން ވެސް ކުދިވެ ކުދިކުދި ތިކިތަކަކަށް ބަދަލުވިއެވެ.\nފުންނޭވާއެއް ދޫކޮށްލެވުނެވެ. މަންޒަރު އެކުގައި ސާފުވިއެވެ. ފާޚާނާއަށް ވަދެވުނު ހަނދާންވިއެވެ. މަޑުމަޑުން ކޮޅަށް ތެދުވީމެވެ. އަނެއްކާ ވެސް ތަޅުގައި ހިފައިލީމެވެ. ހުޅުވޭ ގޮތެއް ނުވިއެވެ. ދޮރުހުރީ ބޭރުން ތަންޑުއަޅުވާފައެވެ. މިއީ ކޮއްކޮގެ ޖެއްސުމެވެ. އޭނާ އަހަންނަށް ދިން ލަނޑެކެވެ. ދޮރުފަތުގައި ތަޅަމުން ގޮވާން ފެށީމެވެ.\n"ޒަޔާން. ޒަޔާން. ދޮރު ހުޅުވަބަލަ." ފާޚާނާގެ ދޮރުގައި ތަޅަމުން ބާރަށް ގޮވީމެވެ.\nނަމަވެސް އެ އަޑު އިވޭކަމަށް ވެސް ނަހަދައެވެ. ދެތިން ފަހަރަކު ޖަހައިލުމަށް ފަހު ހުއްޓައިލީމެވެ. އަތުގައި އޮތް ފޯނަށް މެސެޖެއް ލިބުމުންނެވެ. ލިބުނީ ބައްޕަގެ ފޯނަށް ގުޅޭނެ ކަމުގެ މެސެޖެވެ. އަވަސްއަވަހަށް ގުޅައިލީމެވެ. ދެތިން ފަހަރު ރިންގުވި އިރަށް ބައްޕަ ފޯނު ނެގިއެވެ.\n"ފާޚާނާ ސާފުކުރަން ވަން އިރަށް ޒަޔާން ބޭރުން ތަންޑު އަޅައިގެން. ތަޅައިތަޅައި ވެސް ނުހުޅުވި. މިހާރު އެތައް އިރެއް ވެއްޖެ. ކޮޓަރި ތެރެއަށް އެއްޗެހި އުކާ އަޑުވެސް އެބަ އިވޭ." ބައްޕަ ފޯނު ނެގި އިރަށް އަހަރެން އަމުނައިލީމެވެ.\n"ދަރިފުޅާ ބައްޕައަށް ދެވޭނީ އިރު ކޮޅެއް ފަހުން. މިއަރަނީ އަދި ދާލަން މައްޗަށް."\n"މިތާ ހުރެހުރެ ހާސްވާ ގޮތް ވެސް ވެއްޖެ. އަތުގައި ހުރި ހުރިހާ ނަންބަރަކަށް ވެސް ގުޅައިފިން. އެކަކު ވެސް ފޯނެއް ނުނަގާ." މާނޭވާ ލަމުން އަހަންނަށް ބުނެވުނެވެ.\n"ބައްޕަ އެބަ ގުޅަން ކަރިންބޭއަށް. ދެން މާ ބޮޑަށް ހާސް ނުވޭ."\nއަހަންނަށް ހަމަޖެހުމުގެ ނޭވާއެއް ދޫކޮށްލެވުނެވެ. އެކަމަކު ޒަޔާނާ މެދު ފިކުރު ބޮޑުކުރެވެން ފެށުނެވެ. އޭނާ ކަންތައް ކޮށްފާނެ ގޮތަކާމެދުގައެވެ. ޒަޔާނަކީ ވަރަށް ތަފާތު ކުއްޖެކެވެ. އޭނާ ވިސްނާނީ މުޅިން ތަފާތުކޮށްނެވެ. އެހެން މީހުންގެ ވިސްނުމާ އޭނާގެ ވިސްނުމާ ތަފާތުވާނެއެވެ. އެހެން މީހުން ކުރާ ކަންތަކާ އޭނާ ކުރާ ކަންތަކާ ތަފާތުވާނެއެވެ. ފަސް އަހަރުގެ ކުއްޖަކަސް އޭނާގެ ވިސްނާނީ ބާރަ ތޭރަ އަހަރުގެ ކުދީން ވިސްނާހެންނެވެ. ކަމެއް މަނާކޮށްފި ނަމަ އެކަމުގެ އަދަބު ދޭނީ މަނާކުރި މީހަކަށެވެ. ކިތައްމެ ކުޑަކުޑަ ކަމެއް ވިޔަސް ހުރިހާ ކަމެއް ވެސް ނިމެން ޖެހޭނީ އޭނާ ބޭނުންވާ ގޮތަށެވެ.\nއަހަރެން ފާޚާނާގެ ފާރުގައި ލެނގިލީމެވެ. މަޑުމަޑުން ތިރިވެވުނެވެ. އަމިއްލަ ނިކަމެތިކަމާ މެދު ވިސްނައިލެވުނެވެ. ދެކަކޫ ގާތްކޮށްލެވުނެވެ. ފިކުރުތަކުން ބޯ ފުރެމުންދިޔައެވެ. މާޒީގެ ހަނދާންތަކުން ހިތް ފުރެމުން ދިޔައެވެ.\nއަހަންނަކީ ވެސް ކުރިމަގަށް ޓަކައި ފޮނި އުއްމީދުތަކެއް ކުރި މީހަކީމެވެ. ކުރިއަށް ދާނެ ދާއިރާއެއް އިޚްތިޔާރުކޮށް އެކަމަށް ގަދައަޅާ މަސައްކަތް ކުރި އަންހެން ކުއްޖަކީމެވެ. ނަމަވެސް މިއަދު އަހަންނަށް މި ވަނީ ހުރިހާ މަގެއް ބަންދުވެފައެވެ. ކުރިއަށް ދެވޭނީ ގޮތެއް ނެތިފައެވެ. މިއީ އަހަރެން ކުރި ކުށެއްގެ ސަޒާ ހެއްޔެވެ؟ ނޫނީ ތަގުދީރު ކުރަހައިދިން ކަޅު މަންޒަރެއް ހެއްޔެވެ؟\n"މަންމާ! އަހަރެން ވާން ބޭނުންވަނީ ހަމަ ޑޮކުޓަރަކަށްވާން." ހިނިތުންވެލައިގެން ހުރެ އަހަރެން ބުނެލީމެވެ.\n"ދަރިފުޅު ބޭނުން މީހަކަށް ވާންވީ!؟" މަންމަ އަހަރެންގެ ކޮލުގައި ހިފައިލަމުން ހިނިތުންވެލިއެވެ.\nއެއީ އަހަރެންގެ ސިކުނޑީގައި ކުރެހިފައިވާ އެންމެ ތާޒާ އެއް ޚިޔާލެވެ. މަންމަގެ ފޮނި ހަނދާނެވެ. އުމުރުން އެންމެ ނުވަ އަހަރުގައި މަންމައާއެކު ކުރެވުނު ސައްލާއެއްގެ މަންޒަރެވެ.\n"ދަރިފުޅާ އިމްތިހާނުތަކުން ރަނގަޅު ނަތީޖާއެއް ހޯދަންވާނެ. މަންމަގެ އަބަދުމެ ދުޢާއަކީ ދަރިފުޅަށް ކާމިޔާބު ދެއްވުން. ކާމިޔާބަކީ ގަދައަޅާ ކުރާ މަސައްކަތުގެ އަގު. އެއީ ހޯދަން ޖެހޭ އެއްޗެއް ނޫން. އެއީ މަސައްކަތް ކުރުމުން ދެއްވާ އެއްޗެއް،" އަހަރެން ބޮލުގައި ފިރުމައިލަމުން މަންމަ ބުނެލިއެވެ. "ދަރިފުޅުވާނެ މި މަންމަ ފަޚުރުވެރިވާ ދަރިއަކަށް ވާން."\nއެއީ އަނެއް ހަނދާނެވެ. އޯލެވެލް އިމްތިހާނު ކައިރިވަމުން އައި ދުވަސްކޮޅު މަންމަ އަބަދާއަބަދު ދައްކާ ވާހަކައެވެ. އެ އުފާވެރި ހަނދާން އަދިވެސް ސިފަވާ ކަހަލައެވެ. މަންމަގެ އުނގުގައި ބޯ އަޅައިލުމުން މަންމަ އެ ފިރުމައިލާ ފިރުމުމެވެ. މަންމަގެ ހޯލި އިނގިލިތަކުގެ ކުރިން އިސްތަށިތަކާ ކުޅެލާ ގޮތެވެ. އެ އިހްސާސްތައް މިއަދު ވެސް ކުރެވެމުން ދެއެވެ.\n"މަންމަ ވަރަށް އުފާވެއްޖެ. ވަރަށް ވަރަށް އުފާވެއްޖެ. މިއަދު ދަރިފުޅު މި މަންމަ ފަޚްރުވެރިކޮށްދީފި،" މަންމަ އަހަރެންގެ ގައިގައި އޮޅުލައިގަތެވެ. "ބުނޭ ދަރިފުޅު ބޭނުން ކޮންމެ އެއްޗެއް މި މަންމަ ހޯދައިދޭނަން. އަވަހަށް ބުނޭ."\n"މަންމާ އަހަރެން ބޭނުމީ... އަހަރެން ބޭނުމީ..." އަހަންނަށް ބުނެދޭން އުނދަގޫވިއެވެ.\nހީވީ މީހަކު އަހަރެންގެ ދުލުގައި ހިފިހެންނެވެ. ކަރުގައި ހިފައި ބާރު ކުރާހެންވެ.\n"ބުނޭ! ކޮންކަމެއް ބޭނުމީ،" އަނެއްކާ ވެސް މަންމަ ސުވާލުކުރިއެވެ. "ދަރިފުޅު ތިޔަ ހޯދި ކާމިޔާބީ ފާހަގަ ކުރަން މަންމަ ބޭނުން."\n"އަހަރެން ބޭނުންވަނީ.... މަންމާ!" އަހަންނަށް ބުނަން ޖެހިލުން ވެ އިނދެ މަންމަގެ މޫނަށް ބަލައިލީމެވެ. "ކޮއްކޮއެއް."\nމަންމައަށް ލިބުނީ ހައިރާންކަމެކެވެ. މަންމަ ހީކުރީ އަހަރެން ބުނާނީ ކޮންމެ ވެސް އެހެން އެއްޗެއް ހޯދައިދޭން ކަމަށެވެ.\n"މަންމަ ހީކުރީ ދަރިފުޅު ބޭނުންވާނީ ރަތްކުލައިގެ ފިނިފެންމާ ބޮނޑިއެއްކަމަށް،" މަންމަ އަހަންނާ ދިމާކޮށްލިއެވެ. "އަދި މަންމަ ހީކުރީ އެ މާބޮނޑި ގެނެސްދޭން ޖެހޭނީ ކަޅުކުލައިގެ ކޯޓެއް ލައިގެން ހުރި މީހަކު ކަމަށް. އެވެސް ދަރިފުޅަށް ނުފެންނާނެ ހެން ސިއްރު ސިއްރުންކަމަށް."\nލާނެތް ފާޑަށް މަންމަ ހޭންފެށިއެވެ. އަހަންނަށް ޖޯކު ޖަހައިލަމުންނެވެ. އަހަރެން އަނގައިން ނުބުނެ އިނުމުން އަނެއްކާ ވެސް މަންމަ ދިމާކުރަން ފެށިއެވެ. ތުއިވެލަމުންނެވެ.\n"އަޅޭ މަގޭ މަންމަ ހާދަ ރަނގަޅޭ. އަހަންނަށް މާ ބޮނޑިއެއް ހިފައިގެން އެ ފޮނުވީ ވެސް ރީތި ރީތި އަމީރެއްވިޔަ." އަނގަށް ވައްތަރު ޖައްސައިލަމުން އަހަރެންގެ ވާހަކަދައްކާ ރާގުގައި މަންމަ ދިމާކުރަމުން ދިޔައެވެ. "އަޅޭ މަންމީ ތޭންކްސް."\nއަހަރެން މޫނު ކުނިކޮށްލައި ދެ ބުމަ ކައިރި ކޮށްލުމުން މަންމަ ހުއްޓައިލިއެވެ.\n"ދެން މަންމާ! ސީރިއަށް ވެބަލަ." ފެންކަޅިވެ އިނދެ އަހަންނަށް ބުނެވުނެވެ. "އެހެން ކުދީން ފެމެލީގައި ގިނަ ކުދީން ތިބޭހެން އަހަރެން ވެސް ކޮއްކޮމެން ބޭނުން. ވަރަށް އެކަނިވޭ. އެހެން ކުދީން ކޮއްކޮމެންނާ ބޭބެމެން ތިބޭވާހަކަ ދައްކާތީ ވަރަށް ދެރަ ވެސް ވޭ."\nމަންމައަށް ހިމޭންކަން ވެރިވިއެވެ. ފާޑަކަށް އަހަރެންގެ މޫނަށް ބަލައިގެން އިނެވެ. މަޑުމަޑުން ތެދުންފަތަށް ބާރުކޮށްލިއެވެ. އެއަށްފަހު، އަހަރެންގެ ދަތްދޮޅީގައި ހިފައި ހިއްލައިލިއެވެ. ސީދާ އަހަރެންގެ ދެ ލޮލަށް ބަލައިލިއެވެ. މަންމައަށް އަހަރެންގެ އިހްސާސްތައް ދެނެގަނެވުނެވެ. އަހަރެންގެ ހިތުގެ ރިހުން އިވުނު ކަހަލައެވެ.\n"އިރާދަކުރެއްވިއްޔާ މަންމަ ތިކަން ކޮށްދޭނަން." މަންމަ އަހަރެންގެ ގައިގައި އޮޅުލައި ގަތެވެ.\nއެއީ އޯލެވެލްގެ ނަތީޖާ ލިބުނު ދުވަހުގެ ހަނދާނެކެވެ. ހުރިހާ މާއްދާއަކުން އެންމެ މަތީ މާކުސް ލިބުމުން މަންމައާ އެކު ދެކެވުނު ވާހަކަތަކެވެ. މަންމަމެން ބޭނުންވީ އޭލެވެލްއަށް ކިޔެވުމަށް އަހަރެން މާލެ ފޮނުވާށެވެ. ލިބުނު ކާމިޔާބީގެ ސަބަބުންނެވެ. ނަމަވެސް އަހަރެން ބޭނުންވީ މަންމަގާތުގައި ހުރެގެން އޭލެވެލްއަށް ކިޔަވާށެވެ. ރަށުން ވެސް އޭލެވެލް އަށް ކިޔެވޭތީއެވެ.\nދުވަސްތައް މާޒީގެ އަތްދަށުލަމުން ދިޔައެވެ. އެއީ އެންމެ އުފާވެރި ޚަބަރު ލިބުނު ދުވަހެވެ. ގުނައި އަދަދު ކުރާން ނޭނގޭ ކަހަލަ ހިތްހަމަ ޖެހުމެއް ލިބުނު ދުވަހެވެ.\n"ދަރިފުޅާ! ދަރިފުޅަށް ކޮއްކޮއެއް ލިބެން ތައްޔާރުވެއްޖެ." އަހަރެން އަތުގައި ހިފައިލަމުން މަންމަ ހިނިތުންވެލިއެވެ.\nއަހަންނަށް ލިބުނު ހައިރާންކަމާއެކު މަންމަގެ ގައިގައި އޮޅުލައިގަތީމެވެ. އެއީ ކިހައި އުފާވެރި ޚަބަރެއް ހެއްޔެވެ؟ އެއީ ކިހައި މަތިވެރި ޝަރަފެއް ހެއްޔެވެ؟ ކޮއްކޮއެއް ލިބުމަކީ ކިހައި ބޮޑު ހިތްހަމަ ޖެހުމެއް ހެއްޔެވެ؟ ކޮއްކޮ ލިބެންވާއިރަށް ވަރަށް ބޮޑަށް ތައްޔާރުވާން ޖެހޭނެއެވެ.\n"ކޮއްކޮ އަންނަންވާ އިރަށް އަހަރެން އޭލެވެލް އިމްތިހާނު ވެސް ނިމޭނެ ދޯ." މަންމައަށް އާފަލެއް ކޮށައިދެމުން ބުނެލީމެވެ.\n"އާން! މަންމަމެން އެ ގޮތަށް ވިސްނައިގެން ހުރިހާ ކަމެއް މިކުރަނީ. އޭރުން ދަރިފުޅަށް ވެސް އުނދަގުލެއް ނުވާނެ. ކިޔަވަން ފުރުމާ ދެމެދު ކޮއްކޮއާއެކު އުޅެލަން ދުވަސްކޮޅެއް ވެސް ލިބޭނެ." އާފަލު ފޮއްޗެއް އަނގަޔަށް ލަމުން މަންމަ ހިނިތުންވެލިއެވެ.\nއެ ދުވަހަށް ފަހު ކޮންމެ ދުވަހަކީ ވެސް އުފާވެރި ދުވަހެކެވެ. ފޮނި އިންތިޒާރުތަކެއް ކުރެވެމުންދިޔަ ދުވަސްތަކެކެވެ. ކޮޓަރީގައި އުޅޭ އިރު ބާލީސް ހިފައިގެން އުޅެމެވެ. އެއީ ކޮއްކޮއެއް ކަމުގައި ބަލައިގެންނެވެ. ބާލީހަށް ކާންދެމެވެ. ނިންދަވަމެވެ. ފެންވަރުވަމެވެ. ނެޕީ ޖަހުވަމެވެ. އެ މަންޒަރު ބަލައެވެ. އެތައް ދުވަހަކު އެހެން ނޫޅެން ބުނެއެވެ.\n"ޒާރާއަކީ ހަމަ ކުޑަކުއްޖެކޭ ދޯ." އަހަރެން އުޅޭ ގޮތަށް މަންމަ ޖޯކު ޖަހައެވެ.\n"މަންމާ! ދަސްކުރާން ޖެހޭނެ ދޯ. އެހެން ނޫނީ ކޮއްކޮ ގެންނަ ދުވަހު އަހަރެން ހުންނަން ޖެހޭނީ ދުރުގައި ކޮއްކޮ އުރައިލަން ވެސް ނުކެރިފަ. ނޭނގިފަ."\n"އާދެބަލަ މިތާ އިށީންނަށް،" މަންމަ އިޝާރާތްކޮށްލީ ސޯފާއަށެވެ. "ދަރިފުޅު ބޭނުންވަނީ ކޮންކަހަލަ ކޮއްކޮއެއްތަ؟"\n"ގަރލްއެއް. ނަމަކަށް ކިޔަން ވާނީ ޒޭނާ." އަހަރެން އަވަސް އަވަހަށް ބުނެލީމެވެ.\n"އެ ކީއްވެޔޯ؟" މަންމަގެ މޫނުމަތީގެ ކުލަވަރު ބަދަލުވިއެވެ.\n"އޭރުންނެއްނު އަހަންނަށް ރީތިކޮށްލެވޭނީ. މޭކަޕްކޮށްލެވޭނީ. ސަޅި ގޮތްގޮތަށް އިސްތަށިގަނޑު ހަދައިލެވޭނީ. އަހަންނާ އެއްކުލައިން ހެދުން ލެވޭނީ." އަހަރެން ވިސްނައި ނުލައި އެއް ނޭވާއިން އަމުނައިލީމެވެ.\n"އެހެން ނުވެއްޖެއްޔާ އޯ!" މަންމަ އަނެއްކާ ވެސް ބުނެލިއެވެ.\n"އޯކޭ ވާނެ. ކޮއްކޮއެއް ވެއްޖެއްޔާ ހަމަ އޯކޭވާނެ." މަންމަގެ މޫނުމަތީގެ ކުލަވަރު ފެނުމުން އަހަރެންގެ ވިސްނުން ބަދަލުކޮށްލީމެވެ.\n"އޯކޭތަ ވާނީ ހަމަ؟" މަންމަ އަހައިލިއެވެ.\n"ނޫން. އަހަރެން ބޭނުމީ ކޮއްކޮއެއް. ކޮންމެ ކަހަލަ ކުއްޖަކަސް ހަމަ ރަނގަޅުވާނެ." އަހަންނަށް ވިސްނައިލެވުނެވެ.\n"ޒާރާއަށް މިހާރު ވިސްނޭހެން މަންމައަށް ހީވަނީ. މަންމަ އަބަދުވެސް ބުނަމެއްނު. މިހާރު ޒާރާއަކީ ބޮޑު ކުއްޖެކޭ. ބޮޑެތި މީހުން ވިސްނާ ގޮތަށް ވިސްނަން ވެސް ވާނޭ. މަންމަ ނެތް ދުނިޔެއެއްގައި ވެސް ދަރިފުޅު ޖެހޭނެ ޒިންމާ ނަގައިގެން ޒިންމާ އުފުލައިގެން އުޅޭ ކުއްޖަކަށްވާން." މަންމަ ހިނިތުންވެލިއެވެ.\n"މިހާރު ވިސްނެއެއްނު،" އަހަރެން ހީލީމެވެ. "މަންމަމެން އަހަރެން ގެންގުޅުނީ މާ ބޭބީކޮށް ވީމައޭ އެހެން އެވީ."\n"ވަރަށް ރަނގަޅު، މަންމަ އަދިވެސް ކުށްވެރިވާންވީ؟" ލާނެތް ރާގެއްގައި މަންމަ ބުނެލިއެވެ.\nއެއީ މަންމަގެ ހަނދާންތަކުގެ ތެރެއިން އެންމެ އުފާވެރި އަނެއް ހަނދާނެވެ. މަންމައާއެކު ކުރެވުނު ކޮންމެ މަޝްވަރާއަކީ މިއަދު އަހަންނަށް މުހިއްމު ފިލާވަޅު ތަކެކެވެ. ހިތް ރޮއްވާލައިފަދަ ހަނދާންތަކެކެވެ. މަންމަގެ އެންމެފަހު ވަގުތުކޮޅަކީ ވެސް އަހަންނަށް އެތައް އިބުރަތެއް ލިއްބައިދިން ވަގުތުކޮޅެކެވެ. އަހަންނަށް އެތައް ކަމެއް މަތިވެގެން ދިޔަ ވަގުތުކޮޅެކެވެ.\n"ދަރިފުޅާ! ދަރިފުޅާ! ކެތްތެރިވާތި. ކެތްކުރާތި! އުފަންކުރުވުމަކީ މަރާ ހަނގުރާމަކުރުން ކަހަލަ ކަމެއް،" ބަނޑުގައި އަތް ޖައްސާލައިގެން އިންއިރު މަންމަގެ ދެ ލޯ ވަނީ ފެންކަޅިވެފައެވެ. "ދަރިފުޅު ބަލައި ބޮޑުކޮށްފައި ތިހުރީ މަންމައަށްވީ އެންމެ ރަނގަޅަށް. މަދު އެއްޗެއް މަދު ކަމެއް ނޯންނާނެ. ދަރިފުޅަކީ ކިޔެވިފައި ހުރި ކުއްޖެއް. މަންމަ ވެސް އެންމެ ބޭނުންވަނީ ކިޔައިގެން މޮޅު ޑޮކުޓަރަކަށް ވެގެން ދަރިފުޅު އަންނަ ދުވަހެއް ދެކެން. އެ ދުވަސް ދައްކަވާތޯ މަންމަ އަބަދާ އަބަދު ދުޢާ ކުރަން."\nއަހަރެން އިނީ މަންމަގެ ގާތުގައެވެ. އެއީ ހޮސްޕިޓަލު އަންހެނުންނަށް ޚާއްޞަ ވޯޑެވެ. އަހަރެންގެ ގާތުގައި ބައްޕަ ވެސް ހުއްޓެވެ. މަންމަގެ ފެންކަޅިވެފައިވާ ދެ ލޯ ފެނިފައި އަހަރެން ވެސް ފެންކަޅިވިއެވެ. މަންމަގެ މޫނުމަތިވަނީ ޖަންބު ކުލައަރާފައެވެ. ނުބުންޏަސް މަންމަގެ ބަނޑުގައި ރިހޭކަން އަހަންނަށް އިހްސާސް ކުރެވެމުން ދިޔައެވެ.\n"މަންމާ! މަންމަ ތިއުޅެނީ އަހަރެން ރޮއްވަންތަ؟" އަހަންނަށް ރޮވޭ ގޮތްވިއެވެ.\n"ނޫނޭ ދަރިފުޅާ! ދަރިފުޅަށް އަދި ނޭނގެނީ. ފުރާނައެއް އުފަން ކުރުމަކީ ފުރާނައެއް ގުރުބާން ކުރުމާ އެއްފަދަ ކަމެއް. މަންމަ ވެސް އުއްމީދު ކުރަނީ ހުރިހާ ކަމެއް ރަނގަޅުވާނެ ކަމަށް. އަދި ބޭނުންވަނީ ވެސް އެގޮތް،" އަހަރެންގެ ކަރުނަތައް ފޮހެލަމުން މަންމަ ހިނިތުންވެލިއެވެ. "މަންމަ ނެތަސް ބައްޕައާ ކޮއްކޮ ރަނގަޅަށް ބަލާތި!"\nމަންމަ ވިއްސާކޮޓަރިއަށް ގެންދަން ދެން އަހަރެން ހުރީ މަންމަ ގާތުގައެވެ. އެންމެ ފަހު ވަގުތު ވެސް މަންމަގެ ވާހަކަތައް އަޑު އެހުމުގައެވެ. އެއީ އިންތިޒާރުގެ ވަގުތެވެ. ސިކުންތަކީ ގަރުނެއްހާ ދިގު ވަގުތެއް ކަމަށް އިހުސާސްކުރެވުނީ އެ ދުވަހުއެވެ. އިންތިޒާރުގެ ވަގުތު ގުނަން އަލަށް ޖެހުނު ދުވަހަކީ ވެސް އެއީއެވެ. ގޮނޑީގައި އިން އިރު ވެސް ވިންދުތައް ހުންނަނީ އަވަސްވެފައެވެ. ކަކުލު ހުޅުން ދެފައި ތެޅުވެނީއެވެ. ކޮނޑާއި ދަތްދޮޅިން ތުރުތުރު އަޅަނީއެވެ. ދެއަތުގެ އިނގިލިތަކާ ކުޅެވެނީއެވެ. ނޭފަތު ކުރީން ދާ ހިއްލަނީއެވެ. އިރުއިރުކޮޅާ ނޭފަތު ކުރި ފޮހެލެވެއެވެ.\n"ޒާރާ!" ބައްޕަ އަހަންނާ ދިމާއަށް ބަލައިލިއެވެ. "ތިވަރަށް ހާސް ނުވޭ."\n"ހާދަ ލަސްވެއްޖޭ ބައްޕާ." އަހަރެން ކަންބޮޑުވާ ގޮތްވިއެވެ.\n"ދަރިފުޅާ މިއީ ވަރަށް ކެތްތެރިވާންވީ ވަގުތެއް. ދަރިފުޅަށް ޓަކައި ވެސް މި ބައްޕަ ހާދަ އިންތިޒާރެއް ކުރަން ޖެހުނޭ. ބަރާބަރު ތޭވީސް ގަޑީއިރު މިހެން ގޮނޑީގައި އިންނަން ޖެހުނު. ކޮންމެ ސިކުންތެއް ވަކިވަކީން ގުނައިލަ ގުނައިލާ."\n"އެކަމަކު... އަނެއްކާ ކަމެއް ގޯސްވީތަ؟" އަހަންނަށް ގަދަކަމުން ހިންދިރުވާލެވުނެވެ.\n"އަދި ފަނަރަ މިނެޓު ވެސް ނުވޭ." ބައްޕަ ގަޑިއަށް ބަލައިލިއެވެ. "އެހައި ބޮޑަށް ހާސް ނުވޭ. މަންމަ ދެއްކިވާހަކައިން ދޯ ތި ހާސްވަނީ. އިރާދަ ކުރެއްވިއްޔާ ހުރިހާ ކަމެއް ވެސް ރަނގަޅުވާނެ."\nބައްޕަގެ ވާހަކަތަކުން އަހަރެންގެ ހިތް ހަމަޖައްސައިލައިގެން އިނީމެވެ. އެހެން އިން ނަމަވެސް އިރު އިރުކޮޅާ ގަޑިއަށް ބެލެއެވެ. މަންމަގެ އެހީތެރިއަކަށް ގޮވާލާ ކޮންމެ ފަހަރަކު ދުވެފައި ކަހަލަ ގޮތަކަށް ބައްޕައާއެކު އަހަރެން ވެސް ދަމެވެ. ވާނުވާ ބަލާށެވެ. ކޮންމެ ގަޑިއަކު އެއްފަހަރު ވާނުވާ އަންގަމުން ދިޔައެވެ.\nއެންމެ ފަހުން ބައްޕަ ނުކުތީ ލޭ ހޯދުމަށެވެ. ލޭ ބޭނުންވެދާނެ ކަމަށް އެންގުމުންނެވެ. ހުރިހާ ކަމަކާ މަތިވާން ޖެހުނީ އަހަންނަށެވެ. އެއީ ހިތްދަތި ދަނޑިވަޅެކެވެ. އިހުސާސްތަކުގައި އަތްއަޅައިގެން އިންނަން ޖެހުނު ދަނޑިވަޅެކެވެ. އަޑު އަހަން އުނދަގޫ އެތައް ވާހަކައެއް އަޑުއަހަން ޖެހުނު ދަނޑިވަޅެކެވެ. އަހަންނަށް ޖެހުނީ ކެތްތެރިކަން އިސްކުރާށެވެ. ކިތައްމެ ބޭނުން ނުވި ނަމަވެސް އެ ހަގީގަތާ ވެސް ކުރިމަތިލާށެވެ.\nއަހަރެންގެ ބަލިކަށި ހިތަށް ކެތް ނުވާވަރުގެ ބޮޑެތި ވާހަކަތައް އެއްފަހަރާ އިވެން ފެށިއެވެ. ހީވީ ބޮޑެތި ފަރުބަދަތައް ކޮށައިލުމަށްފަހު އަހަރެންގެ ގަޔަށް އޮއްސާލިހެންނެވެ. އެހައި ވެސް ބަރު ޚަބަރުތަކުން ހިތް ފިތެމުން ދިޔައެވެ. އެންމެފަހު އެ ހިލަތަކުގެ ތެރޭގައި އަހަރެން ތާށިވެ ހާސްވާ ގޮތްވިއެވެ. ހީވީ ކަރާއި ނޭފަތު ތެރެއަށް ކަށި ކުނބުރު ދަނޑިއެއް އެކުގައި ކޮށްޕާލަމުން ބޭރަށް ދަމައިގަތް ހެންނެވެ. އެއީ އެހައި ވޭނީ ޚަބަރެކެވެ. ކުއްލިއަކަށް ނޭވާލާން އުނދަގޫވިއެވެ. ނޭވާ ތާށިވެ އަރުބެދެން ފެށިއެވެ.\nލޯ ހުޅުވާލެވުނު އިރު އޮތީ އެނދެއްގެ މަތީގައެވެ. އެނދުމަތިކޮށްފައެވެ. ކުއްލިއަކަށް އަހަރެން އެނދުމަތި ކުރަން ޖެހުނީ ކީއްވެ ހެއްޔެވެ؟ އަހަންނަށް ކަމެއް ދިމާވީ ހެއްޔެވެ؟ މަންމަ ކޮބާ ހެއްޔެވެ؟ މަންމައާއި ކޮއްކޮގެ ހާލު ކިހިނެއް ހެއްޔެވެ؟ ބައްޕަ ކޮބާ ހެއްޔެވެ؟ ސިކުނޑީގައި އެނބުރިގަތް ސުވާލުތަކާއެކު އެނދުން ތެދުވަން އުޅުނީމެވެ.\n"އިހަށް މަޑުކޮށްލާ!" ނަރުސް ކުއްޖާގެ އަޑު ޖެހުނެވެ.\n"ކޮބާ މަންމަ؟ ކޮބާ ބައްޕަ؟" އަވަސްއަވަހަށް އަހަރެން ބުނެލީމެވެ.\n"ބައްޕަ އެބައުޅޭ ބޭރުގަ." ކުރިން ވެސް ވާހަކަދެއްކި ކުއްޖާ ވާހަކަދެއްކިއެވެ. އޯގާތެރިކަމާއެކުގައެވެ.\n"މަންމަ ކޮބާ؟" އަހަންނަށް ބަލައިލެވުނީ އެ ކުއްޖާގެ މޫނަށެވެ.\nޖަވާބެއް ނުލިބުނުން އަނެއްކާ ވެސް ސުވާލުކޮށްލީމެވެ. ނަރުސް ކުއްޖާ ބަލަހައްޓައިގެން ހުރީއެވެ. ދޭނެ ޖަވާބެއް ނޭނގުނީކަމެއް ނޫނީ ޖަވާބެއް ދޭން ބޭނުން ނުވަނީ ކަމެއް ނޭގުނެވެ.\n"ކޮބައިހޭ މަގޭ މަންމަ؟" އަހަރެންގެ އަޑު ބާރުވި ކަން އެނގުނެވެ.\n"އަހަންނަކީ ހަސީނާ،" ނަރުސްކުއްޖާ އަމިއްލައަށް ތަޢާރަފުވިއެވެ. "ޒާރާ! އިހަށް ހަމަޖެހިލާ. ޒާރާއަށް ރަނގަޅަށް އެނގޭނެ ވީ ގޮތް. ކިތައްމެ އަޑުއަހަން އުނދަގޫ ވިޔަސް، ކިތައްމެ ގަބޫލު ކުރަން ދަތި ނަމަވެސް ހަގީގަތާ ކުރިމަތިލާން ދަސްކުރަންވާނެ."\nއަހަންނަށް ގިސްލެވެން ފެށުނެވެ. އަޑު ބާރުވަމުން ގޮސް ބަޑި ފަޅައިގެން ދިޔައެވެ. އެތައް އިރެއް ވަންދެން ރޯން އޮތީމެވެ. އެހުރިހާ ވަގުތެއްގައި ވެސް އަހަންނާއެކު ގާތުގައި ހުރެދިނީ ހަސީނާއެވެ. އޭނާގެ އޯގާތެރި ބަސްތަކާއި ނިޔަނެތި ފިރުމުންތަކުން އަހަރެން ހަމައަކަށް އެޅެމުން ދިޔައެވެ. ނަރުހެއްގެ ޔުނީފޯމުގައި ހުއްޓަސް ހަސީނާ ޚިދުމަތް ދެމުން ދިޔައީ އެކުވެރިއެއްގެ ގޮތުގައެވެ. އޭނާ އިސްކުރީ ޒިންމާގެ މައްޗަށް އިންސާނީ ވާޖިބެވެ. ކުލުނާއި ހަމްދަރުދީއެވެ. (ނުނިމޭ)